ކިނޮޅަހުގެ ގޭބިސީތަކަށް ޒިޔާރަތްކޮށް މަޢުލޫމާތު ދިނުމުގެ ޕްރޮގްރާމެއް ކުރިއަށް ގެންގޮސްފި – Ungoofaaru\nބަނޑޭރިގަނޑު/ޚަބަރު/ކިނޮޅަހުގެ ގޭބިސީތަކަށް ޒިޔާރަތްކޮށް މަޢުލޫމާތު ދިނުމުގެ ޕްރޮގްރާމެއް ކުރިއަށް ގެންގޮސްފި\nއިބްރާހީމް ޒަޔާން6ނޮވެމްބަރ 2019\n0 51 މިނެޓެއް ނުވަނިސް ކިޔާލެވޭ\nކުށްމަދު އަމާން މާހައުލެއް ރަށްރަށުގައި ޤާއިމުކޮށް އާންމު ރައްޔިތުން ހޭލުންތެރި ކުރުމަށް މަޢުލޫމާތު ދިނުމަށް ފުލުހުން ކުރަމުންދާ މަސައްކަތްތަކުގެ ތެރެއިން، ރ. އިނގުރައިދޫ ޕޮލިސް ސްޓޭޝަނުން، ކިނޮޅަހު ގޭގެއަށް ޒިޔާރަތްކޮށް މަޢުލޫމާތުު ދިނުމުގެ ޕްރޮގްރާމެއް ކުރިއަށް ގެންގޮސްފިއެވެ.\nއެގޮތުން ގޭބިސީތަކުގައި ހުރި ފުލުހުންނާއި ގުޅުންހުރި މައްސަލަތަކާ ގުޅޭގޮތުން މަޢުލޫމާތު އޮޅުންފިލުވާފައިވެއެވެ. އަދި ކިނޮޅަހުގައި އާއްމުކޮށް ހިނގާ ކުށްތަކާ ގުޅޭގޮތުން މަޢުލޫމާތުދީ ރައްޔިތުންގެ މުދަލާއި ގެދޮރުގެ ސަލާމަތާއި ރައްކާތެރިކަމަށް ކުރަންވީ ކަންކަމާ ގުޅޭގޮތުން މަޢުލޫމާތު ދީފައިވެއެވެ. އަދި ވައްކަން ކުރުމަށް މަގުފަހިވާ ގޮތަށް ގޭބިސީތަކުގައި ހުރި ތަންތަން ފާހަގަކޮށް އެކަންކަން ހައްލުކުރުމަށް ކުރެވެން ހުރި ކަންކަމާ ގުޅޭގޮތުން މަޢުލޫމާތު ދީފައިވެއެވެ. އަދި މަކާރާ ހީލަތުން ފައިސާ ހޯދުމުގެ މައްސަލަތަކާއި ގިނަ އަދަދެއްގެ ފައިސާ ގެންގުޅޭ އިރު ރައްކާތެރި ގޮތެއްގައި ފައިސާ ގެންގުޅުމާ ގުޅޭގޮތުން މަޢުލޫމާތު ދީފައިވެއެވެ.\nމީގެ އިތުރުން ކިނޮޅަހަކީ އަމާން ރަށެއްގެ ގޮތުގައި ބޭއްވުމަށް ފުލުހުންނާއި ރައްޔިތުން ގުޅިގެން ކުރެވިދާނެ ކަންކަމާ ގުޅޭގޮތުން މަޝްވަރާ ކޮށްފައިވެއެވެ. އަދި ރައްޔިތުންގެ ހުރި ކަންބޮޑުވުންތައް އޮޅުން ފިލުވައި އެކަންކަން ހައްލުކުރުމަށް ކުރެވިދާނެ ކަންކަމާ ގުޅޭގޮތުން މަޝްވަރާކޮށްފައިވެއެވެ.\nމި ހިނގާ ނޮވެމްބަރު މަހުގެ3ވަނަ ދުވަހު ކުރިއަށް ގެންދިޔަ މި ޕްރޮގުރާމަކީ ރ. އަތޮޅުގައި ފުލުހުންގެ މަރުކަޒުތައް ޤާއިމުވެފައި ނެތް ރަަށްރަށަށް އަމާޒުކޮށްގެން ހިންގާ ޕްރޮގްރާމެކެެވެ.\nރ.ކިނޮޅަސް ރ.އަތޮޅު ޕޮލިސް\n2020 ގެ ބަޖެޓުގައި ރ އަތޮޅަށް 309 މިލިއަން ރުފިޔާ\nޑީސީ ކަޕްގެ ފުރަތަމަ މެޗުގައި ނ އަދި ރ އަތޮޅު ޕޮލިސް ޓީމު


Male ciity ge 35 miskithakah ehee vejje\nމާލެ ސިޓީގެ މިސްކިތްތަކަށް އެހީވުމުގެ ރަމްޒީ އެހީ މިއަދު ހަވާލު ކުރަނީ\nޝަރީފާ ފައުންޑޭޝަންގެ ފަރާތުން މާލޭ ސިޓީގެ މިސްކިތްތަކަށް ހޭންޑް ސެނިޓައިޒާ ޑިސްޕެންސާއި ހޭންޑް ޝަވާ ހަދިޔާ ކޮށްފި އެވެ.\nއެ ފައުންޑޭޝަންގެ މި އެހީއާ، މިއަދު ހަވާލުވީ މާލޭ ސިޓީގެ މިސްކިތްތައް ބަލަހައްޓާ ސިޓީ ކައުންސިލުން އެ ކައުންސިލްގެ މެންބަރު އަހުމަދު ނިޔާޒު (ނިޔާ) އެވެ. އެހީ ހަވާލު ކޮށް ދެއްވީ ފައުންޑޭޝަންގެ ޗެއާމަން ހަސަން މަމްދޫހު (މަންޑޭ) އެވެ.\nމި އެހީ މާލޭ ސިޓީގެ މާލެ އާއި ވިލިމާލެ އާއި ހުޅުމާލޭގައިވާ 35 މިސްކިތަކަށް ބެހިގެން ދާނެ އެވެ.\nކޮވިޑް-19 އާ ގުޅިގެން އެކި ފަރާތަކަށް އެހީވަމުން އަންނަ ޝަރީފާ ފައުންޑޭޝަނުގެ އެހީއާބެހޭ ކޯޑިނޭޓަރު ހުސައިން ނައީމް ވިދާޅުވީ މާލޭ ސިޓީގެ މިސްކިތަކަށް ސެނިޓައިޒާ ޑިސްޕެންސާ އާއި ހޭންޑް ޝަވާ ހަވާލު ކުރީ ކޮވިޑްގެ ބަލިމަޑުކަމާ ގުޅިގެން ސަރުކާރުން ގެނައި ލޮކްޑައުންގައި ގިނަ ދުވަސްތަކަށް މިސްކިތްތައް ބަންދު ކޮށްފައި ބެހެއްޓުމަށް ފަހު އަލުން ހުޅުވާލި އިރު މިސްކިތްތައް ބޭނުން ކުރުމުގައި އަޅާފައިވާ ރައްކާތެރި ކަމުގެ ފިޔަވަޅުތަކަށް އެހީތެރިވެ ދިނުމުގެ ގޮތުން ކަމަށެވެ.\n"މިސްކިތަކުގައި އަދި ޖަމާއަތް ނުހެދި ނަމަވެސް ރައްކާތެރި ކަމުގެ ފިޔަވަޅުތަކާއެކު މިހާރު އެވަނީ ހުޅުވާލާފައި. އެހެންވެ އަޅުގަނޑުމެން ބޭނުންވީ އެހީތެރިވެ ދިނުމުގެ ގޮތުން މާލޭ ސިޓީގެ ތިން ރަށުގެ މިސްކިތްތަކަށް އެހީތެރި ކަމެއް ދޭން،" ހުސައިން ނައީމް ވިދާޅުވި އެވެ.\nޝަރީފާ ފައުންޑޭޝަނަކީ ވިޔަފާރިވެރިޔާ ހަސަން މަމްދޫހު (މަންޑޭ) އޭނާގެ މަންމާފުޅުގެ ހަނދާނުގައި އުފައްދާފައިވާ ޒަރުރީ އެހީއަށް ބޭނުންވާ ފަރާތްކާއި ކުޑަކުދީންނާއި ތައުލީމާއި ފަގީރުންނާއި މިސްކީނުންނާއި ޔަތީމުން އަދި ބޮޑެތި ބަލިތަކުގައި އެހީ ބޭނުންވާ މީހުނަށް އެހީވެދޭން ދާދި ފަހުން އުފެއްދި ފައުންޑޭޝަނެކެވެ. މީގެ ކުރިން ވެސް މަންޑޭގެ ފަރާތުން އެހީ ވަމުން ދިޔަ އެވެ. ނަމަވެސް ކުރިން އެހީތެރިވީ "މަންޑޭގެ އެހީ ޕްރޮގްރާމް" ގެ ނަމުގަ އެވެ.\nމިސްކިތް މާލޭ ސިޓީ ކައުންސިލް ހަސަން މަމްދޫހު (މަންޑޭ)


ނަމާދުގެ ސަފުތައް އެއްވަރުކުރުމަށް އެންގުމަށް ވާރިދުވެފައިވާ ބައެއް ޞީޣާތައް – DhiSalafiyyah\nރާއްޖޭގައި ކުރީގައި ނަމާދަށްސަފުތައް ހަދާ އުޅުނުގޮތާ އަޅާކިޔާއިރު މިއަދު ހެދޭ ސަފުތައް ފުރިހަމައެވެ. އަދި ވަރަށް ގިނަ މިސްކިތްތަކުގެ އިމާމުން އެކަމަށް ބާރު އަޅާލެއް ބޮޑުކަންވެސް އުފަލާއެކު ފާހަގަކުރަންޖެހެއެވެ. ނަމަވެސް ރާއްޖޭގައި މިސްކިތްތަކުގެ އިމާމުން ސަފަށްގޮވާއިރު ޢަރަބި ޢިބާރާތްތައް ނުބައިކޮށް ކިޔޭކަން ވަރަށް ގިނައިން ފާހަގަކުރެވެއެވެ. ގިނަފަހަރު އެހެންވުމަށް މެދުވެރިވެފައިވަނީ މިޢިބާރާތްތައް ދަސްވެފައި ހުންނަނީ އެހެން އިމާމުން ކިޔާ ޢިބާރާތްތައް އަޑުއަހައިގެން ކަމަށްވުންވެސް އެކަށީގެންވެއެވެ. އެގޮތުން މިލިޔުމުގައި މި ހިމަނާލަނީ ރަސޫލުﷲ صلى الله عليه وسلم ގެ ސުންނަތުން ޘާބިތުވާ، އެކަލޭގެފާނު ޙަދީޘްކުރައްވާފައިވާ ބައެއް ޢިބާރާތްތަކެވެ. ދަށު ރޮނގު ދެމިފައި އެވަނީ އެޢިބާރާތްތަކުގައެވެ. މިލިޔުމުގައި ވާރިދުވެފައިވާ ޢިބާރާތްތައް ނޫން އެހެން ޢިބާރާތްތައްވެސް އެކަލޭގެފާނު އަރިހުން ޘާބިތުވެފައިވެއެވެ.\n1. عَنْ أَنَسِ بْنِ مَالِكٍ قَالَ قَالَ رَسُولُ اللَّهِ -صلى الله عليه وسلم- (( سَوُّوا صُفُوفَكُمْ فَإِنَّ تَسْوِيَةَ الصَّفِّ مِنْ تَمَامِ الصَّلاَةِ )). [رواه مسلم / كتاب: الصلاة / باب: تسوية الصفوف… / رقم: ١٢٤- (٤٣٣)]\nއަނަސް ބުން މާލިކު رضي الله عنه ވިދާޅުވިއެވެ. ރަސޫލުﷲ صلى الله عليه وسلم ޙަދީޘްކުރެއްވިއެވެ. “ސަފުތައް ސީދާކުރާށެވެ. ފަހެ ހަމަކަށަވަރުން ސަފު ސީދާކުރުމަކީ ނަމާދު ފުރިހަމަވުމުގެ ތެރެއިން ހިމެނޭ ކަމެކެވެ.“\n2. عَنْ أَنَسٍ عَنْ النَّبِيِّ صَلَّى اللَّهُ عَلَيْهِ وَسَلَّمَ قَالَ: ((سَوُّوا صُفُوفَكُمْ فَإِنَّ تَسْوِيَةَ الصُّفُوفِ مِنْ إِقَامَةِ الصَّلَاةِ)). [رواه البخاري / كتاب: الأذان / باب: إقامة الصف من تمام الصلاة/ رقم: ٧٢٢]\nނަބިއްޔާ صلى الله عليه وسلم ގެ އަރިހުން އަނަސް رضي الله عنه ރިވާކުރެއްވިއެވެ. އެކަލޭގެފާނު ޙަދީޘްކުރެއްވިއެވެ. “ސަފުތައް ސީދާކުރައްވާށެވެ. ފަހެ ހަމަކަށަވަރުން ސަފުތައް ސީދާކުރުމަކީ ނަމާދު ޤާއިމުކުރުމުގެ ތެރެއިން ހިމެނޭ ކަމެކެވެ.“\n3. وعن النُّعْمَانَ بْنَ بَشِيرٍ رضي الله عنهما قال : كَانَ رَسُولُ اللَّهِ صَلَّى اللَّهُ عَلَيْهِ وَسَلَّمَ يُسَوِّي صُفُوفَنَا حَتَّى كَأَنَّمَا يُسَوِّي بِهَا الْقِدَاحَ ، حَتَّى رَأَى أَنَّا قَدْ عَقَلْنَا عَنْهُ ثُمَّ خَرَجَ يَوْمًا فَقَامَ حَتَّى كَادَ يُكَبِّرُ ، فَرَأَى رَجُلا بَادِيًا صَدْرُهُ مِنْ الصَّفِّ ، فَقَالَ : (( عِبَادَ اللَّهِ ، لَتُسَوُّنَّ صُفُوفَكُمْ أَوْ لَيُخَالِفَنَّ اللَّهُ بَيْنَ وُجُوهِكُمْ )) . [رواه مسلم / كتاب: الصلاة / باب: تسوية الصفوف… / رقم: ١٢٨].\nއައްނުޢުމާނު އިބްނު ބަޝީރު رضي الله عنه އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ދުނިދަނޑިތަކެއް އެއްވަރުކުރައްވާ ފަދައިން ރަސޫލުﷲ صلى الله عليه وسلم އަޅުގަނޑުމެންގެ ސަފުތައް އެއްވަރުކުރައްވައެވެ. އެއީ އެކަލޭގެފާނުގެ އަރިހުން އަޅުގަނޑުމެންނަށް އެކަން ވިސްނިއްޖެކަން އެކަލޭގެފާނަށް ފެނިވަޑައިގަންނަވަންދެނެވެ. ދެން އެއަށްފަހު އެއްދުވަހަކު އެކަލޭގެފާނު ނުކުމެވަޑައިގަތެވެ. ފަހެ ނަމާދަށް ހުއްޓި ތަކުބީރު ކިޔުއްވަން އުޅުއްވަނިކޮށް ސަފަށްވުރެ ބޭރަށް މީހެއްގެ މޭ ނުކުމެފައިވާތަން އެކަލޭގެފާނަށް ފެނިވަޑައިގަތެވެ. ފަހެ ޙަދީޘްކުރެއްވިއެވެ. “ﷲގެ އަޅުތަކުންނޭވެ. ތިޔަބައިމީހުންގެ ސަފުތައް ސީދާކުރާހުށިކަމެވެ. ނޫންނަމަ ﷲ ތިޔަބައިމީހުންގެ މޫނުތައް ބައިބައިކުރައްވަފާނެއެވެ.“\nވީމާ ސަފުތައް ސީދަލަށް ހެދުމަށް ޖަމާާޢަތުގައި ނަމާދުކުރާ ކޮންމެ މީހަކުވެސް ސަމާލުވާންޖެހެއެވެ. ހަމައެފަދައިން އެކަމަށް އިމާމުން ބާރު އަޅާ ހަނދުކޮށްދޭންޖެހެއެވެ. ދުޢާއަކީ އަޅަމެންގެ އަޅުކަންތަކާއި އަދި އެންމެހާ ޢަމަލުތައް ﷲ ތަޢާލާ ރުއްސަވާ ގޮތަށް ބައްޓަންކުުރުމުގެ ތައުފީޤުދެއްވުމެވެ.


Diary in Folhuvatheh | Vaahaka ޑައިރީން ފޮޅުވަތެއް – Vaahaka\n3k41\tAugust 9, 2021\nޒަވާތީ ހަޔާތެއް ފެށުމުން ނޫނީ ނޭނގޭނެ އެއް ކަމަކީ ދަރިންގެ ނިޢުމަތުން ތިމާ މަޙްރޫމުވެފައި ވާ ކަމެވެ. އެއީ މައްސަލައެއް ނޫނެވެ. ވަރަށް ލޯބިވާ ފިރިއަކު ލިބުނު ނަމައެވެ. އަހަރެންގެ ރައްޓެހިންގެ ތެރެއިން އެކަކަށް އެ ނަސީބު ލިބުނެވެ. އޭނަ ބުނި ގޮތުގައި އޭނަގެ ފިރިމީހާއަކީ ލައްކައަކުން އެކަކެވެ. ދަރިއަކު ނުލިބޭނެކަން އެނގުމުން ފިރިމީހާގެ ލޯބި ވީ އިތުރެވެ. އަހަންނަށް ދިމާވީ އޭގެ އިދިކޮޅެވެ. ޓެސްޓުތަކުގެ ނަތީޖާ ލިބި، އަހަރެންގެ އުނގު ފަޅުނުފިލާނެކަން އެނގުނު ދުވަހު ފިރިމީހާގެ ލޯބި އާތްވަށް އަރައިގެން ދިޔަ ކަހަލައެވެ. ބަހަނާއަކަށް ދެއްކީ އޭނަގެ ޢާއިލާއެވެ.\n"އެ މީހުންގެ ހުރި ހަމައެކަނި ދަރިއަށް ކުއްޖަކު ނުލިބިއްޖެއްޔާ ޢާއިލާގެ ކުރި އެ ހިސާބުން މަރުވީ،" އެއީ ފިރިމީހާ ބޭނުންކުރި ބަހުރުވައެވެ. "ދެން ނެތް ވަރިކުރުން ނޫން އިތުރު ޗޮއިސްއެއް."\nއަހަރެންގެ ފިރިއަކީ، ހަމައެކަނި ދޮގުވެރިއެއް ނޫނެވެ. ފިނޑި މީހެކެވެ. ތިމާ ބޭނުންވާ ގޮތް ބުނަން ވެސް އޭނައަކަށް ނުކެރުނެވެ. އަހަރެންދެކެ ލޯބިވަންޏާ، އަހަރެން ވަރިނުކޮށް ދެ އަންބަށް މީހަކާ ނީނީ ކީއްވެގެން ހެއްޔެވެ؟ އޭނަ ހޯދީ އަހަރެން ކައިރިން ސަލާމަތް ވާނެ ބަހަނާއެކެވެ. އަހަންނާ ކައިވެނި ކުރި ފަހުން ފިރިމީހާ މާ ލޯބިވާ މީހަކާ ދިމާވީއެވެ. އެ ކަން އަހަންނަށް އެނގުނީ ފަހުންނެވެ. އޭނަގެ އެކުވެރިއެއްގެ ފަރާތުންނެވެ. ހިތްދަތިކަން އުފަލަށް ބަދަލުވީ އެ ހިސާބުންނެވެ. އަހަންނާ ކައިވެނި ކުރި ނަމަވެސް، އޭނައަކީ އަހަރެންދެކެ ލޯބި ވި މީހެއް ނޫނެވެ. އޭނަ ބޭނުންވީ ދަރިއެކެވެ. އެ ކަން ނުކޮށްދެވުމުން އޭނަ އަހަރެން ދެކެ ފޫހިވީއެވެ. ބާރުގަދަ ލޯތްބެއް ހޯދިދާނެއެވެ. ގަދަބާރުން ލޯތްބެއް ނުހޯދޭނެއެވެ. ހުސްހަށިބައި ވުމުން އަހަރެން ބޭނުންވީ އެ ގޮތުގައި ހުންނާށެވެ. ދެވަނަ ފަހަރަށް އަހަރެންގެ ހިތަށް މީހަކު ފައިން އަރަން ފުރުޞަތު ނުދޭން ނިންމީމެވެ. ރަޖައެއް ފަދައިން އެކަނިވެރިކަން ގައިގައި އޮޅައިލީމެވެ. އަހަރެން ވަރިކުރި ވާހަކަ އެކަކު ގާތަކު ވެސް އަހަންނެއް ނުބުނަމެވެ. އެކަމަކު، މީހުންނަށް އެ ކަން އެނގޭކަށް މާ ގިނަ ދުވަހެއް ނުނެގިއެވެ. އަހައިފިއްޔާ ތެދަށް ބުނަމެވެ. ދަރިން ނުލިބުމަކީ އަހަރެންގެ ކުށެއް ނޫން ވީމައެވެ.\nއުމުރުން ސާޅީސް ފަސް އަހަރު ވެފައި ވިޔަސް، އަހަރެންގެ ސިފައަށް ބަލައިގެން އެ ކަމެއް ނޭނގޭނެއެވެ. އެއީ ނަސީބުކަމެއް ނުވަތަ ބަދުނަސީބުކަމެއް ނޭނގެއެވެ. އަހަންނަށް ވުރެ ހަގު ފިރިހެނުންގެ ސައިކަލުގެ ލޯގަނޑަށް އަހަރެން އަރަން ފެށިއެވެ. ފޯނު ނަންބަރު ހޯދާ ގޮތެއް ނުވެސް އެނގެއެވެ. ކޯލުތައް އަންނަން ފެށިއެވެ. އަހަރެން ފޫހިވެފައި އިންނަ ފަހަރަކު ވާހަކަދައްކަމެވެ. ގިނަ ފަހަރު އަޅައެއްނުލަމެވެ. އެންމެން ވެސް އަހަރެންގެ ރީތިކަމަށް ތަޢުރީފު ކުރެއެވެ. އެކަކު ވެސް ކައިވެނީގެ ވާހަކައެއް ނުދައްކައެވެ. ކޮންމެ މީހެއްގެ ވެސް މަޤްޞަދަކީ އެކައްޗެކެވެ. ވަރިކޮށްފައި ތިބޭ އަންހެނުންގެ ނިތްކުރީގައި ފިރިހެނުން ޖަހަނީ އެއް ސިއްކައެކެވެ. އަހަރެންނާ ދޭތެރޭގައި ވެސް ދުށީ އެ ގޮތަށެވެ. އަހަންނަކީ އިންސާނެއް ނޫނެވެ. ބަގީޗާއެއްގައި ފޮޅިފައި އިން މަލެކެވެ. އެ މަލެއްގައި ކޮކާލެއް ޖައްސައިފައި ވީތީ، އެ އިން ލިބިދޭ ރާހަތް އެނގޭނެ މަލެކެވެ. ކޮންމެ ކޮކާލަކަށް އަހަރެން މަރުޙަބާ ކިޔާނެއެވެ. އަންހެނަކަށް ވީތީއެވެ. އަހަރެންގެ "ރުހުން" ހޯދުމަށް ޓަކައި، ލަދުގަންނަ ކަހަލަ ބަސްތައް އެ މީހުން ބޭނުންކުރިއެވެ. ފޯނު ކަނޑައިލަމެވެ. ނަންބަރުގައި ތަޅުއަޅުވަމެވެ. ދެން ގުޅަނީ އެހެން ނަންބަރަކުންނެވެ. އެކުވެރިން ކަމުގައި އަހަރެން ދުށް ގިނަ މީހުންގެ ފަރާތުން ވެ ސް ފެނުނީ މުނާފިގުކަމެވެ. ކިތަންމެ ކުޑަ ހެޔޮކަމެއް އެ އިން މީހަކު ކޮށްދިނަސް، އޭގެ "ބަދަލު" ބޭނުންވެއެވެ. އަހަރެން އެކަނިވެރި ވި ދުވަހު އެންމެން ވެސް ބެލީ އެ އިން ފައިދާއެއް ނެގޭތޯއެވެ.\nފޯނުކޯލުތަކަށް ބީރުކަންފަތެއް ދޭން ފެށީމެވެ. ހިތް ނުބައި ރައްޓެހިންނާ ގުޅުން ކަނޑައިލީމެވެ. ދެން ފެށީ މަގުމަތިން ހަނގާކުރާށެވެ. އެފްބީ އާއި ވައިބާ މެދުވެރިކޮށް އެކި ކަހަލަ ފޮޓޯތައް ފޮނުވިއެވެ. އަންހެނަކަށް ވީތީ އަހަރެންގެ ނިޔަތާ ކުޅެލެވޭނެ ކަމަށް ހީކޮށެވެ. ވައިބާ ބޭނުންކުރުން ހުއްޓައިލެވިދާނެއެވެ. އެފްބީ "ޕްރައިވެޓް" ކުރެވިދާނެއެވެ. އެހެން ފޯނު ނަންބަރެއް ވެސް ހޯދިދާނެއެވެ. އެކަމަކު، އަހަރެންގެ މިނިވަންކަމުގެ ޙައްޤު ކޮބައިހެއްޔެވެ؟ އަހަރެން ކުށެއް ނުކުރަމެވެ. މުޅި ދުނިޔެއަށް ފިލައިގެން އަހަރެން އުޅެންވީ ކީއްވެ ހެއްޔެވެ؟\nދަރިއަކު ހުރުމުން އިތުރު ކުއްޖަކު ހޯދާކަށް ނިޔާޒު ބޭނުމެއް ނޫނެވެ.\nކައިވެންޏެއް ނުކުރަން ނިންމައިގެން ހުރި ނަމަވެސް، ހުސްހަށިބަޔަށް ހުންނަން އުނދަގޫ ވިއެވެ. ހަޔާތުގެ އަޑިގުޑަން ގިނަ މަގުތަކުގައި އެކުގައި ހިނގާނެ ދަތުރުވެރިއެއް އިންތިހާއަށް ބޭނުންވިއެވެ. ކޮންމެ ދުވަހަކު ކުރިމަތިލާން ޖެހޭ ކަންތައްތަކާ ހަނގުރާމަކޮށްކޮށް އަހަރެން ވަރުބަލި ވިއެވެ. ހިތަށްއެރިއެވެ. އަހަރެންގެ ޙަޤީޤަތް ރަނގަޅަށް ކިޔައިދީފައި ކައިވެނި ކުރީމައި ދަރިއެއްގެ މައްސަލަ ކުރިމައްޗެއް ނުވާނެއެވެ. މާލެއިން ރަނގަޅު ފިރިހެނުން ހުހެއް ނުވެއެވެ. އަހަންނަށް ޓަކައި ވެސް ކޮންމެވެސް މީހަކު ހުންނާނެއެވެ. ރަނގަޅު ދިމާ އަހަންނަށް ނުބެލެނީއެވެ.ނިޔާޒާ ދިމާވީ އެފްބީންނެވެ. ރީތި މީހެކެވެ. ހީވާގި މީހެކެވެ. އިސްކޮޅުން އަހަންނަށް ވުރެ ތަންކޮޅެއް ކުރެވެ. ދާދި އަވަހަށް އަހަރުމެން އެކުވެރިންނަށް ވެ ނިމިއްޖެއެވެ. ނިޔާޒު ވެސް ކުރިން މީހަކާ އިނެވެ. ލިބުނު އަންހެން ދަރިފުޅަށް ނަވާރަ އަހަރު ފުރިއްޖެއެވެ. އޭނަޔާ އަހަންނާ ދެމެދުގައި އޮތީ ވަރަށް ގާތް ގުޅުމެކެވެ. މަންމައެއް ފަދައިން އަހަންނަށް އިޙުތިރާމު ކުރެއެވެ. ނިޔާޒާއި އަހަރެންގެ ގުޅުން އެންމެ ބަދަހިވީ ވައިބާއިންނެވެ. ނިޔާޒަކީ ކަމުދާ ސިފަ ގިނަ މީހެކެވެ. އަހަރެން އުމުރުގެ މީހަކަށް ފަސްމީރު ކުރި ރުކެއް ނުލިބޭނެއެވެ. އެ ކަން އަހަންނަށް ގަބޫލުކުރެވެއެވެ.\nއަހަންނާ އިންނަން ނިޔާޒު ބޭނުންވަނީ އޭނައަށް ކަމުދާ ސިފަތަކެއް އަހަރެންގެ ހުރީމައެވެ. ޖިސްމާނީގޮތުންނާއި ނަފުސާނީ ގޮތުންނެވެ. އަހަރެންގެ ފަރާތުން ނިޔާޒު ބޭނުންވާ އެއް ކަމަކީ، އޭނަގެ ދަރިފުޅަށް ރަނގަޅު ތަރުބިއްޔަތެއް ދިނުމެވެ. ދަރިފުޅު ބޮޑުވަމުން އައީ ނިޔާޒު އެންމެ ހިތްހަމަޖެހޭ ގޮތަކަށް ނޫނެވެ. ބޭނުން ނަމަ، ފުރާވަރުގެ އަންހެންކުއްޖަކާ ވެސް ނިޔާޒަށް އިނދެވުނީހެވެ. އެ ފަދަ ކުދިން ބޭނުންވާ ޝަރުތުތައް ނިޔާޒުގެ ހަމައެވެ. އެކަމަކު، ނިޔާޒު ބޭނުންވާ އެންމެ ޝަރުތެއް ވެސް އެ އިން ކުއްޖެއްގެ ނުހުރެއެވެ. އަނެއްކޮޅުން އެ ފަދަ ކުއްޖަކާ އިނދެފިއްޔާ އެ ކުއްޖަކު ބަލަހައްޓަން ޖެހެނީ ވެސް ނިޔާޒަށްކަން އޭނައަށް އެނގެއެވެ.\nއެއްވެސް އުނިކަމެއް ނެތް މީހަކަށް އިންތިޒާރު ކުރާކަށް ނުވާނެއެވެ. އެ ފަދަ މީހަކު މިހާރަކު ނެތެވެ. އުންމީދުކުރަންވީ، ނުރަނގަޅު ސިފަތަކަށް ވުރެ ރަނގަޅު ސިފަތައް ގިނަ މީހަކަށެވެ. އަހަރެންގެ ފަލްސަފާއަކީ އެއީއެވެ. ނިޔާޒަކީ ކަންނެލިދޯންޏެއްގައި އުޅޭ މީހެކެވެ. މާރުކޭޓުގައި އޭނަގެ ގޮޅިއެއް ހުރެއެވެ. ގޭދޮށުގައި އޮންނަ މާ ވަރުގަދަ ޓީމަކާ ގުޅިގެން ފުޓުބޯޅަ ކުޅެން އޭނަ ދެއެވެ. އޭނަ މުރާއްޔެވެ. އަންބަކަށް ޚަރަދު ކުރެވޭނެ ފެންވަރު އޭނަގެ އެބަހުއްޓެވެ. ޝުކުރު ނުކުރަންވީ ސަބަބެއް ނެތޭ ހިތަށްއެރިއެވެ. އެކަމަކު، އެކުގައި އުޅޭ މީހުންނާއި ދިރިއުޅޭ މާޙައުލުގެ ނުފޫޒު ބަހުރުވައަށް ފޯރައެވެ. ވައިބާގައި އަހަރުމެން ޗެޓު ކުރާއިރު، އަހަންނަށް މާނަ ނޭނގޭ ހުތުރު ބަސްތައް ނިޔާޒު ބޭނުންކޮށްފައި ހުރެއެވެ. ކިތަންމެ ފަހަރަކު އަހަންނަށް ޗޮކެއް ކަނޑައިލެވެއެވެ. ކަމަކަށް ނުހެދީ، "ޒަމާނީ ބަހުރުވައަށް" ބީރައްޓެހި، ކަޓު މީހަކަށް އަހަރެން ނުވާން ވެގެންނެވެ. އެކަމަކު، ހިތަށް ތަދުވާން ފެށިއެވެ.\nބައްދަލުނުވެ ޗެޓުކުރާތާ ތިން މަސް ވީއިރު، އަހަރުމެން ދެ މީހުން ވެސް ތިބީ ބައްދަލުކޮށްލަން ބޭނުން ވެފައެވެ. ފޮޓޯގެ ބަދަލުގައި ހަމަލޮލުން އެކަކުއަނެކަކު ދެކިލަން ބޭނުން ވެފައެވެ. ނިޔާޒު އެ ކަމެއް އެދޭތާ ކިތަންމެ ދުވަހެއް ވެއްޖެއެވެ. ދެ ޒުވާނުން ފަދައިން ލޯބީގެ ޑުރާމާ ކުޅޭކަށް ނިޔާޒު ބޭނުމެއް ނޫނެވެ. އަހަރެން ވެސް ބޭނުމެއް ނޫނެވެ. ބައްދަލުކުރަން ރެސްޓޯރަންޓަށް ދާކަށް އަހަންނަކަށް ނުކެރުނެވެ. ނިޔާޒުގެ ގެއަށް ދާކަށް ވެސް ހިތެއް ނުރުހުނެވެ. އަހަރެންގެ ގޭގައި މަންމަ އުޅޭނެކަމަށް ބުނެފައި، ބައްދަލުކުރަން ގެއަށް އައުމަށް އެދުނީމެވެ. ގެއަށް އަންނަން ނިޔާޒު ގަބޫލެއް ނުވިއެވެ. އެންމެ ފަހުން ރުހެވުނީ، އާންމުކޮށް މީހުން ބައްދަލުކުރާ ކަހަލަ ތަނަކުން ބައްދަލުކުރުމެވެ.\nހަވީރުގެ ހިތްގައިމު ވަގުތެވެ. އާޓިފިޝަލް ބީޗުގައި އެއްބަޔަކު ތިބީ މޫދުގައެވެ. ކުޑަކުދިންގެ ސަމާސަ އާއި ހުނުމުގެ އަޑުން މާޙައުލަށް ދިރުން އައިސްފައިވިއެވެ. އެތަކެއް ދުވަހެއް ވަންދެން އަކުރުން ވާހަކަދެއްކުމަށް ފަހު، ހަތަރު ކަޅި ހަމަކޮށްލުމަށް ޓަކައި އަހަރެން އިންތިޒާރު ކުރީމެވެ. ފޯނު ރަނގަބީލު ވިއެވެ. ކަންފަތުގައި ފޯނު ޖައްސައިލީމެވެ.\n"އޭ ތި ކޮންތާކު ތިހިރީ؟" ނިޔާޒު ވަރަށް ޖޯޝުގައި އެހިއެވެ. އަހަރެން ވަގުތުން ފޯނު ކަނޑައިލީމެވެ. ބައްދަލުކުރާ ހިތް ކެނޑި، އެ ތަނުގައި ހުންނަން ވެސް ފޫހިވިއެވެ. އަހަރެންގެ ކެތްތެރިކަން ކޮޅުންލީއެވެ. އޭނައަކީ ވާންއުޅޭ ފިރިމީހާއެވެ. އެ މީހަކާ އެކުގައި އުމުރު ހޭދަކުރުމަށް އަހަރެން ކުރިމަތިލާ މީހާއެވެ. ކިތަންމެ އަނގަ ހަޑިޔަސް، އަހަންނާ ދިމާއަށް ބުނަން ނުވާ ބަސްބަސް ހުންނާނެއެވެ. ޅަވިޔަނީގައި ދެ ފިލި ޖެހުމުން ދެމެދުގައި ރޮނގެއް ދަމައިލަން މަޖުބޫރުވީއެވެ. އެ ނަމުން ގޮވައިލައިފައި ލޯބިވަމޭ ބުންޏަސް އެއީ ލޯބިކަމަކަށް އަހަންނަކަށް ގަބޫލެއް ނުކުރެވޭނެއެވެ.\nނިޔާޒު ކިތަންމެ ފަހަރަކު އަހަންނަށް ގުޅިއެވެ. މެސެޖު ވެސް ކުރިއެވެ. އަހަރެން ޖަވާބެއް ނުދެމެވެ. ތެދަށް ބުނެފިއްޔާ އަހަރެންހާ ކަޓު މީހަކު ނުހުންނާނެއެވެ. ފަހަރެއްގައި އެއީ ތެދަކަށް ވެސް ވެދާނެއެވެ. އެކަމަކު، ކިތަންމެ ރީތި ހެދުމެއް އަޅައިފައި ހުއްޓަސް، އަތުގައި ކިތަންމެ ފައިސާއެއް ހުއްޓަސް، ސާދާ ބަހުރުވައިން ވާހަކަނުދެއްކޭ މީހަކުދެކެ އަހަންނަކަށް ލޯތްބެއް ނުވެވޭނެއެވެ. ކައިވެންޏެއް ވެސް ނުކުރެވޭނެއެވެ. އެއީ އަހަރެންގެ ނިންމުމެވެ. އެ ފަދަ މީހަކާ އިނދެގެން އޭނަގެ އަނގައިން މާތައް އޮހޭތަން ބެލުމަށް ވުރެ، ހިކި ހޯލިގަނޑެއް ކައިރީގައި އިންތިޒާރު ކުރުން ވެސް އަހަރެންގެ ހިތަށް މާ ކުޅަދާނައެވެ.\n💜💛💚 August 9, 2021\nވ. ރީތި . މާށާﷲ.💜💛💚\nHeung-min levo max August 10, 2021\n✌🙂 އޮބިނެސް ޓުދި މެކްސް\nޥވވވ ރީތި ވާހަކަ🙂🤩\n101 Sabrina carpenter August 15, 2021\nކަޑަ ވާހަކައެއް..މާނަ ދޭހައެއްނުވޭ...ޖަސްޓް ކިޑިން..\nއިޓްސް އޯވްސަމް..ވަރަށް އޮބި އެނގޭ\nއެންއެލް August 21, 2021


Shidharth ge kulli marah fahu Shenaaz ah adhives vaahaka nudhekey!\nޝެހެނާޒް އަދި ސިދާތު——\nޝިދާތުގެ ކުއްލި މަރު: ޝެހެނާޒަށް އަދިވެސް ވާހަކަ ނުދެއްކޭ!\n24 ސެޕްޓެމްބަރ 2021 - 10:02:12\nސިދާތުގެ ކުއްލި މަރާގުޅިގެން ޝެހެނާޒްގެ ބަހެއް މީޑިއާތަކަށް މިހާތަނަށް ލިބިފައި ނުވާއިރު ޝެހެނާޒްގެ ހާލު ރަނގަޅު ނޫންކަމަށް އޭނާގެ ބައްޕަ އާއި ހަވާލާދީ އިންޑިއާގެ ނޫސްތަކުގައި މީގެ ކުރިންވެސް ވަނީ ރިޕޯޓުކޮށްފައެވެ.\nސިދާތުގެ ކުއްލި ވަކިވުމާއެކު ޝެހެނާޒަށް ވަނީ ވަރަށް ބޮޑު ޝޮކެއް ލިބިފައެވެ. ސިދާތުގެ މޫނު ދެއްކުމަށް ފަހު އޭނާގެ ހަށިގަނޑު ގެންދެވުނު އިރު ސިދާތުގެ ހަށިގަނޑު ގެންދިޔަ އެމްބިއުލާންސްގެ ފަހަތުން ޝެހެނާޒް ދުއްވައިގަތް މަންޒަރު ވަނީ ސޯޝަލް މީޑިއާގައި ވައިރަލްވެސް ވެފައެެވެ.\nއިންޑިއާގެ ނޫސްތަކުން ސެހެނާޒްގެ އާއިލާއާއި ހަވާލާދީ ރިޕޯޓުކުރާ ގޮތުން އޭނާގެ ހާލު އަދިވެސް ހަމަޔަކަށް ނޭޅެއެވެ. ގިނަވަގުތު ހޭދަކުރަނީ ހިތާމަކުރުމުގައި ކަމަށާއި ސިދާތުގެ މަަރަށްފަހު އެއްވެސް މީހަކާއި ސެހެނާޒް ވާހަކަ ނުދައްކާ ކަމަށް އާއިލާއިން ބުނެއެވެ.\nޝެހެނާޒްގެ ހާލަތު ހުރިގޮތުން އޭނާގެ ކުރިއަށް އޮތް ފިލްމް “ހޯސުލާ ރަކް”ގެ ޝޫޓިންވެސް އޮތީ މަޑުޖެހިފައެވެ. ފިލުމުގެ ޕްރޮޑިއުސަރު ބުނީ ޝެހެނާޒް ހަމައަކަށް އެޅި ކެމެރާ ކުރިމައްޗަށް ފުރިހަމައަށް ރެޑީ ވެވެންދެން ޝޫޓިން ނުފަށާނެ ކަމަށެވެ.


vnews - Sarri dhookollan Chelsea in nimmaifi\nސާރީ ދޫކޮށްލަން ޗެލްސީން ނިންމައިފި\nމައުރީޒިއޯ ސާރީ ޔޫރޮޕާ ލީގުގެ ތަށި އުފުލާލަނީ ----\nޗެލްސީއަށް ޔޫރޮޕާ ލީގު ކާމިޔާބު ކޮށްދިން އިޓަލީގެ ކޯޗު މައުރީޒިއޯ ސާރީ އެދުނު ގޮތަށް އޭނާ ދޫކޮށްލަން އެ ކްލަބުން ނިންމާފައިވާ ކަމަށް މީޑިއާ ރިޕޯޓުތައް ބުނެފިއެވެ.\nމިދިޔަ އަހަރު ޖުލައިމަހު އެންޓޯނިއޯ ކޮންޓޭ މަގާމުން ވަކިކޮށް ޗެލްސީގެ ކޯޗަކަށް ސާރީ ހަމަޖެއްސީ ތިންއަހަރު ދުވަހުގެ އެއްބަސްވުމެއްގެ ދަށުންނެވެ.\nފާއިތުވި ހަފުތާގައި ޗެލްސީގެ ޑިރެކްޓަރާއެކު ބޭއްވި ބައްދަލުވުމުގައި ސާރީ ވަނީ އޭނާ ކްލަބު ދޫކޮށްލަން ބޭނުންވާކަން އަންގާފައެވެ. ސްކައި ސްޕޯޓްސް އިން ރިޕޯޓު ކޮށްފައިވާ ގޮތުގައި ސާރީގެ އެދުމާ އެއްގޮތަށް އޭނާ ދޫކޮށްލަން ޗެލްސީގެ ބޯޑުން ވަނީ ނިންމާފައެވެ.\nމި ފަހަރު އިނގިރޭސި ޕްރިމިއާ ލީގުގެ ތިންވަނަ ހޯދި ޗެލްސީން ވަނީ ލީގު ކަޕް ފައިނަލުގައި ވެސް ކުޅެފައެވެ.\nރިޕޯޓުތައް ބުނާގޮތުން ސާރީ ވަނީ ޔުވެންޓަސްގެ ކޯޗުގެ މަގާމަށް ބަދަލުވުމަށް އެއްބަސްވެފައެވެ. ޔުވެންޓަސްގެ ކޯޗުކަމުގެ މަގާމު ހުސްވީ އެޓީމުން މެސިމޯ އަލެގްރީ ދޫކޮށްލަން ނިންމުމުންނެވެ.\nސާރީ ދޫކޮށްލަން ޗެލްސީން ނިންމާފައިވާ ކަމަށް ރިޕޯޓުކުރިއިރު، ޗެލްސީގެ އައު ކޯޗަކަށް އެޓީމުގެ ބައެއް ބޯޑު މެމްބަރުން މިހާރު ހުށަހަޅާފައިވާ އެއް ނަމަކީ 2012 ވަނަ އަހަރުން ފެށިގެން ޗެލްސީގެ އަންހެން ޓީމަށް އިރުޝާދު ދެމުން އަންނަ ކޯޗު އެމާ ކަމަށް ރިޕޯޓުތައް ބުނެއެވެ. އެމާ ވަނީ މިސީޒަނުގައި އެޓީމު ވިމެންސް ޗެމްޕިއަންސް ލީގުގެ ސެމީ ފައިނަލަށް ގެންގޮސްދިނުމުގެ އިތުރުން، އިނގިރޭސި އެފްއޭގެ ވިމެންސް ސުޕާ ލީގުގެ ތިންވަނަ ހޯދާފައެވެ.\nއެމާގެ އިތުރުން ޗެލްސީގެ ބޯޑުން ވަނީ އެޓީމުގެ ކުރީގެ މިޑްފީލްޑަރު އަދި ޑާބީ ކައުންޓީގެ ކޯޗު ފްރޭންކް ލަމްޕާޑުގެ ނަންވެސް ހުށަހަޅާފައެވެ. އެކަމަކު މީޑިއާ ރިޕޯޓުތައް ބުނާގޮތުން ލަމްޕާޑް ވަނީ ޗެލްސީގެ ކޯޗުކަމަށް ބަދަލުވާން ދެކޮޅު ހަދާފައެވެ.


ބާސެލޯނާ އިން އަހަރެން އަތުން ބޯޅަ އަތުލައިފި: ރަކިޓިޗް – DhiDaily\nބާސެލޯނާ އިން އަހަރެން އަތުން ބޯޅަ އަތުލައިފި: ރަކިޓިޗް\nބާސެލޯނާ (ނޮވެމްބަރު 13) – ކުޅެން ފުރުސަތު ނުލިބޭތީ ދެރަވާ ކަމަށް ބުނެ ޖެނުއަރީ މަހު ކްލަބް ދޫކޮށްލަފާނެ ކަމުގެ އިޝާރަތެއް ބާސެލޯނާގެ މިޑްފީލްޑަރު އިވާން ރަކިޓިޗް ދީފި އެވެ.\nއުމުރުން 31 އަހަރުގެ ކްރޮއޭޝިއާ މިޑްފީލްޑަރު ބުނީ އޭނާ އަށް ހިތްހަމަޖެހުން ލިބެނީ ފުޓްބޯޅަ ކުޅެގެން ކަމަށާއި އެ ފުރުސަތު ނުލިބުމުން ކުރެވެނީ، އޭނާގެ ދަރިފުޅު އަތުން ކުޅޭ އެއްޗެއް އަތުލުން ދަރިފުޅަށް ކުރެވޭނެ އިހުސާސް ކަމަށެވެ.\n”ބާސެލޯނާ އިން އަހަރެން އަތުން ބޯޅަ އަތުލައިފި. އެކަމާ އަހަރެން މިހިރީ ދެރަވެފައި. އަހަންނަށް ކޯޗުގެ ނިންމުންތައް އެނގޭ އަދި އެ ނިންމުންތަކަށް އިހުތިރާމް ވެސް ކުރަން. އެކަމަކު މިދިޔަ ފަސް އަހަރު އަހަރެން ކްލަބަށް ވަރަށް ބޮޑަށް ހިދުމަތްކުރިން،“ ކްރޮއޭޝިއާ ގައުމީ ޓީމަށް 106 މެޗު ކުޅެދީފައިވާ ރަކިޓިޗް ބުންޏެވެ.\n”އަހަރެން ބޭނުންވަނީ ހިތްހަމަޖެހުން. އެއީ އަހަންނަށް އެންމެ މުހިއްމު ކަމަކީ. އަހަންނަށް ހިތްހަމަޖެހުން ލިބޭނީ ހަމައެކަނި ކުޅެގެން. އަހަރެންގެ އުމުރަކީ 38 އަހަރެއް ނޫން، 31 އަހަރު. އިހުސާސްކުރެވެނީ މިއީ އެންމެ މުހިއްމު އަހަރުތަކުގެ ގޮތުގައި.“\nރަކިޓިޗް ގެންދަން އެންމެ ބޮޑަށް މަސައްކަތްކުރަނީ އިޓާލިއަން ލީގުގެ ކްލަބްތަކުންނެވެ. އޭގެ ތެރޭގައި ޗެމްޕިއަން ޔުވެންޓަސް އާއި އިންޓަ މިލާން އަދި އޭސީ މިލާން ހިމެނެ އެވެ.


2 Fuluhun alun vazeefaa ah nerunee kureege sarukaarun: Fuluhun\nފުލުހުންތަކެއް-- ފޮޓޯ: ޕޮލިސް\n8 ސެޕްޓެމްބަރ 20190ކޮމެންޓް\nތުހުމަތު ކުރާ ދެ ފުލުހުން އަލުން ވަޒީފާއަށް ނެރުނީ ޓްރާންސިޝަން ޕީރިއަޑުގައި: ފުލުހުން\nނޫސްވެރިޔާ ރިލްވާން އަބްދުﷲ މައްސަލާގައި ހިމެނޭ ފުލުހުންގެ އިންޓެލިޖެންސް ދެ އޮފިސަރުން ސަސްޕެންޑު ކުރުމަށް ފަހު އަލުން ވަޒީފާއަށް ނެރިފައި ވަނީ ވެރިކަން ބަދަލުވުމުގެ މަރުހަލާގެ ތެރޭގައި ކަމަށް ފުލުހުން މިއަދު ބުނެފި އެވެ.\nރިލްވާން ރާއްޖެއިން ފުރާފައިވާ ކަމަށް ދެއްކުމަށް އޭނާގެ ޕާސްޕޯޓުގެ ކޮޕީ ހޯދަން އުޅުނު ކަމަށް ބުނާ މުހައްމަދު ޖިނާހު (ސާވިސް ނަމްބަރު 4493) އާއި އިބްރާހިމް ރިއްފަތު (ސާވިސް ނަމްބަރު 3246) އަނެއްކާ ވެސް ވަނީ ސަސްޕެންޑުކޮށްފަ އެވެ.\nއެ ދެ ފުލުހުން އެންމެ ފުރަތަމަ ސަސްޕެންޑް ކުރީ ޖުލައި 2017 ގައެވެ. އެކަމަކު އަލުން ވަޒީފާއަށް ނެރިފައި ވަނީ ކުރީގެ ރައީސް އަބްދުﷲ ޔާމީނުގެ ސަރުކާރު ނިމެން 10 ދުވަހަށް ވެފައި ވަނިކޮށް، ނޮވެމްބަރު72018 ގައެވެ. އޭރު އެކްޓިން ޕޮލިސް ކޮމިޝަނަރުގެ މަގާމުގައި ހުންނެވީ ހަމްދޫން ރަޝީދެވެ.\nއެ ދެ ފުލުހުން ކުރީގެ ސަރުކާރުން ސަސްޕެންޑުކޮށްފައި ވަނިކޮށް، މި ސަރުކާރުން އެމީހުން އަލުން ވަޒީފާއަށް ނެރިފައިވާ ކަމަށް ކުރީގެ ހޯމް މިނިސްޓަރު އުމަރު ނަސީރު ވަނީ ތުހުމަތު ކުރައްވާފަ އެވެ.\nރިލްވާންގެ މައްސަލާގައި އެ ދެ ފުލުހުން ހައްޔަރު ކުރުމަށް އެޓާނީ ޖެނެރަލް ވަނީ ފުލުހުންނަށް އަންގަވާފަ އެވެ. އެކަމަކު ފުލުހުން ބުނީ އެމީހުން ހައްޔަރު ކުރެވޭ ފަދަ ހެއްކެއް ނެތް ކަމަށް ރިޔާސީ ކޮމިޝަނުން ބުނެފައިވާ ކަމަށާއި، އެކަމަކު އެމީހުންގެ އިދާރީ ތަހުގީގެއް ކުރަމުންދާ ކަމަށެވެ.\nއެހެން ބުނެފައި އޮއްވާ، ރޭ ޕޮލިސް ކޮމިޝަނަރު މުހައްމަދު ހަމީދު ވިދާޅުވީ ރިޔާސީ ކޮމިޝަނުތަކުގެ ގާނޫނުގެ ދަށުން ރިލްވާން މައްސަލަ ތަހުގީގު ކުރުމާއި، އެ މައްސަލައާ ގުޅިގެން ކޯޓު އަމުރަށް އެދުމުގެ ހަމައެކަނި ބާރު ލިބެނީ މަރުތައް ބަލާ ކޮމިޝަނަށް ކަމަށެވެ.\nއެއާއެކު ފުލުހުންނާއި ރިޔާސީ ކޮމިޝަނަށް ވެސް ދަނީ ފާޑުކިޔުން އަމާޒުވަމުންނެވެ. ކުރީގެ ޑެޕިއުޓީ ޕްރޮސެކިއުޓާ ޖެނެރަލް ހުސެން ޝަމީމް ސީއެންއެމަށް ވިދާޅުވީ އެ ދެ ފުލުހުންގެ ޖިނާއީ ތަހުގީގު ކުރެވޭ ވަރަށް ހެކި އެބަ ހުރި ކަމަށާއި، އޭޖީ ކަމެއް ކުރަން އެންގެވުމުން ފުލުހުންނަށް އިތުރު ސުވާލެއް ނުކުރެވޭނެ ކަމަށެވެ.\nޕޮލިސް ރިލްވާން ފުލުހުން\n"ޕެރިސް އެއްބަސްވުން ތަންފީޒު ކުރަން މާލީ އެހީ ބޭނުންވޭ"\nކަނޑުމަތީގައި ހާލުގައި ޖެހިފައި ތިބި ބަޔަކު ސަލާމަތްކޮށް ފަރުވާ ދޭން ފަށައިފި\nމެންބަރުން ޗުއްޓީއަށް ދިޔައިރު، ނިމުނީ 53 ޕަސެންޓު މަސައްކަތް!\nހުރިހާ ހިސާބަކަށް މޫސުން ގޯސް، މެދު ރާއްޖެ ތެރެއަށް ޔެލޯ އެލާޓް\nފެންބޮޑުވުން މިހާރު މައްސަލައަކަށް ނުވަނީތޯ؟: ޑރ. ޖަމީލް


ރޯދަމަހު ދިރިއުޅުމުގެ ވައްޓަފާޅިއަށް އަންނަން ޖެހެނީ ކޮން ބަދަލުތަކެއް؟ | Jazeera\tރޯދަމަހު ދިރިއުޅުމުގެ ވައްޓަފާޅިއަށް އަންނަން ޖެހެނީ ކޮން ބަދަލުތަކެއް؟ - Jazeera\nސަދާ ސައީދު May 8, 2019 103 views0\nއަނެއްކާވެސް ރަމަޟާންމަސް އަހަރެމެންނާ ބައްދަލުކުރީއެވެ. އެ ބަރަކާތްތެރި މަހަށް ހަނދު ފެނުމާއެކީ އަހަރެމެން އެންމެންގެ ހިތްތަކަށް ފިނިކަން ލިބިގެންދިޔައެވެ. ﷲއަށް ކިޔަމަންތެރި ވުމާއި ތަޤުވާވެރިވުމަށް އިތުރު ހިތްވަރެއް ލިބިގެންދިޔައެވެ. މި ބަރަކާތްތެރި މައްސަރަކީ އަޅާއާއި ﷲއާއި ދެމެދުވާ ގުޅުން ވަރުގަދަ ކުރުމަށްވެސް ލިބިގެންދާ އިތުރު ފުރުސަތެކެވެ.\nމާތް ﷲ ރުއްސުންލެއްވި އަބޫހުރައިރާގެ ކިބައިން ރިވާވެގެން ވެއެވެ. ރަސޫލާ صلى الله عليه وسلم ހަދީޘް ކުރެއްވިއެވެ. މާތްﷲ ވަހީ ކުރެއްވިއެވެ. "އާދަމުގެ ދަރިޔާ ކުރާ ހުރިހާ ޢަމަލެއް ނިސްބަތްވަނީ އޭނާއަށެވެ. އެއީ ރޯދަ ފިޔަވައެވެ. އެ ޢަމަލު ނިސްބަތްވަނީ ތިމަން ﷲ އަށެވެ. އެ އަމަލަށް ޖަޒާ ދެއްވަނީވެސް ހުދު ތިމަން ﷲއެވެ."\nރޯދަމަހަކީ ދިރިއުޅުން ބަދަލުކުރަން ޖެހޭ މައްސަރެކެވެ. އަހަރުގައި އަންނަ އެހެން ދުވަސްތަކާއި ޚިލާފަށް ރަމަޟާން މަހުގައި އަޅުކަމުގައި ޝާމީލްވާންޖެހޭ މިންވަރު އިތުރު ކުރަން ޖެހެއެވެ. ކުރިންވެސް ބުނިހެން އަޅާއާއި ﷲ އާއި ދެމެދު ވާ ގުޅުން ބަދަހިކުރަން ޖެހެއެވެ.\nއެ ގޮތުން ޢީބަ ބުނުމާއި، ދެބައޮޑުވުމާއި، ދޮގުހެދުން ފަދަ ކަންތަކުން ދުރުވުމާއި އެކު އެ މައްސަރުގައި ޤުރުއާން ކިޔެވުން އިތުރު ކުރަން ޖެހެއެވެ. ހަމަ އެހެންމެ ވީހާވެސް ގިނައިން ހެޔޮގޮތުގައި މުދާ ހޭދަކުރެވޭތޯ މަސައްކަތް ކުރަން ޖެހެއެވެ. (ހެޔޮ ގޮތުގައި މުދާ ހޭދަކޮށްގެނެއް ދެރައެއް ނުލިބޭނެއެވެ. މާތް ﷲ އެފަދަ މީހުންނަށް ރިޒުގެ އިތުރުކޮށްދެއްވާނެއެވެ.)\nއަހަރެމެންގެ ތެރެއިން ބައެއް ފަރާތްތަކަށް ހީވެފައި އޮންނަނީ ރަމަޟާން މަހަކީ ނިދުމަށް އަންނަ މައްސަރެއް ކަމަށެވެ. އެ ގޮތުން ރޭ ގަނޑީގައި ހޭލާ އުޅުމަށްފަހު މި ނިދަނީ ފަތިސްވާ ފަހުންނެވެ. އެއީ ހެޔޮ ގޮތުގައި ރޯދަ ހިފުމެއް ނޫނެވެ.\nއޭގެ ބަދަލުގައި ރަމަޟާން މަހަކީ ކަންނެތް ކަމާއި ލޮޑުކަން ދޫކޮށް އަޅުކަން އިތުރުކުރަން ވީ މައްސަރެވެ. ރަމަޟާންމަހަކީ އެ މައްސަރެއްގައި ދަރަޖަ މަތިވެރިކުރެވިގެންވާ، މުސްލިމުން ހެޔޮ ގޮތުގައި އެމައްސަރުގައި ﷲ ސުބުހާނަހޫ ވަތަޢާލާއަށް އަޅުކަން ކުރުމަށް މަގު ފަސޭހަ ކޮށްދިނުމަށްޓަކައި ޝައިތާނުން ކަސްތޮޅު އެޅިފައިވާ މައްސަރެކެވެ.\nއެހެންކަމުން މި މައްސަރު ކުޅިވަރާއި މަޖަލުގެ ތެރެއަށް ނުދުއްވައި އޭގެ އެންމެ ހެޔޮގޮތުގައި މި މައްސަރުގެ ބޭނުން ކުރެވޭތޯ މަސައްކަތް ކުރާށެވެ.


"America Embassy" board thah Gudhus ge magu thakugai haru kuran fashaifi | Mihaaru\nއެމެރިކާ އެމްބަސީ އަށް ދާ މަގު އަންގައިދިނުމުގެ ގޮތުން ގުދުސްގައި މިއަދު ބޯޑުތައް ހަރު ކުރަނީ. --ފޮޓޯ:ރޮއިޓާސް\n"އެމެރިކާ އެމްބަސީ" ބޯޑުތައް ގުދުސްގެ މަގުތަކުގައި ހަރުކުރަން ފަށައިފި\n07 މެއި 2018 - 14:313comments\nގުދުސް (މެއި 7) - އެމެރިކާ އެމްބަސީ އަށް ދާ މަގުތައް އަންގައިދިނުމުގެ ބޯޑުތައް ގުދުސްގައި މިއަދު ހަރުކުރަން ފަށައިފި އެވެ.\nތެލް އަވީވުގައި މިހާރު ހިންގާ އެމެރިކާ އެމްބަސީ ގުދުސް އަށް ބަދަލު ކުރާނީ އަންނަ އަންގާރަ ދުވަހު އެވެ. އެމެރިކާ އެމްބަސީ ގުދުސްގައި ހިންގާނީ ކުރިން ގުދުސްގައި އެމެރިކާގެ ކޮންސިއުލޭޓް ހުރި އިމާރާތުގަ އެވެ. އެ ސަރަހައްދާ ކައިރި މަގުތަކުގައި ދަނީ "އެމެރިކާ އެމްބަސީ" އަންގައިދިނުމަށް އިނގިރޭސި، ހިބްރޫ އަދި އަރަބި ބަހުން ބޯޑުތައް ހަރުކުރަމުންނެވެ.\nއިޒްރޭލުގެ ވެރިރަށަކީ ގުދުސް ކަމަށް އެމެރިކާ އިން ބަލައިގަންނަން ނިންމިކަން ރައީސް ޑޮނަލްޑް ޓްރަމްޕް އިއުލާން ކުރެއްވީ މިދިޔަ ޑިސެމްބަރު މަހު އެވެ. އަދި އެމެރިކާ އެމްބަސީ ގުދުސް އަށް ބަދަލު ކުރުމުގެ މަސައްކަތް ވަނީ ފައްޓަވައިފަ އެވެ. ރިޔާސީ އިންތިޚާބުގެ ކެމްޕޭނުގައި ވެސް ޓްރަމްޕް ވަނީ އެމެރިކާ އެމްބަސީ ގުދުސް އަށް ބަދަލު ކުރާނެ ކަމަށް ވިދާޅުވެފަ އެވެ.\nޓްރަމްޕުގެ ނިންމެވުމާ ގުޅިގެން މުޅި ދުނިޔޭގައި ވަނީ އިހްތިޖާޖްކޮށްފަ އެވެ. އަދި އަރަބި ލީގާއި ބައިނަލްއަގުވާމީ މުޖްތަމައުން ވަނީ ޓްރަމްޕުގެ ނިންމެވުމާ މެދު އަލުން ވިސްނުމަށް ގޮވާލައިފަ އެވެ. އެކަމަކު ޓްރަމްޕް ވިދާޅުވެފައި ވަނީ ގުދުސް އަށް އެމްބަސީ ބަދަލު ކުރުމަކީ މަޝްވަރާގެ މޭޒަށް ގެނެވޭނެ މައްސަލައެއް ނޫން ކަމަށެވެ.


މައިންނަށް ޚިދުމަތް ކުރުމަށްވުރެ ސުވަރުގެ ދިއުމަށް މަގު ފަސޭހަވާ ކަމެއް އެނގިވަޑައި ނުގަންނަވާ ކަމަށް އިބްން ޢައްބާސް ވިދާޅުވި: ވައްހާޖް ޠަރިން\nމީހަކު އައިސް އިބްން ޢައްބާސް (ރޢ) އަށް ދެންނެވިއެވެ. "އަހަރެންގެ އަތުން މީހަކު މަރައިލެވިއްޖެއެވެ. ނުވަތަ މަރުވެއްޖެއެވެ. ﷲ ތަޢާލާގެ "ކޯޓުގައި" (ޤިޔާމަތް ދުވަހު ހިސާބު ބެއްލެވުމުގައި) އަހަރެންނަށް މިކަމުން ސަލާމަތް ވެވި ސުވަރުގެ ލިބޭނެ މަގެއް ވިދާޅުވެދެއްވަބައްލަވާށެވެ. ނުވަތަ އެބަ އޮތްތޯއެވެ؟"\nޖަވާބުގައި ސުވާލުކުރެއްވީ އޭނާގެ މައިމީހާ ދުނިޔޭގައި އެބައިންތޯއެވެ.\nއެހިނދު އިބްން ޢައްބާސްގެ ދަރިވަރުން ސުވާލުކުރިއެވެ. "އޭނާ މީހަކު މަރައިލުމާއި އޭނާގެ މައިމީހާ އާއި ހުރި ގުޅުމަކީ ކޮބައިތޯއެވެ." ޖަވާބުގައި އިބްން ޢައްބާސް ވިދާޅުވީ ސުވަރުގެ ލިބިގަތުމަށް މައިމީހާއަށް ޚިދުމަތް ކުރުމަށްވުރެ ފަސޭހަ ގޮތެއް އެނގިވަޑައި ނުގަންނަވާ ކަމަށެވެ. ﷲ ތައާލާގެ ރުއްސެވުން ލިބިގަތުމަށްޓަކައި މައި މީހާއަށް ޚިދުމަތް ކުރުމަށްވުރެ ރަނގަޅު ކަމެއް އެނގިވަޑައި ނުގަންނަވާ ކަމަށެވެ."\nޙައްޖުގެ ދުވަސްވަރު ޠަވާފް ކުރުމަކީ ކިހައި ބުރަކަމެއްކަން އެނގޭ ނޫން ހެއްޔެވެ؟ މީހަކު ﷲ ތައާލާގެ ރުއްސެވުމާއި ރަސޫލް (ޞޢވ)ގެ ލޯބި ލިބިގަތުމަށް އޭނާގެ މަންމަ ކޮޑަށް ލައިގެން ޠަވާފްކުރަމުން އިބްން ޢުމަރު (ރޢ) ދެންނެވިއެވެ. "އަހަރެންގެ މަންމައަށް ޚިދުމަތް ކުރުމަށްޓަކައި އަހަރެން ޠަވާފް މިކުރަނީ މައި މީހާ ކޮނޑަށް ލައިގެންނެވެ. މިވަރުން މަންމައަށް ޚިދުމަތެއް ކޮށްދެވިއްޖެތޯއެވެ؟ މައިމީހާ ކޮށްދިން ޚިދުމަތަށް މިވަރުން އަގު އަދާކުރެވުނު ކަމަށް ވާނެތޯއެވެ؟"\nޖަވާބުގައި އިބްން ޢުމަރު ވިދާޅުވީ މައިމީހާ ތިބާއަށް ކޮށްދިން ޚިދުމަތަށް ބަލާއިރު ތިއަ އަމަލުގައި އެންމެ އައުންސެއްގެ ބުރަދަންވެސް ނެތް ކަމަށެވެ. (އައުންސަކީ ގާތްގަނޑަކަށް 28.35 ގްރާމެވެ.)\nމިފަދައިން ބަޔާންވެގެންވާއިރު މައިންނާއިމެދު މިއަދު އަޅުގަނޑުމެންގެ އަމަލުތައް މިހުރީ ކޮންފަދައަކުންތޯއެވެ! މައިމީހާއަށް ޚިދުމަތެއް ކޮށް ނުދެވޭތަނުގައި ހާލު ބަލައިލެވޭ ހެއްޔެވެ؟ ބަލިވީމާ ޑޮކްޓަރަށް ދައްކައިލް ދެވޭ ހެއްޔެވެ؟ އެންމެ ކުޑަމިނުން މައިމީހާ ހުރީ ކައިގެންތޯ އެބަ ބަލައިލެވޭ ހެއްޔެވެ؟\nމައިމީހާއަށް ކުޑަކުޑަ ޚިދުމަތެއް ކޮށްދެވުނު ނަމަވެސް ޤަބޫލުކުރެވެނީ އެއީ ވަރަށް ބޮޑު ކަމެއް ކޮށްދެވުނީ ކަމަށެވެ. ނިކަން ވިސްނައިލަބަލާށެވެ! އިބްން ޢުމަރު (ރޢ) އެ ވިދާޅުވަނީ ހައްޖުގެ ބާރު ބޮޑު ދުވަސްވަރު މައިމީހާ ކޮނޑަށް ލައިގެން ޙަރަމްފުޅު ވަށައި ޠަވާފުކުރުމުން އެކަމުގެ ބުރަދަނުގައި އެންމެ 30 ގްރާމް ހަމަނުވާ ވާހަކައެވެ. ވީއިރު މައި މީހާއަށް މާބޮޑު ކަމެއް ކޮށްދެވުނު ކަމަށް ހީކުރެވިގެން ތިއަ އުޅެނީ ކޮން ކަމެއް ކޮށްދެވިގެންބާވައެވެ!\nއަހަރެމެން ކޮންމެ މީހަކީ ވެސް ސުވަރުގެ ލިބުމަށް އެދޭ މީހެކެވެ. ދުޢާ ކުރަންވީ މައި މީހާގެ އުމުރު ދިގު ކުރެއްވެވުން އެދިއެވެ. އިތުރަށް އެންމެ ދުވަހަކު ނަމަވެސް ޚިދުމަތެއް ކޮށްލައި ދެވޭތޯއެވެ! އެކަމުގެ ސަވާބާއި ދަރުމައިގެ ބޭނުމުގައެވެ. ކިތަންމެ ބަލި ހާލުގައި ނަމަވެސް މެއެވެ. ބަލި ހާލު ބޮޑުވުމުން އެދެންވީ އަވަހަށް މަރުވުމަކަށް ނޫނެވެ. ޢުމުރު ދިގު ކުރެއްވެވުމަށެވެ. ބޮޑަށް ބުރަ އުފުލައިގެން ޚިދުމަތް ކުރި ވަރަކަށް ލިބޭނެ ސަވާބާއި ދަރުމަ އިތުރުވާނެތީއެވެ.


Undhagoo kuriyas masthuvaa thakehchaa dhekolhah kuraa masahkai huttaa nulaanan: CP - One Online\n9 މެއި 2021، މާލެ، ފުލުހުންގެ ފަރާތުން މިއަދު ބޭއްވި ޕްރެސް ކޮންފަރެންސްގައި ސީޕީ މުހައްމަދު ހަމީދު -- ވަން ފޮޓޯ: އަހުމަދު އައިހަމް\nއުނދަގޫ ކުރިޔަސް މަސްތުވާތަކެއްޗާ ދެކޮޅަށްކުރާ މަސައްކަތް ހުއްޓާނުލާނަން: ސީޕީ\nބިރު ދައްކައި އުނދަގޫ ކުރި ނަމަވެސް މަސްތުވާތަކެއްޗާ ދެކޮޅަށްކުރާ މަސައްކަތް ހުއްޓާނުލާނެ ކަމަށް ކޮމިޝަނާ އޮފް ޕޮލިސް މުހައްމަދު ހަމީދު ވިދާޅުވެއްޖެއެވެ.\nނ. މިލަދޫގައި މަސްތުވާތަކެތީގެ ވިޔަފާރިކުރަން އުޅުނު ކަމަށް ތުހުމަތުކުރާ މީހަކު އެރަށު ޕޮލިސް ޑެސްކުގެ އިންޗާޖު ސާޖެންޓު މުހައްމަދު އަރީޝް ހުއްޓުވުމުން، ރޭ ދަންވަރު ވަނީ އޭނާގެ ސައިކަލުގައި ރޯކޮށްލައިފިއެވެ. އެ މައްސަލަ ތަހުގީގުކުރުމުގެ މަސައްކަތް މިހާރު ފުލުހުން ވަނީ ފަށައިފައެވެ.\nއަރީޝް ސައިކަލުގައި ރޯކޮށްލި ހާދިސާއާ ގުޅިގެން ހަމީދު މިއަދު ވިދާޅުވީ، މިލަދޫގައި އަމާން މާހައުލެއް ގާއިމުކުރުމަށް އަރީޝް ކުރަމުންދާ މަސައްކަތާ މެދު ފަހުރުވެރިވާ ކަމަށެވެ. އަދި އަރީޝްއަކީ ވަރަށް ހިތްވަރާއެކު މަސައްކަތް ކުރަމުންދާ ފުލުހެއް ކަމަށެވެ.\nހަމީދު ވިދާޅުވީ އަރީޝްގެ ސައިކަލުގައި ރޯކޮށްލި މައްސަލަ ތަހުގީގުކުރަން ޕޮލިސް ހެޑްކުއާޓާއިން ޓީމެއް ފޮނުވާފައިވާ ކަމަށާއި ސައިކަލުގައި ރޯކޮށްލި މައްސަލައިގައި ތުހުމަތުކުރެވޭ ފަރާތްތައް ހައްޔަރުކުރުމަށް މިލަދޫ ފުލުހުން މަސައްކަތް ކުރަމުންދާ ކަމަށެވެ. އަދި މަސްތުވާތަކެއްޗާ ދެކޮޅަށް ފުލުހުން ގައުމީ ލެވެލްގަ އާއި ބައިނަލްއަގުވާމީ ލެވެލްގައި ކުރަމުންގެންދާ މަސައްކަތް ހުއްޓާނުލައި ކުރިއަށް ގެންދާނެ ކަމަށްވެސް ހަމީދު ވިދާޅުވިއެވެ.\nއެމައްސަލައިގައި ފުލުހުން ވަނީ ކޯޓް އަމުރެއްގެ ދަށުން ތިން ދިވެހީން ހައްޔަރުކޮށްފައެވެ. އެއީ 22 އަހަރުގެ ފިރިހެނަކާއި 27 އަހަރުގެ ފިރިހެނެއްގެ އިތުރުން 31 އަހަރުގެ ފިރިހެނެކެވެ.\nއެކަމާ ގުޅިގެން ހޯމް މިނިސްޓަރު އިމްރާން އަބްދުﷲ ވިދާޅުވީ ފުލުހުންނާ ދެކޮޅަށް ހިންގާ އަނިޔާވެރި އަމަލުތައް ބަލަން ސަރުކާރުން ނުތިބޭނެ ކަމަށެވެ. އަދި އަރީޝްގެ ސައިކަލުގައި ރޯކޮށްލި މީހުން އިންސާފުގެ ކުރިމައްޗަށް ގެންނާނެ ކަމަށެވެ.\nގުޅޭ ޓެގު ޕޮލިސް މިނިސްޓްރީ އޮފް ހޯމްއެފެއާޒް މަސްތުވާތަކެތީގެ މައްސަލަތައް ކުށް ސީޕީ މުހައްމަދު ހަމީދު


ދޮންވާން ބޭނުންތަ؟ މިކަންކަން ކޮށްލާ | Jazeera\tދޮންވާން ބޭނުންތަ؟ މިކަންކަން ކޮށްލާ - Jazeera\nދޮންވާން ބޭނުންތަ؟ މިކަންކަން ކޮށްލާ\nއާމިނަތު އަޙުމާ May 10, 2019 93 views0\nކުލަ އަލި، ދޮން މޫނެއް ލިބުމަކީ ކޮންމެހެން ބޭނުންތެރި ކަމެއް ނޫނެވެ. ނަމަވެސް ބައެއް މީހުންނަކީ ދޮން ވާން ބޭނުންވާ މީހުންނެވެ. އެއީ އެމީހުންނަށް ރީތި ގޮތް ކަންނޭނގެއެވެ. ރީތިވުމަކީ ގިނަ މީހުން އެދޭނެ ކަމަކަށް ވުމުން ދޮންވާން ބޭނުން ނަމަ ކުރެވިދާނެ ކަންތައްތަކަށްވެސް ބަލައިލަން އެބަ ޖެހެއެވެ.\nބައެއް މީހުންނަށް ކުރެވިފައި އޮންނަ ކުށްހީއަކީ އޮމާން، ސާފު މޫނެއް ހޯދުމަށްޓަކައި އަގުބޮޑު ކްރިމް އާއި އަގުބޮޑު ސެލޫންތަކުގެ ބޭނުން ޖެހޭނެކަމަށެވެ. ނަމަވެސް އެއީ ހަގީގަތެއް ނޫނެވެ. ގޭގައި ހުރެ ވެސް، އަމިއްލައަށް އުފައްދާ 'އުފެއްދުންތައް' ބޭނުންކޮށްގެން ދޮން، ރީތި މޫނެއް ލިބިދާނެއެވެ.\nދޮންވާން ބޭނުން ނަމަ ކުރެވިދާނެ ކަންކަން\nލުނބޯއަކީ އާދަޔާ ޚިލާފު ބްލީޗިންގ އޭޖެންޓެއްގެ ގޮތުގައި މަޝްހޫރުވެފައިވާ އެއްޗެކެވެ. އަދި ގަވާއިދުން ލުނބޯ ފަޅިއެއް މޫނުގައި އުނގުޅުމަކީ ހަންގަނޑު އަލިވެ، މީހާ ދޮންކުރުވާ ކަމެކެވެ. މިއީ ދޮންވުމަށްޓަކައި ގޭގައި ހުރެ ކުރެވިދާނެ ކަންތައްތަކުގެ ތެރެއިން އެންމެ އާދައިގެ (ސިމްޕަލް) އަދި ބޭނުންވާ ނަތީޖާ އެންމެ ރަނގަޅަށް ނިކުންނަ ކަންތައްވެސްމެއެވެ.\nރޯ އަލުވިން ދިޔަ ފެލައިގެން، އެ ދިޔަ މޫނުގައި އުނގުޅުމަކީ ދޮންވާ ކަމެއްކަން ގިނަ މީހުން ހެކިވާނެއެވެ. އެއިގެ މައިގަނޑު ސަބަބަކަށް ވަނީ އަލުވިއަކީ އޭގެ ޒާތުގައިވެސް ކަޅުކަން ފިލުވަން ބޭނުންކުރާ އެއްޗަކަށް ވުމެވެ. މިގޮތުން އަނިޔާއެއް ލިބިގެން ނުވަތަ ހަމަ ނިދި ނުލިބިގެން ލޯ ކައިރި ހިސާބުގަނޑު ކަޅުވުމުންވެސް އެ ތަނެއް އަލިކުރުމަށް އަލުވި ބޭނުންކުރެއެވެ. އެހެންކަމުން ދޮންވާން ބޭނުންނަމަ ގަވާއިދުން އަލުވި ދިޔަ މޫނުގައި އުނގުޅާށެވެ.\nރޯ ޓޮމާޓޯ އަކީ އިންސާނުންގެ ހަށިގަނޑަށް އެއްގޮތަށްވުރެ ގިނަ ގޮތްގޮތުން ފައިދާތައް ލިބިދޭ ކާނާއެކެވެ. މިި ގޮތުން މޫނުގެ އޮށާޅައާއި ބިހި ފިލުވުމަށްވެސް ޓޮމާޓޯއަކީ އެފަދަ ދެވަނައެއް ނުވާ 'ބޭހެކެވެ.' މޫނުގައި ގަވާއިދުން ފިސްކޮށްފައިވާ ތާޒާ ރޯ ޓޮމޯޓޯ ހޭކުމުން ލިބޭ ފައިދާތަކުގެ ތެރޭގައި މޫނުގެ ހަންގަނޑު ދޮންވުންވެސް ހިމެނެއެވެ.


ދުނިޔޭގެ ކެންސަރު ދުވަސް ފާހަގަކުރުމުގެ ގޮތުން، އޮފީހާއި މަސައްކަތުގެ މާޙައުލުގައި އުޅޭ ވަގުތު ހެލިފެލިވެ އުޅުމަށް ބާރުއެޅުމުގެ ގޮތުން ކެންސަރ ސޮސައިޓީ އޮފް މޯލްޑިވްސް އިން "އެކްޓިވް ވަރކް ޕްލޭސް" ކޮންސެޕްޓް ތަޢާރުފް ކުރުމަށް ބޭއްވެވި ޙަރަކާތުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\nދުނިޔޭގެ ކެންސަރު ދުވަސް ފާހަގަކުރުމުގެ ގޮތުން، އޮފީހާއި މަސައްކަތުގެ މާޙައުލުގައި އުޅޭ ވަގުތު ހެލިފެލިވެ އުޅުމަށް ބާރުއެޅުމުގެ ގޮތުން ކެންސަރ ސޮސައިޓީ އޮފް މޯލްޑިވްސް އިން "އެކްޓިވް ވަރކް ޕްލޭސް" ކޮންސެޕްޓް ތަޢާރުފް ކުރުމަށް ބޭއްވެވި ޙަރަކާތުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n4 ފެބުރުވަރީ 2019، ރިފަރެންސް: SA/NRFN/2019/3\nދިވެހި ދައުލަތުގެ ވަޒީރުން، ރައީސުލްޖުމްހޫރިއްޔާގެ އޮފީހުގެ އިސްވެރިން، އަދި އެންމެހާ މުވައްޒަފުން، ކެންސަރ ސޮސައިޓީގެ އިސް ބޭފުޅުން، އަދި މިއަދު މިތަނަށް ވަޑައިގެން ތިއްބެވި އެންމެހައި ބޭފުޅުން؛\nއާދެ، އަޅުގަނޑުމެންގެ މި ސަރުކާރު ފެށިގެން އައީވެސް ދުޅަހެޔޮ ޞިއްޙަތެއްގައި، ހަށިހެޔޮ ޞިއްޙަތެއްގައި ދިވެހި ރައްޔިތުން ތިބުމުގެ މުހިއްމުކަން ފާހަގަކޮށްދިނުމުގެ މަސައްކަތުން.\nއާދެ، އަޅުގަނޑުމެންނަށް ފެނިގެންދިޔައީ، ރާއްޖޭގެ ރައީސުލްޖުމްހޫރިއްޔާ، ރައީސުލްޖުމްހޫރިއްޔާގެ މަޤާމާ ހަވާލުވެވަޑައިގަތުމާއެކު، އެންމެ ފުރަތަމަ ކަމަކަށް، މުޅި ދިވެހިރާއްޖޭގެ ރައްޔިތުންނަށް ދުޅަހެޔޮ ޞިއްޙަތެއްގައި ތިއްބެވުމަށްޓަކައި ގޮވާލެއްވި މަންޒަރު. އަދި އެމަނިކުފާނު އެކަމުގައި އަމިއްލަފުޅަށް ބައިވެރިވެވަޑައިގެން، ދިވެހި އެންމެހައި ލޮބުވެތި ރައްޔިތުންނާއި އަދި ދިވެހިރާއްޖޭގައި ދިރިއުޅޭ އެންމެހާ ފަރާތްތަކަށް އެ ނަމޫނާ ދެއްކެވި މަންޒަރު.\nއާދެ، މިއަދު މުޅި ދުނިޔޭގައި، ކެންސަރު ބަލީގެ ދުވަހުގެ ގޮތުގައި މި ދުވަސް ފާހަގަކުރަމުންދާއިރު، އަޅުގަނޑުމެން ދިވެހި ރައްޔިތުންނާއި އަދި ދިވެހިރާއްޖޭގައި ދިރިއުޅޭ އެންމެހާ ފަރާތްތަކުން ފުންކޮށް ވިސްނަންޖެހޭ ކަންތައްތަކެއް އެބަހުރި.\nއާދެ، އަޅުގަނޑުމެންގެ ދިރިއުޅުމަށް، ދިރިއުޅުމުގެ ވައްޓަފާޅިއަށް އަންނަ ބަދަލުތަކާ ގުޅިގެން، އަޅުގަނޑުމެންނަށް ކުރިމަތިވަމުންދާ ގޮންޖެހުންތައް އަދި މިކަންތައްތަކާ ދޭތެރޭގައި އަޅުގަނޑުމެން ފިޔަވަޅުތަކެއް އަޅަން އެބަޖެހޭ. އަޅުގަނޑުމެން، އަޅުގަނޑުމެންގެ ޢާއިލާތައް، އަޅުގަނޑުމެންގެ ރައްޔިތުން ދުޅަހެޔޮ ޞިއްޙަތެއްގައި ތިބުމަށްޓަކައި ކަންތައްތަކަކަށް އަޅުގަނޑުމެން ވަޢުދުވާން އެބަޖެހޭ.\nއާދެ، އަޅުގަނޑުގެ ހަނދާނަށް އަންނަނީ\nއާދެ، މިއަދު އަޅުގަނޑުމެން ކަމެއް ނުކޮށްފި ކަމަށްވަންޏާ، އަޅުގަނޑުމެންނަށް އެ އުފާވެރި ދިރިއުޅުމެއް ނުހޯދޭނެ.\nއާދެ، އަޅުގަނޑު ހަމަ ފާހަގަކޮށްލަން ބޭނުންވޭ، ވޭތުވެދިޔަ ކުރު މުއްދަތުގެ ތެރޭގައި، ސަރުކާރުން ވަނީ މި ދެންނެވި ކަންތައްތައް، އާދެ، ދިވެހި ރައްޔިތުންނަށް ހިތްވަރުދިނުމުގެ ގޮތުންނާއި، އަދި ދިވެހި ރައްޔިތުންނަށް އެކަމަށް ގޮވައިލުމަށްޓަކައި ގިނަގުނަ މަސައްކަތްތަކެއް ކޮށްފައި.\nއާދެ، ވޭތުވެދިޔަ ހަފްތާ މުޅި ދިވެހިރާއްޖޭގެ ލޮބުވެތި ރައްޔިތުންނަށް ފާހަގަކުރެވިގެންދިޔައީވެސް މިފަދަ ކަންތައްތަކަށް. އާދެ، ކެންސަރު ބައްޔާ ދެކޮޅަށް ކުރާ ހަނގުރާމައެއްގެ ވަރަށް މުހިއްމު މަޝްރޫޢެއްގެ ގޮތުގައި.\nއާދެ، އަޅުގަނޑު މިކަމަށްޓަކައި މިކަމުގައި ބައިވެރިވެވަޑައިގެންނެވި، އާދެ އިސްނަންގަވައި މި މަސައްކަތް ކުރެއްވި ދިވެހިރާއްޖޭގެ ގިނަގުނަ އެން.ޖީ.އޯތަކާއި އަދި އެންމެހާ ފަރާތްތަކަށް ރައީސުލްޖުމްހޫރިއްޔާގެ ނަންފުޅުގަޔާއި އަދި އަޅުގަނޑުމެންގެ މި ހުރިހާ މުވައްޒަފުންނާއި، ދިވެހި ރައްޔިތުންގެ ނަމުގައި ޝުކުރު ދަންނަވަން.\nއާދެ، އަޅުގަނޑުމެން ކާމިޔާބު ބޭނުންވާ ކަމަށްވަންޏާ، އަޅުގަނޑުމެން ދުޅަހެޔޮ ޞިއްޙަތެއް ބޭނުންވާ ކަމަށްވަންޏާ، އަޅުގަނޑުމެން ދޫކޮށްލަންޖެހޭނެ ކަންތައްތަކެއް ހުންނާނެ. އަޅުގަނޑުމެން މިއަދު ފުންކޮށް ވިސްނަންޖެހޭ ކަމަކީ، ދިވެހިރާއްޖޭގައިވެސް، އާދެ، ކެންސަރު ބަލީގެ މި ކަންތައްތައް، އަޅުގަނޑުމެން ކަންބޮޑުވާ މިންވަރަކަށް މިހާރު އޮތްކަން. އާދެ، މިފަދަ ފަރާތްތަކަށް އަޅުގަނޑުމެން މިއަދު ކޮށްދޭންޖެހޭ ކަމަކީ، ހަމައެކަނި އަޅުގަނޑުމެން މިގޮތަށް ދައްކާ ވާހަކަތަކާއި، ހިތްވަރު ދިނުމުގެ އިތުރުން ބަދަލުތަކެއް ގެނައުން. ނަމޫނާތަކެއް ދެއްކުން.\nކުރީގައިވެސް މި ދެންނެވި ގޮތަށް މިބާވަތުގެ ކަންތައްތަކަށް މަގުފަހިވާ ކަންތައްތަކާ އަޅުގަނޑުމެން ދުރުހެލިވާންވީ. އާދެ، ދުޅަހެޔޮ ހަށިހެޔޮ ޢީދެއްގެ ގޮތުގައި އަޅުގަނޑުމެން ފެށްޓި ކަންތައްތަކަށް އަޅުގަނޑުމެން ތަކުރާރުކޮށް އަޅުގަނޑުމެން ކޮންމެ ދުވަހަކުވެސް މި އެކްސަރސައިޒް ކުރިއަށް އެބަ ގެންދަންޖެހޭ.\nއާދެ، އަޅުގަނޑުމެންގެ ތެރެއިން ހަމަ ކޮންމެ ބޭފުޅަކީވެސް ވަރަށް އަވަދިނެތި އުޅުއްވާ ބޭފުޅެއް. މަސައްކަތުގެ ބުރަކަމާއި، ޢާއިލީ ޒިންމާތައް ބޮޑުކަމާއި، އެނޫންވެސް ކުރަންޖެހޭ ޟަރޫރީ ކަންތައްތައް ގިނަކަމުން، ގިނަފަހަރަށް އަޅުގަނޑުމެންނަށް އޮންނަނީ އަޅުގަނޑުމެންގެ އަމިއްލަ ނަފްސަށް ފަރުވާކުޑަކުރެވިފައި. އާދެ، އަޅުގަނޑުމެންގެ ނަފްސުދެކެ އަޅުގަނޑުމެން ލޯބިވާ ބަޔަކަށްވާން އެބަޖެހޭ. އަޅުގަނޑުމެންގެ ނަފްސަށްޓަކައި އަޅުގަނޑުމެން ވަގުތުކޮޅެއް ހޭދަކޮށްލަން އެބަޖެހޭ. ކާބޯތަކެތީގައިވެސް އަޅުގަނޑުމެން އެ ވައްޓަފާޅި ބަދަލުކޮށް، ޞިއްޙަތަށް ފައިދާހުރި ތަކެތި ބޭނުންކުރާ ބައެއްގެ ގޮތުގައި އަޅުގަނޑުމެން ވާން އެބަޖެހޭ.\nއާދެ، ވޭތުވެދިޔަ ހަފްތާގައި ރައީސުލްޖުމްހޫރިއްޔާ އަޅުގަނޑުމެންނަށް ދައްކަވައިދެއްވި، އާދެ، ދެއްވި އިރުޝާދާއި އެ ދެއްވި ނަޞޭޙަތް، އޭގައި އަޅުގަނޑުމެން ހިފައިގެން ދުންފަތުގެ އިސްތިޢުމާލު ކުރުމާ ދުރަށް އަޅުގަނޑުމެން ދާން އެބަޖެހޭ. އަޅުގަނޑުމެންގެ ޒުވާނުން، ޅަކުދިން މިކަމުގެ ތެރެއަށް ވަންނަމުންދާ ވަނުމަށް އަޅުގަނޑުމެން، އެ ދުރުހެލިކުރުމަށްޓަކައި އަޅުގަނޑުމެން ގިނަގުނަ މަސައްކަތްތަކެއް ކުރަން އެބަޖެހޭ.\nއާދެ، އަޅުގަނޑު މި ހުރިހާ ވާހަކައެއް ދައްކާއިރު، އަޅުގަނޑު ހަމަ ތިޔަބޭފުޅުންނަށް އަނެއްކާވެސް ދަންނަވާލަން އޮތީ، އަޅުގަނޑުމެންނަކީ ދައްކާ ވާހަކަޔާ އެއްގޮތަށް ޢަމަލުކުރާ ބައެއްގެ ގޮތުގައި އަޅުގަނޑުމެން ވާން އެބަޖެހެޔޭ.\nއާދެ، އަޅުގަނޑުވެސް މި ވަޢުދެއް ވާން ޖެހިއްޖެ. އަޅުގަނޑުގެ ވަޢުދަކީ، އަޅުގަނޑުމެން ދިވެހި އެންމެހާ ލޮބުވެތި ރައްޔިތުން، ދިވެހިރާއްޖޭގައި އުޅޭ އެންމެހާ ފަރާތްތައް، ދުޅަހެޔޮ ހަށިހެޔޮ ޞިއްޙަތެއްގައި ދެމިތިބުމަށްޓަކައި ކުރަންޖެހޭ މަސައްކަތްތައް އިރާދަކުރެއްވިއްޔާ ކުރުމުގެ ވަޢުދު.\nއާދެ، އަޅުގަނޑަކީވެސް ކުރީގައި މާބޮޑަށް ޞިއްޙީ ކާބޯތަކެއްޗަށް، އެހެން ވަކި އިސްކަމެއް ދެވޭ މީހެއް ނޫން. މާބޮޑަށް ކުޅިވަރުގެ ކަންތައްތަކުގެ ތެރޭގައި، ހެލިފެލިވެ އުޅުމުގެ ކަންތައްތަކުގެ ތެރޭގައި، އެކްސަރސައިޒިންގގައި މާބޮޑަށް އުޅެވޭ މީހެއް ނޫން. އެހެންނަމަވެސް، އަޅުގަނޑު ހަމަ ތިޔަބޭފުޅުންނަށް ދަންނަވާލަން ބޭނުންވޭ، ފަހަކަށްއައިސް އަޅުގަނޑުގެ އަންހެނުންވެސް ވަރަށްގިނައިން އަޅުގަނޑު ކައިރީގައި ކާބޯތަކެއްޗަށް ސަމާލުވުމަށާއި، އަދި އެކްސަރސައިޒް ކުރުމަށާއި ކަންތައްތަކަށް ވަރަށް ބޮޑަށް އަޅުގަނޑަށް ބާރުއަޅާ. ﷲ އިރާދަކުރެއްވީތީ މިއަދު އަޅުގަނޑުވެސް، އަޅުގަނޑުގެ މަސައްކަތުގެ ތެރެއިން މިބާވަތުގެ ކަންތައްތަކަށް ވިސްނައި، ކޮންމެ ދުވަހަކީވެސް އަޅުގަނޑުގެ ކޮންމެވެސް ޙަރަކާތެއް އަޅުގަނޑަށް ކުރެވޭ ދުވަހެއްގެ ގޮތުގައި މިހާރު އަޅުގަނޑު ޢަޒުމް ކަނޑައަޅައިފިން.\nއާދެ، މިގޮތުން އަޅުގަނޑު ހަމަ ދިވެހި ދައުލަތުގެ، ދިވެހިރާއްޖޭގެ އެންމެހައި ރައްޔިތުންނަށް ހަމަ ގޮވާލަނީ، ދެންމެ އަޅުގަނޑުމެންނަށް ކެންސަރ ސޮސައިޓީގެ ފަރާތުން ޖުވައިރިޔާ ސަޢީދުވެސް އެ އިރުޝާދު ދެއްވި ގޮތަށް، އެ ނަޞޭޙަތް ދެއްވިގޮތަށް އަޅުގަނޑުމެން އެބަޖެހޭ ވަގުތުކޮޅެއް ހުސްކޮށްގެން، މަސައްކަތުގެ މާޙައުލުގައިވެސް ކޮންމެވެސްވަރަކަށް އަޅުގަނޑުމެންގެ ނަފްސަށް ވަގުތުކޮޅެއްދޭން.\nއާދެ، އަޅުގަނޑުގެ ވާހަކަކޮޅު ނިންމާލުމުގެ ކުރިން، އަދިވެސް އެއްފަހަރު ދިވެހިރާއްޖޭގައި ދިވެހި ރައްޔިތުންގެ ހެވާއި ލާބަޔަށް ދުޅަހެޔޮ ޞިއްޙަތެއްގައި ދެމިތިބުމަށްޓަކައި މަސައްކަތް ކުރައްވާ އެންމެހާ ފަރާތްތަކަށް ޝުކުރު ދަންނަވަން.\nއަޅުގަނޑުގެ އެދުމަކީ، އަޅުގަނޑުމެންނަށް އަޅުގަނޑުމެން ހެޔޮ ނިޔަތުގައި މިކުރާ މަސައްކަތުން ދުޅަހެޔޮ ޞިއްޙަތެއްގައި ދެމިތިބެވުން. އަދި އަޅުގަނޑުގެ ދުޢާއަކީ، އަޅުގަނޑުމެން ދިވެހި އެންމެހާ ލޮބުވެތި ރައްޔިތުންނަކީ ހަށިހެޔޮ ދުޅަހެޔޮ ޞިއްޙަތެއް ލިބިގެންވާ ބައެއްގެ ގޮތުގައި اللّـه سبحـانـه وتعـالى މިންވަރު ކުރައްވައި އަދި އަޅުގަނޑުމެންނަށް ހެޔޮ ވިސްނުން ދެއްވައި، ކާބޯތަކެތީގެ ރިވެތި އާދަތަކާއި، އަދި ހެލިފެލިވެ އުޅުމުގެ، އެކްސަރސައިޒް ކުރުމުގެ އެ ހިތްވަރު އަޅުގަނޑުމެންނަށް ދެއްވުން.


ބިދޭސީންގެ ކިއު ގަލޮޅު ދަނޑަށް ބަދަލުކުރަނީ | | Sangu News\nބިދޭސީންގެ ކިއު ގަލޮޅު ދަނޑަށް ބަދަލުކުރަނީ\n1 އޮކްޓޯބަރ 2019 - 08:11\nބިދޭސީން ރެގިއުލޭޓް ކުރުމުގެ މަސައްކަތް ގަލޮޅު ދަނޑަށް ބަދަލުކުރުމަށް ނިންމައިފި. ފޮޓޯ:ޓުވިޓަރ\nރާއްޖޭގައި ޤަވައިދާ ޚިލާފަށް އުޅޭ ބިދޭސީން ރެގިއުލޭޓްކޮށް ގާނޫނީ އިމުގެ ތެރެއަށް ވެއްދުމުގެ މަސައްކަތް ޤަލޮޅު ރަސްމީ ދަނޑަށް ބަދަލުކުރަން ނިންމައިފިއެވެ.\nރާއްޖޭގައި ގަވައިދާ ހިލާފަށް މަސައްކަތްކުރާ ބިދޭސީން ރެގިއުލޭޓްކޮށް ގާނޫނީ އިމުގެ ތެރެއަށް ވެއްދުމުގެ މަސައްކަތް ސެޕްޓެމްބަރު މަހުގެ 19 އިން ފެށިގެން، ސިވިލް ސާރވިސް ކޮމިޝަން ހިންގަމުން ގެންދާ އިމާރާތުގެ އެއްވަނަ ފަންގިފިލާގައި ފެށިއިރު ކޮންމެ ދުވަހަކުވެސް އެތަށް ސަތޭކަ ބިދޭސީނެއް ދަންވަރުން ފެށިގެން އޮފީސް ދޮރުމަތީގައި ކިއުހަދައިގެން ތިބެއެވެ.\nއެކަމާއި ގުޅިގެން އިކޮނޮމިކް މިނިސްޓަރ ފައްޔާޒު އިސްމާއިލް ވަނީ ބިދޭސީން ގިނަ އިރު ކިއުގައި ކޮޅަށް ނުތިބެ ފަސޭހަ އިންތިޒާމެއްގެ ތެރެއިން ރެގިއުލޭޓް ކުރުމުގެ މަސައްކަތް ހަމަޖައްސާނެ ކަމަށެވެ.\nޔޫތް މިނިސްޓަރ އަހުމަދު މަހުލޫފް ކުރެއްވި ޓުވީޓެއްގައި ވިދާޅުވީ ބިދޭސީން ކިއު ހަދައިގެން ތިބެންޖެހޭ މައްސަލައަށް ނިމުމެއް ގެނައުމަށް މިނިސްޓަރ ފައްޔާޒު ގަލޮޅު ދަނޑު މިއަދު ބައްލަވާލައްވާފައިވާ ކަމަށެވެ.\nމަހުލޫފުގެ އެ ޓުވީޓު ރީޓުވީޓު ކުރައްވާ މިނިސްޓަރ ފައްޔާޒު ވަނީ ބިދޭސީންގެ މަސައްކަތް ލުއި ކޮށްދިނުމަށް ދަނޑު ހަމަޖައްސަވައިދެއްވީތީ މިނިސްޓަރ މަހުލޫފަސް ޝުކުރު އަދާކުރައްވާފައެެވެ. އަދި ވީ އެންމެ އަަވަހަކަށް މަސައްކަތް ދަނޑުގައި ފަށާނެ ކަމަށް ފައްޔާޒު ވިދާޅުވިއެވެ.\nއިކޮނޮމިކް މިނިސްޓްރީއިން ދަނީ ޤަވައިދާ ޚިލާފަށް އުޅޭ ބިދޭސީންނަށް ހުއްދަ ދިނުމުގެ ގޮތުން ކާޑު ދޫކުރަމުންނެވެ. އިކޮނޮމިކް މިނިސްޓްރީގެ އޮފިޝަލަކު ސަންގަށް މައުލޫމާތުދެއްވަމުން ވިދާޅުވީ ދުވާލެއްގެ މައްޗަށް 150 ކާޑު ދޫކުރަމުންދާ ކަމަށެވެ. އޭގެތެރެއިން 100 ކާޑަކީ ޑޮކިއުމަންޓް އޮތް ބިދޭސީންނަށް ދޫކުރާ ނަންބަރުކަމަށާއި އަދި އަނެއް ފަންސާސް ކާޑަކީ ޑޮކިއުމަންޓް ނެތި އުޅޭ ބިދޭސީންނަށް ދޫކުރާ ނަންބަރު ކަމަށެވެ.\nއިކޮނޮމިކް މިނިސްޓްރީން6މަސް ދުވަސް ވަންދެން ބިދޭސީ ފަރާތްތަކަށް ވަޒީފާ ހޯދުމަށް މަސައްކަތް ކުރުމުގެ ހުއްދަ ދޭ ކާރޑު ދޫކުރުމަށް ވަނީ ހަމަޖެހިފައެވެ.\nރެގިއުލަރައިޒޭޝަން ޕްރޮގްރާމްގެ ދަށުން ރެގިއުލަރައިޒް ނުވާ ބިދޭސީންނާއި މެދު ފިޔަވަޅު އެޅިގެން ދާނެއެވެ. އެއްވެސް ސަބަބަކާ ހުރެ ރެގިއުލަރައިޒް ނުކޮށްދެވޭ ބިދޭސީންގެ ދަފްތަރެއް މިނިސްޓްރީން ބަލަހައްޓާނެއެވެ. ޕްރޮގްރާމްގެ ދަށުން މިނިސްޓްރީން ގަވައިދާ ހިލާފަށް އުޅޭ ބިދޭސީން ހޯދާ އެމީހުން ރަޖިސްޓްރީ ކުރުމުގެ މަސައްކަތް ކުރާނެ ކަމަށް ވެސް މިނިސްޓަރ ފައްޔާޒު ވިދާޅުވިއެވެ.


Dhivehi Thakhuthah Veriyaku Iss Kurun! ދިވެހި ތަޚުތަށް ވެރިޔަކު އިސްކުރުން – Huvadhoo News Dhivehi Thakhuthah Veriyaku Iss Kurun! Huvadhoo News\nދިވެހި ތަޚުތަށް ވެރިޔަކު އިސްކުރުން\nދިވެހިރާއްޖޭގައި މީހުން ވަޒަންވެރިވި ހިސާބުންވެސް ދިވެހިރާއްޖެއަކީ އަމިއްލަ ވެރިކަމެއް ހިންގަމުން އައި ގައުމެކެވެ. ތާރީޚު ލިޔުންވުންތެރިޔާ މުޙައްމަދު އިބްރާހީމް ލުޠުފީ ހާމަކުރައްވާ ގޮތުގައި ރާއްޖެ އިސްލާމްވުމުގެ ގާތްގަނޑަކަށް 450ހަކަށް އަހަރު ކުރިން ވެސް، ދިވެހިރާއްޖޭގައި ދެމިގެން އައި އަމިއްލަ ރަސްކަމެއް އޮތެވެ. އަމިއްލަ ވެރިކަމެއްގެ ކުރުމުގެ އިތުރުން ވެރިކަމަށް މީހުން އިސްކުރުމުގައި ވަކި ހަމަތަކާއި އުސޫލުތަކެއް އޭރުއްސުރެން ވެސް ކަނޑައެޅިފައި އޮތްކަން ތާރީޚީ ލިޔުންތަކުން ހެކިދެއެވެ. މިހާރު ވެސް ޢަމަލުކުރެވޭ ގޮތަށް ރަސްކަމުގެ ދުވަސްވަރުގައި ވެސް ވެރިކަމަށް މީހުން އިސްކުރުމުގައި އުސޫލުތަކެއް ކަނޑައެޅިފައިވެއެވެ. އެގޮތުން މި ލިޔުމުގައި މި ބަލާލަނީ ރަސްކަމުގެދުވަސްވަރު ދިވެހި ތަޚުތަށް ވެރިޔަކު އިސްކުރުމުގައި ޢަމަލުކުރެވުނު ގޮތަށެވެ.\nދިވެހިރާއްޖެ އިސްލާމްވުމުގެ ކުރީގައި ރަސްކަން ވާރުތަވަމުން އައިސްފައިވަނީ އަންހެން މަތިފުށުންނެވެ. ރަސްކަލެއްގެ ފިރިހެން ބޭފުޅުން ތިއްބެވި ނަމަވެސް ރަސްކަމަށް އިސްކުރެވެނީ އެ ރަސްކަލަކާއި އެއްބަނޑު އަންހެންބޭކަނބަލެއްގެ ދަރިކަލެކެވެ. ބޭފުޅަކު ނެތްނަމަ ނަސަބުގެ ގޮތުން އެންމެ ގާތް ބޭކަނބަލެއްގެ ދަރިކަލެކެވެ. އިސްލާމްދީނަށް އެނބުރުމަށްފަހު ވެރިކަން ވާރުތަވާން ފެށީ ފިރިހެން މަތިފުށުންނެވެ. ފިރިހެން މަތިފުށުން ވެރިކަން ވާރުތަވުމުގައި ޢަމަލުކުރެވުނީ ސިލޯނުގައި ވެސް ރަސްކަން ވާރުތަވަމުން އައި ގޮތަށް ކަމަށް ކްލަރެންސް މެލޮނީ ބަޔާންކުރައްވާފައިވެއެވެ. އެއީ ރަސްކަލެއްގެ އެއްބަނޑު އެއްބަފާ ކޮއްކޯފުޅަށް ރަސްކަން ވާރުތަވުމެވެ. ދިވެހި ރަސްރަސްކަލުންނާއި ބެހޭގޮތުން ފެންނަން ހުރި މަޢުލޫމާތުތަކަށް ބަލާއިރު ތީމުގޭ ދަރިކޮޅުގެ ރަސްކަމުގެ ކުރީކޮޅު، މެލޮނީ އެ ފާހަގަކުރައްވާ ގޮތަށް ރަސްކަން ވާރުތަވެފައިވެއެވެ.\nޞުލްޠާން ދިހެއި ކަލަމިންޏާ އާއި ޞުލްޠާން ވަޑީ ކަލަމިންޏާ އަދި ޞުލްޠާން ޔޫސުފް ކަލަމިންޏާ އަކީ މިގޮތަށް ރަސްކަން ވާރުތަކުރައްވައި ތަޚުތަށް އިސްވެވަޑައިގަތް ރަސްރަސްކަލުންނެވެ. ރާއްޖޭގައި ރަސްކަލަކު ފުރައުއްތަވެ ވަޑައިގަތުމުން ނުވަތަ އެ ރަސްކަލަކު ރަސްކަން ދޫކޮށްލެއްވީމާ ދެން ރަސްކަލަކު އިސްކުރެއްވުމާއި މެދު ކަނޑައެޅިފައިވާ އުސޫލުތަކާއި ޤަވާއިދު އެންމެ ބޮޑަށް ސާފު ވަނީ އައްޞުލްޠާން އިބްރާހީމް ނޫރައްދީން އަވަހާރަވުމުން އެމަނިކުފާނުގެ ޢުމުރުން އަށް އަހަރުގެ ހަގު ދަރިކަލުން ރަސްކަމަށް އިސްކުރެއްވީމާ އެކަމާއި ގުޅޭގޮތުން ދިވެހި ސަރުކާރާއި، އެޗް.ސީ.ޕީ ބެލް އާއި، މުޙައްމަދު ދީދީ ގެ ފަރާތްޕުޅުން ސިލޯނުގެ ގަވަރނަރަށް ފޮނުއްވާފައި ހުރި ސިޓީތަކުގެ ޒަރިއްޔާއިންނެވެ.\nމި ސިޓީ ތަކުން ހާމަވާ ގޮތުގައި ރަސްކަމަށް ބޭފުޅަކު އައްޔަން ކުރެއްވުމުގައި ދެ ގޮތަކަށް ޢަމަލުކުރެވިފައި ވެއެވެ. ފުރަތަމަ ގޮތަކީ ރަސްކަލަކު އަވަހާރަވުމުގެ ކުރިން ނުވަތަ ރަސްކަމުން ޢަޒުލު ވެވަޑައިގަތުމުގެ ކުރިން އޭނާގެ ފަހުގައި ރަސްކަމަށް އިސްވާނޭ ބޭފުޅަކު އައްޔަން ކުރެއްވުމެވެ.\nމިގޮތަށް އައްޔަން ކުރައްވާ އިރު ރަސްގެފާނުގެ ދޮށީ ދަރިކަލުން ވިއަސް، ހަގު ދަރިކަލުން ވިޔަސް، އަދި ޢާއިލާގެ އެހެން މެންބަރަކު ވިޔަސް އައްޔަން ކުރެއްވިދާނެއެވެ. ނަމަވެސް މިފަދަ ބޭފުޅުންގެ ވެސް ތަޚުތަށް އިސްވުމުގެ ޝަރުޠުތައް ފުރިހަމަވާން ޖެހެއެވެ. ސަރުކާރުގެ ވަޒީރުންގެ ފަރާތްޕުޅުން ފޮނުއްވާފައިވާ ސިޓީ ފުޅުތަކުގައި މިގޮތަށް ޢައްޔަން ކުރެއްވުމުގައި ރަސްގެފާނު ބޭނުންފުޅު ނަމަ އާޢިލާއިން ބޭރު ބޭފުޅަކު ވެސް، އަދި ތަޚުތަށް އިސްވުމުގެ ޝަރުޠުތައް ފުރިހަމަ ނުވާ ބޭފުޅަކު ވެސް އައްޔަން ކުރެއްވޭނެ ކަމަށް އޮތް ނަމަވެސް، މުޙައްމަދު ދީދީ ފޮނުއްވާފައިވާ ސިޓީ ފުޅުތަކުންނާއި ބެލްގެ ސިޓީއިން އެއީ ޢާންމު އުޞޫލު ނޫންކަން ހާމަވެއެވެ. މީގެ އިތުރުން ރަސްކަލެއްގެ ޢުމުރުގެ ގޮތުން ތަޞައްރަފް ނުފުދޭ ދަރިކަލަކު ރަސްކަމަށް އިސްކުރެއްވުމަށް ގަސްތުކުރައްވާނަމަ އެ ދަރިކަލުން ބޮޑުފުޅުވަންދެން ރަސްކަން ހިންގަވާނޭ ޤާއިމް މަގާމެއް ރަސްގެފާނު ކަނޑައަޅުއްވަން ޖެހެއެވެ. އަދި މިކަމުގެ ހުރިހައި އިޚްތިޔާރަކާއި ބާރެއް ލިބެނީ އޭރަކު ރެދަލިކުރައްވަމުން ގެންދަވާ ރަސްކަލަކަށެވެ.\nރަސްކަމަށް އިސްކުރެއްވުމުގައި ޢަމަލުކުރެވޭ ދެވަނަ ގޮތަކީ ރަސްކަލެއް އަވަހާރަވީ އިރު ނުވަތަ ރަސްކަމުން ޢަޒުލު ކުރެވުނު އިރު އޭގެ ފަހުގައި ރަސްކަމަށް ޢައްޔަން ކުރާނޭ ބޭފުޅަކު ކަނޑަނާޅާ ހާލަތެއްގައި ޢަމަލު ކުރެވޭ ގޮތެވެ. އެއީ ރަސްކަލުންގެ ތިމާގެ ބޭފުޅުންގެ ތެރެއިން ބޭފުޅަކު ރަސްކަމަށް އިސްކުރުމެވެ. މިގޮތަށް އިސްކުރުމުގައި އިސްކަންދެވޭ ތަރުތީބަކީ؛\n1. ދޮށީ ފިރިހެން ދަރިފުޅު ރަސްކަމަށް އިސްކުރުން\n2. ދޮށީ ދަރިކަލުންގެ ގައިގައި ތަޚުތަށް އިސްވުމުގެ ޝަރުޠު ހަމަނުވާނަމަ ރަދުންގެ އެހެން ދަރިކަލަކު ރަސްކަމަށް އިސްކުރުން\n3. އެއްވެސް ދަރިކަލެއް ޝަރުޠު ހަމަނުވާނަމަ ރަސްކަލުންގެ އެއްބަނޑު އެއްބަފާ ބޭފުޅަކު އިސްކުރުން\n4. އެއްވެސް އަޚަކު ޝަރުޠު ހަމަނުވާނަމަ ރަސްކަލުންނަށް ބޮޑުބޭބެ ވިދާޅުވާ ބޭފުޅަކު އިސްކުރުން\n5. އެފަދަ ބޭފުޅެއް ވެސް ނެތް ނަމަ ރަސްކަލުންގެ އެހެން ތިމާގެ ބޭފުޅެއް އައްޔަން ކުރުން\n6. ރަސްކަލުންގެ ތިމާގެ ބޭފުޅެއް ނެތް ނަމަ އޭގެ ކުރީގެ ރަސްކަލުންގެ ތިމާގެ ބޭފުޅެއް އައްޔަން ކުރެއްވުން\nރަސްކަމުގެ ތަޚުތަށް އިސްވުމުގެ ޝަރުޠުތަކަކީ ޢުމުރުން މަދުވެގެން 15 އަހަރުފުރުމާއި ހުރިހާ އުނި ސިފަތަކުން ހަށިކޮޅު ސަލާމަތްވެ ހުރުމާއި ވިސްނުންތެރިއަކު ކަމުގައި ވުމާއި މާތް އަޚްލާގެއް ހުރުމާއި އަމިއްލަ މަސްއުލިއްޔަތުން ޢަމަލު ކުރެވޭ މީހަކު ކަމުގައި ވުމެވެ.\n1932 ގައި ފުރަތަމަ ގާނޫނު އަސާސީ އެކުލާވެލުވުނު އިރު ރަސްކަލުން އިސްކުރުމާއި ބެހޭގޮތުން އާ އުސޫލުތަކެއް ކަނަޑައެޅުނެވެ. އެގޮތުން ރަސްކަމަށް އިސްކުރެވޭ މީހެއްގެ ޝަރުޠުތަކުގެ ގޮތުގައި ޢުމުރުން 17 އަހަރު ފުރުމާއި ދިވެހިބަހުން ލިޔަން ކިޔަން އެނގުމާއި ރަސްކަމުގެ ކަންތައްތަކުގައި ބައިވެރިވޭނެ ފަދަ ހާލުކޮޅެއްގައި ހުރުން ހިމެނިފައިވެއެވެ. އަދި ރަސްކަމަށް އިސްކުރެވޭނީ ރަސްކަލެއްގެ ޝަރުޠު ފުރިހަމަވާ މީހުންގެ މައްޗަށް ވަޒީރުންނާއި ގާނޫނޫ ހަދާ މަޖިލީހުގެ މެންބަރުންނާއި ޢިލްމުވެރިންނާއި އެނޫންވެސް ކަމުއޮށިގެންވާ މީހުން ވާހަކަދައްކައި އެމީހުން ނިންމާ ނިންމުމަށް އެވަގުތު މާލޭގައި ތިބި ރައްޔިތުން އެއްކުރައްވައި އެމީހުންގެ ރުހުން ލިބުމުންކަމަށް ލިޔެވުނެވެ. ފުރަތަމަ ގާނޫނުއަސާސީއަށް ގެނެވުނު އިސްލާހުތަކުގަޔާއި އަދި ފަހުން އެކުލަވާލެވުނު ގާނޫނުއަސާސީ ތަކުގައި ވެސް ދިވެހި ތަޚުތަށް ވެރިޔަކު އިސްކުރުމާއި ގުޅޭގޮތުން ޢަމަލުރުމަށް ކަނޑައެޅިފައިވަނީ މައިގަނޑު ގޮތެއްގައި ހަމަ އެއް ޝަރުތުތަކެވެ.


އަތޮޅުގެ ކައުންސިލްތަކަށް އައިސްފައިވަނީ ޖުމުލަކޮށް ބަލާއިރު ކުޑަ ބަދަލެއް | Secretariat of the Felidhuatholhu Atoll Council\nއަތޮޅުގެ ކައުންސިލްތަކަށް އައިސްފައިވަނީ ޖުމުލަކޮށް ބަލާއިރު ކުޑަ ބަދަލެއް\nMay 16th, 2017 އަބުދުލްމަޖީދު އަބުދުލްޣަނީ\n6 މެއި 2017 ވީ ހޮނިހިރު ދުވަހު ބޭއްވި ލޯކަލް ކައުންސިލްތަކުގެ އިންތިޚާބުގެ ވަގުތީ ނަތީޖާ ދައްކާގޮތުން މިއަތޮޅުގެ ހުރިހާ ކައުންސިލްތަކަކަށް ވަނީ މެމްބަރުން އިންތިޚާބުވެފައެވެ. މިގޮތުން6ކައުންސިލަށް 18 ކައުންސިލަރުން ވަނީ އިންތިޚާބުވެފައެވެ. މީގެތެރެއިން 12 މެމްބަރުންނަކީ މިހާރުވެސް ކައުންސިލަރުންގެގޮތުގައި ތިއްބެވި ބޭފުޅުންނެވެ. އަލަށް ކައުންސިލްތަކާއި ގުޅިވަޑައިގަންނަވަނީ6ކައުންސިލަރެކެވެ.\nވަކިވަކި ކައުންސިލްތަކަށް ބަލާއިރު ފުލިދުއާއި ތިނަދޫން ކޮންމެ ރަށަކުން އަލަށް ދެބޭފުޅުން ކައުންސިލާއި ގުޅިވަޑައިގަންނަވައެވެ. ފެލިދޫގެ ވަގުތީ ނަތީޖާ ދައްކާގޮތުން މިހާރު ފެލިދޫ ކައުންސިލްގައި ތިއްބެވި ބޭފުޅުންގެ ތެރެއިން ހުންނަވާނީ އެންމެ ބޭފުޅެކެވެ. އަލަށް ކައުންސިލާއި ގުޅިވަޑައިގަންނަވަނީވެސް އެންމެ ބޭފުޅެކެވެ. ފެލިދޫ ކައުންސިލަށް ދެން ވަޑައިގެންނަވާނީ މީގެކުރިން ހަމަ އެކައުންސިލްގައި އުޅުއްވުމަށްފަހު މިހާރު ނިމިގެން މިދާ ދައުރުގައި އަތޮޅުކައުންސިލް މެމްބަރެއްގެގޮތުގައި ހުންނެވި ބޭފުޅެކެވެ. އެހެންވީމާ އެއީވެސް ކައުންސިލަށް އައު ބޭފުޅެއް ނޫނެވެ. ކެޔޮދޫގެ ކައުންސިލްގައި މިހާރުވެސް ތިއްބަވާ2ބޭފުޅުންނާއި އަލަށް އެއް ބޭފުޅަކު ގުޅިވަޑައިގަންވައެވެ.\nޖިންސުގެ ނިސްބަތަށް ބަލާއިރު 18 ކައުންސިލަރުންގެތެރޭގައި ތިއްބެވީ އެންމެ ދެ އަންހެން ބޭފުޅުންނެވެ. އެއީ 11 އިންސައްތަ އެވެ. މި ދެބޭފުޅުން ތިއްބެވީ ފުލިދޫގައެވެ. އެހެން ކަމުން ފުލިދޫ ކައުންސިލްގެ އަޣްލަބިއްޔަތު އޮތީ އަންހެން މެމްބަރުންގެ އަތްޕުޅުގައެވެ.\nމި އިންތިޚާބުގެ ނަތީޖާ ދައްކާގޮތުން އެއްވެސް ކައުންސިލެއް އެއް ކޮށް ބަދަލުވެފައެއް ނުވެއެވެ. އެއްވެސް ބަދަލެއް ނާންނަނީ އަތޮޅުކައުންސިލަށާއި ރަކީދޫ ކައުންސިލަށެވެ. މި ދެ ކައުންސިލަށްވެސް އިންތިޚާބުވެވަޑައިގަންނަވާނީ މިހާރުވެސް ހަމަ ތިއްބެވި މެމްބަރުންގެތެރެއިން3ބޭފުޅުންނެވެ. ކައުންސިލަރުން އާ ދައުރަކަށް ހުވައިކުރުން އޮންނާނީ ޖޫން3ވާ ހޮނިހިރު ދުވަހު އެވެ.\n« ކީރިތި ޤުރުއާން ހިތުދަސްކުރާ ކުދިންނަށް އަތޮޅުކައުންސިލުން އިނާމް ދެނީ\nކައުންސިލްތައް ހުވައިކުރެއްވުން »\nއަތޮޅު ޤުރްއާން މުބާރާތުގައި ބައިވެރިވާ ސްކޫލްތަކަށް އެހީދެއްވައިފި


Noosveriyaa mahsalaagai America ge Secretary of state Saudi ah\nނޫސްވެރިޔާ މައްސަލާގައި އެމެރިކާގެ ސެކްރެޓަރީ އޮފް ސްޓޭޓް ސައުދީއަށް\nސައުދީ ރަސްގެފާނާ އެމެރިކާގެ ސެކްރެޓަރީ އޮފް ސްޓޭޓް ބައްދަލު ކުރައްވަނީ.\nތުރުކީގެ އިސްތަންބޫލުގައި ހުންނަ ސައުދީ ކޮންސިއުލޭޓަށް ވަނުމަށް ފަހު ވީނުވީއެއް ނޭނގި ގެއްލިފައިވާ ނޫސްވެރިޔާ ޖަމާލް ޚަޝޫގްޖީގެ މައްސަލައިގައި ސައުދީ ރަސްގެފާނު ސަލްމާން ބިން އަބުދުލް އަޒީޒު އަލް ސައުދާ މަޝްވަރާ ކުރެއްވުމަށް އެމެެރިކާގެ ސެކްރެޓަރީ އޮފް ސްޓޭޓް މައިކް ޕޮމްޕޭއޯ ސައުދީ އަރަބިއްޔާގެ ވެރިރަށް ރިޔާޒަށް ވަޑައިގެންފިއެވެ.\nއެމެެރިކާގެ ރައީސް ޑޮނަލްޑް ޖޭ ޓްރަމްޕް ފޮނުއްވައިގެން ޕޮމްޕޭއޯ ސައުދީއަށް ވަޑައިގެންފައި މިވަނީ ޓްރަމްޕްގެ ވެރިކަމުގައި ސައުދީ ސަރުކާރާއި އެކު ގާއިމްކޮށްފައިވާ ގާތް ގުޅުން ވަރަށް ބޮޑަށް ހީނަރުވެފައިވާ ދަނޑިވަޅެއްގައެވެ. ގުޅުން ހީނަރުވީ ނޫސްވެރިޔާ ގެއްލުނު މައްސަލައިގައި ސައުދީއަށް އަދަބުދެއްވާނެ ކަމަށް ޓްރަމްޕް ކުރިން ވިދާޅުވުމާ ގުޅިގެންނެވެ. ނަމަވެސް ފަހުން ޓްރަމްޕް ވިދާޅުވެގައި ވަނީ " މަކަރުވެރި ގާތިލުންތަކެއް އޭނާ މަރާލީ ކަމަށް ވެދާނެ " ކަމަށެވެ.\nޓްރަމްޕް މިމޭރުމުން ވާހަކަފުޅު ދައްކަވާފައި ވާއިރު އެމެރިކާގެ ބައެއް ބޮޑެތި މީޑިއާތަކުން ރިޕޯޓްކޮށްފައިވަނީ ތަހުގީގެއްގެ ތެެރޭގައި ހެދުނު ގޯހެއްގެ ސަބަބުން ޚަޝޫގްޖީ މަރުވީ ކަމަށް އެއްބަސްވާން ސައުދީން މިހާރު ވަނީ ތައްޔާރުވެފައެވެ.


Umurun 10 Aharuge Anhen Kujjaku, 7000 Meter Uss Farubadha Akah Araa Record Hadhaifi - Vaguthu\nއުމުރުން 10 އަހަރުގެ އަންހެން ކުއްޖަކު، 7000 މީޓަރު އުސް ފަރުބަދައަކަށް އަރާ ރެކޯޑު ހަދައިފި\nއުމުރުން އެންމެ 10 އަހަރުގެ ސެލީނާ ކަވާޖާއަކީ ޕާކިސްތާނަށް އުފަން ކުއްޖެކެވެ. އާދައިގެ އާއިލާއަކަށް އުފަން ސެލީނާއަކީ މިހާރު ދުނިޔޭގެ ރެކޯޑު ފޮތުން ޖާގަ ހޯދާފައިވާ ކުއްޖެއްވެސް މެއެވެ. ހަގު އުމުރުގައި ސެލީނާ ދުނިޔޭގެ ރެކޯޑު ފޮތުން ޖާގަ ހޯދީ 7،000 މީޓަރު އުސް ފަރުބަދައަކަށް އަރައިގެންނެވެ.\nސެލީނާގެ ބައްޕައާއެކު މީގެ ކުރިންވެސް ފަރުބަދަތަކަށް އަރާ ސެލީނާ އެފަދަ އުސް ހިސާބަކަށް އެކަނި އެރީ ހާއްސަ ތަމްރީނުތަކަކާ އެކުގައެވެ. "މައުންޓަން ޕްރިންސަސް"ގެ ނަމުންވެސް މަޝްހޫރުވެފައިވާ ސެލީނާއަށް މިހާރު ބޮޑު މަގުބޫލުކަމެއް ލިބިފައިވާއިރު، ސެލީނާއަށް ވަރަށް އަވަހަށް ރެކޯޑު ފޮތުގެ ހާއްސަ ސެޓްފިކޭޓް ހަވާލު ކުރާނެއެވެ.\nސެލީނާގެ ބައްޕަ ޔޫސުފާއެކު ޖިމަށް ގޮސް ހާއްސަ ތަމްރީނުތަކެއްވެސް ހަދަމުންދާއިރު، 2017 ވަނަ އަހަރުގެ މިރާންޖާނީ ނަމަކަށް ކިޔާ ފަރުބައަކަށް އަރާ ސެލީނާ ވަނީ ހާއްސަ މަގުބޫލު ކަމެއް ހޯދާފައެވެ. ސެލީނާގެ ހާއްސަ ކާމިޔާބީއާއެކު ޕާކިސްތާނުގެ ސަރުކާރުންވެސް ވަނީ އެކަމަށް ވަރަށް ބޮޑަށް މަރުހަބާ ކިޔާފައެވެ. އެގައުމުގެ ސަރުކާރުން ނެރުނު ބަޔާނެއްގައި ބުނެފައި ވަނީ ސެލީނާ ވަނީ މުޅި ގައުމު ފަހުރުވެރި ކޮށްފައި ކަމަށެވެ.\nފަރުބަދައަށް އެރެވުމާއެކު ސެލީނާ މިހާރު ވަނީ އޭނާގެ ދުރު މުސްތަަގުބަލަށް ޓާގެޓް ކަނޑައަޅާފައެވެ. ސެލީނާގެ ޓާގެޓަކީ ދުނިޔޭގެ އެންމެ އުސް ފަރުބަދަ، މައުންްޓް އެވަރެސްޓަށް އެރުމެވެ.


Kuda Kudhin Kushuge Zinmaa Ufulumaai Gulhey Gothun Sarukaarun Hedhee Dhogu - Vaguthu\nކުޑަކުދިން ކުށުގެ ޒިންމާ އުފުލުމާއި ގުޅޭ ގޮތުން ސަރުކާރުން ހެދީ ދޮގު\nކުޑަކުދިން ކުށުގެ ޒިންމާ އުފުލަން ޖެހޭނީ އުމުރުން 15 އަހަރު ވުމުން ކަމުގައި ކަނޑައަޅަން ޤާނޫނަށް ސަރުކާރުން އިސްލާހު ހުށަހެޅީ އިސްލާމީ ޤައުމުތަކުގައި ކަނޑައަޅާފައިވާ ޢުމުރަށް ރިޢާޔަތްކޮށް ކަމަށް ސަރުކާރުން ވިދާޅުވުމަކީ ދޮގެއް ކަމަށާއި، އެގޮތައް ސަރުކާރުން ވާހަކަދައްކަވަނީ އޮޅުވާލުމުގެ ބޭނުމުގައި ކަމަށް މައުލޫމާތު އެނގޭ ފަރާތްތަކުން ބުނެފިއެވެ.\nކުޑަކުދިންގެ ޢަދުލުގެ ބިލު ރައްޔިތުންގެ މަޖިލީހަށް ހުށަހެޅުމަށް ފަހު ރައީސް އޮފީހުން އިއްޔެ ވިދާޅުވީ މި ބިލު ފާސްވެ ޤާނޫނަކަށް ވެއްޖެނަމަ ކުޑަކުދިން ޖިނާއީ މަސްއޫލިއްޔަތު އުފުލަންޖެހޭ އުމުރަކީ، ޢުމުރުން 15 އަހަރު ކަމުގައި ކަނޑައެޅޭނެ ކަމަށާއި ކުޑަކުދިން ޖިނާއީ މަސްއޫލިއްޔަތު އުފުލަންޖެހޭ އުމުރު ބިލުގައި ކަނޑައަޅާފައިވަނީ، އިސްލާމީ ޤައުމުތަކުގައި ކަނޑައަޅާފައިވާ ޢުމުރަށް ރިޢާޔަތްކޮށްފައި ކަމަށެވެ.\nނަމަވެސް މައުލޫމާތު އެނގޭ ފަރާތްތަކުން ބުނާ ގޮތުގައި އަދި ގައުމުތަކުގެ ސަރުކާރުތަކުން އާއްމުކޮށްފައިވާ ރަސްމީ މައުލޫމާތައް ބަލާއިރު ވެސް ގިނަ އިސްލާމީ ގައުމުތަކުގައި ޖިނާޢީ ކުށުގެ ޒިންމާ ނަގަން ޖެހޭ އުމުރު އުޅެނީ 07 އަހަރާއި 12 އަހަރާއި ދެމެދު ގައެވެ.\nސައުދީ އަރަބިއްޔާގައި އުމުރުން 12 އަހަރު ވުމުން ޖިނާޢީ ކުށުގެ ޒިންމާ އުފުލަން ޖެހެއެވެ. ޤަތަރާއި، އޮމާން، ޕާކިސްތާންގައި އުމުރުން7އަހަރު ވުމުން ޖިނާޢީ ކުށުގެ ޒިންމާ އުފުލަން ޖެހެއެވެ. ސީރިއާ އާއި މެލޭޝިއާގައި އުމުރުން 10 އަހަރު ވުމުން ޖިނާޢީ ކުށުގެ ޒިންމާ އުފުލަން ޖެހެއެވެ. ބަންގްލަދޭޝްގައި އުމުރުން9އަހަރު ވުމުން ޖިނާޢީ ކުށުގެ ޒިންމާ އުފުލަން ޖެހެއެވެ.\nއިސްލާމީ ނޫން ގައުމުތަކަށް ބަލާއިރު އިނގިރޭސިވިލާތުގައި ވެސް އުމުރުން 10 އަހަރު ވުމުން ޖިނާޢީ ކުށުގެ ޒިންމާ އުފުލަން ޖެހެއެވެ. އެމެރިކާގައި އުމުރުން 11 އަހަރު ވުމުން ޖިނާޢީ ކުށުގެ ޒިންމާ އުފުލަން ޖެހެއެވެ.\nމިސަރަހައްދުގެ ގައުމުތަކަށް ބަލާއިރު އިންޑިއާގައި އުމުރުން7އަހަރު ވުމުން ޖިނާޢީ ކުށުގެ ޒިންމާ އުފުލަން ޖެހެއެވެ. ބޫޓާންގައި 10 އަހަރު ވުމުން ކުށުގެ ޒިންމާ އުފުލަން ޖެހެއެވެ.\nމި ބިލު ޤާނޫނަކަށް ވުމުން، ބޮޑެތި މީހުންގެ މައްޗަށް ހިންގާ ޢާންމު ޖިނާއީ ޢަދުލުގެ ނިޒާމާ މުޅިން ވަކިކުރެވިފައިވާ ކުޑަކުދިންގެ ޢަދުލުގެ ނިޒާމެއް ޤާއިމުކުރެވިގެންދާނެ ކަމަށް ރައީސް އޮފީހުން ވަނީ ވިދާޅުވެފައެވެ. އަދި، ކުޑަކުދިން ކުރާ ޖިނާއީ ކުށުގެ މައްސަލަތައް ބަލަން ޚާއްޞަ ތަމްރީނު ލިބިފައިވާ ފަނޑިޔާރުން ތިބޭ ޖުވެނައިލް ކޯޓެއް ކަނަޑައެޅި މާލޭގައި މިހާރު ޤާއިމުކޮށްފައިވާ ޖުވެނައިލް ކޯޓުގެ އިތުރުން، އެ ކޯޓުގެ ސަރަޙައްދީ ޑިވިޜަންތައް ޤާއިމުކުރެވިގެން ދާނެ ކަމަށް ވެސް ރައީސް އޮފީހުން ވިދާޅުވެއެވެ.\nއޮގަސްޓް 19, 2019 13:07\nއަހަރެންނަށް ހީވަނީ 100% ނޫންހެން. 200% އިސްލާމް ޤައުމެއްހެން މި ދިވެހި ރާއްޖެ އަކީ.\nއޮގަސްޓް 19, 2019 13:09\nބަލަ އެހެން ގައުމު ތަކުގަ ކަނޑައަޅާފައިވާ ޤާނޫނުތަކަށް ރިއާޔަތް ކުރުމަކީ އެޤައުމު ތަކުގަ ކަނޑައަޅާފައިވާ އުމުރު ކަނޑައެޅުމެއް ނޫނޭ،\nއޮގަސްޓް 19, 2019 13:30\nއިސްލާމީ ގައުމެއް ކޮބާތަ ރިޔާއަތް ކުރަން...މުސްލިމުން ގައުމުގަ ދިރި އުޅުމަކީ ގައުމު އިސްލާމީ ގައުމަކަށް ވާނެ ޝަރުތެއް ނޫން....އިސްލާމީ ޝަރީޔަތް އޮތް އެއްވެސް ގައުމެއް ނެތް...\nއޮގަސްޓް 19, 2019 13:33\nއެހެން ދޯ! ބޭނުމަކީ އެޤައުމު ތަކުގަ ކަނޑައަޅާފައިވާ އުމުރަށްވުރެ މަތީ އުމުރެއް ކަނޑައެޅުން ދޯ؟\nއޮގަސްޓް 19, 2019 13:29\nއެބައިމީހުން ތެދެއް ހެދީ ކޮންއިރަކުބާ!\nއޮގަސްޓް 19, 2019 13:37\nކޮން އެހެން އިސްލާމީ ޤައުމުތަކެކޭ ކިޔާކަށް. ކީރިތި ޤުރުޢާން އާއި ކީރިތި ރަސޫލާގެ ސުންނަތަށް ތަބާވީމަ ނިމުނީ.\nއޮގަސްޓް 19, 2019 14:55\nމިމީހުން ތެދެއް ހަދައިފިތަ؟ ހައިރާން ވާނެކަމެއްނެތް. ތެދުވެރި ކަމަކީ އިސްލާމް ދީނުގެ ސިފައެއް. ދޮގާ، މަކަރާ، އޮޅުވައިލުން ތަކަކީ އިސްލާމްދީން މަނާކުރާ ( ޣައިރު މުސްލިމުން ކުރިއަރުވާ) ސިފަތަކެއް.\nއޮގަސްޓް 19, 2019 17:59\nސަރުކާރުން ތިޔަ ކުރެއްވި ދިރާސާ އަށް ސާބަސް .ޕޮރޮފެސަރ އުގެއިލް ގެ ބަހެއް ހޯދިން ތޯ!!!\nއޮގަސްޓް 19, 2019 18:13\nމީސުންޕާ ސަރުކާރެއް ކުފުރުވުމާ އަމިއްލަޔަށް މަރުވަނީ / މީހުންމަރަނީ / ވައްކަމާ ފޭރުން އިންތިހާ / ބަދުއަޚްލާގީ ހުރިހާބާވަތެއްގެއަމަލެއް އިންތިހާ / ދީނީ ވަތަނީ ނެތިކޮށްފި މީހަމަ ރައްޔިތުން އަމިއްލަޔަށް ލިބިގަތް މުޞީބާތެއް ދެންތިބޭ އަތްޖަހަން


Kaiveni party gai libunu hadhiyaaakun alathu anbimeehaa rathah\nލިބުނު ހަދިޔާ އާ އަންހެންމީހާ ހިތްހަމަނުޖެހިފައި\nއިންޑިޔާގެ ކައިވެނިތަކުގައި ހިނގާ މަޖާ ހަބަރުތަކުގެ ވާހަކަތައް މިހާރަކަށް އައިސް ވަރަށް ގިނައިން ފެނެ އެވެ. މިއީ ވެސް އެފަދަ ވާހަކަ އެކެވެ.\nއާއިލާގެ މީހުން ނުވަތަ އެކުވެރިން ކައިވެނި ކުރާ ދުވަހަކަށް މަޖާ ކަންތައްތައް ކުރަން ގިނަ ބަޔަކު ވަރަށް ޝައުގުވެރިވެ އެވެ. ހާއްސަ އިންޑިޔާ ކަހަލަ ގައުމުތަކުގައި ކައިވެންޏާ ގުޅޭ ގިނަ ރަސްމިއްޔާތުތަކެއް އެތައް ދުވަހަކަށް ދެމިގެން ދާއިރު އެންމެން ވެސް ވީހާ މަޖަލެއް އެ ދުވަސްތަކުގައި ނެގޭތޯ މަސައްކަތް ކުރެ އެވެ.\nނަމަވެސް މިފަހަރު ކުރަން އުޅުނު ސަމާސާ ވަރަށް ބޮޑަށް ވިހަވެ ކައިވެނިކުރި އަންހެންމީހާ ވަރަށް ރުޅިގަދަވާ ކަމެއް ވަނީ ކުރިމަތިވެފަ އެވެ.\nބަންޓީ ޓާކޫރް ކިޔާ މީހަކު ފޭސްބުކްގައި ލިޔެފައިވާ ޕޯސްޓެއްގައި ބުނެފައިވާ ގޮތުގައި ކައިވެނި ކުރި ފިރިހެންމީހާގެ ގާތް އެކުވެރިންތަކެއް ކައިވެނި ޕާޓިއަށް ދަމުން ވަރަށް ޚާއްސަ ހަދިޔާއެއް އަލަށް ކައިވެނިކުރި އަންހެންމީހާ އަށް ގެންގޮސްދިނެވެ. ޕާޓީއެއް ހާޒިރުވެ ތިބި ގިނަ މެހެމާނުންތަކެއްގެ ކުރިމަތީގައި މި ހަދިޔާ އަންހެންމީހާ އާ ހަވާލުކުރުމުން އޭނާގެ ގާތަށް އައި ރުޅިން މޫނު ރަތްވި އެވެ. އަދި ވަގުތުން އަތުކޮޅަށް އެ ހަދިޔާ ހޫރާލި އެވެ.\nމި ހާދިސާގެ މަންޒަރުތައް މިހާރު ވައިރަލް ވެފައިވާއިރު އަންހެންމީހާ ރުޅިގަދަވެގެން ހަދިޔާ އެއްލާލާ މަންޒަރު ވެސް ވީޑީއޯއިން ފެނެ އެވެ.\nފިރިހެންމީހާގެ އެކުވެރިން އަންހެންމީހާއަށް ހަދިޔާއަކަށް ދީފައިވަނީ ބުއްފުޅިއެކެވެ. އަންހެންމީހާ އެހާ ރުޅިގަދަވީ އެހެންވެ އެވެ. މިއީ އަންހެންމީހާ އަށް މާ ހަޖަމު ކުރެވުނު ޖޯކަކަށް ނުވީ އެވެ. އެމީހާ ބުއްފުޅި އެއްލާލުމުން ދެ ވަނަ ފަހަރަށް ވެސް އެމީހުން އެ ނަގައިގެން އައިސް އަންހެންމީހާ އަށް ދިނުމުން ކުރިޔަށް ވުރެ ވެސް ގަދަޔަށް އަންހެންމީހާ ގާތަށް ރުޅިއައިސްގެން އުޅެނިކޮށް ވީޑީއޯގައި ފެނެ އެވެ. އަދި މި މަންޒަރު ބަލަން ތިބި މީހުން މިކަމާ ހޭ އަޑު ވެސް އިވެ އެވެ.\nއެންމެ ފަހުން އެތަނުގައި ހުރި އެހެން މީހަކު އެ ހަދިޔާ އަންހެންމީހާ ނުފެންނަ ހިސާބަށް ގެންގޮސް ފޮރުވީ އެވެ.\nމި ވީޑީއޯއަށް ކޮމެންޓްކުރި ބައެއް މީހުން ބުނީ މަޖަލަކަށް ކުރާ މިކަހަލަ ކަންތައްތަކާ އެހާ ގަދަޔަށް ރުޅިނައިސް އެއީ ޖޯކެއް ކަމަށް ހަދާލައި އެމީހުންނާ އެއްބައިވެލިނަމަ މާ ރަނގަޅުވީސް ކަމަށެވެ.


(27 މާރިޗު 2019 އާ ގުޅޭ)\n"މުޅިން ފޫހިވެއްޖެ ދޯ" މަންހާ ކޮޓަރިތެރެއަށް ވަންނަމުން ޖެނީއަށް ބުނެލިއެވެ. އޭނަގެ ފަހަތުން ވިޝާލްވެސް ވަނެވެ.\n"ނޫނޭ، މަންކޮގެ ތިއްތޭއަކީ ހަމަ ގުޑް ކޮމްޕެނީއެއް، އަހަރެން ފޫހިވިޔަކަ ނުދޭ" ޖެނީ ހިނިތުންވެލަމުން ބުނެލިއެވެ.\nރޭގަނޑުގެ ނުވައެއްޖެހިއިރުވެސް އެއްވެސް ދަރިއެއްގެ ހަބަރެއްނުވެގެން ވަސީމާ ޝަރަފްގެ ކޮޓަރީގައި ޓަކިދިނެވެ. މިރޭ ނުކާ ރެއަކީތޯ ސުވާލުކުރިއެވެ. ނާޒިޔާގެ ފޯނެއް އައިވާހަކަވެސް ބުންޏެވެ. ޖެނީ އާއި ވިޝާލް ގޭގައި ނެތުމުން އެކަނިވެގެން އުޅޭވާހަކަ ބުންޏެވެ. އެކަމަކު ވަސީމާ އެކުދިންނަށް ކާންނުދީ ފޮނުވާލާކަށް ގަސްދެއްނުކުރިއެވެ. އެންމެފަހުން ކަންތައްވީވެސް އެހެންނެވެ. ވިޝާލް ވަކިވެގެން ދިޔައީ މަންހާއަށް ގުޅާނަން ކަމުގައި ބުނަމުންނެވެ. ޖެނީ އާއި ޝަރަފްގެ މެދުގައި ބަދަލުކޮއްލެވުނީ ލުއި ހިނިތުންވުމެކެވެ. އެކަމަކު އެހިނިތުންވުމަށް ބަސްމޮށުންތެރިކަން ލިބިފައިވާކަހަލައެވެ.\n"ޝިމާދުނެތީމަ ހާދަ ފަޅުހެން ހީވެޔޭ، ހިތަށް އަރާ އެކުއްޖާ އަވަހަށް އަންނާނެ ނަމައޭ" ނިދަން އޮށޯވެލައިގެން އޮތް ވަސީމާބުނެލިއެވެ.\n"ހެ ހެ ހެ.........އެއީ އެވަރު ކަމެއްނޫން، އެހެންވާނެ، އެހާގާތްކޮށް ކައިރީގައި އުޅެފަ ދުރަށް ދިޔައީމަ ބައްޕަޔަށް ވުރެ ކުދިންގެ މައިމީހާގެ ހިތަށް އަސަރުކުރާނެ، އަނެއްކާ ކުރިން ދަރިފުޅުގެ މައްޗަށް ބަސްބުނާނެ ހަމައެކަނި ފަރާތަކީ އަހަރުމެން، އެކަމަކު ދެން ޖޫންއަކީވެސް ޝިމާދުގެ އެއްބައި، އޭނަގެ ނިންމުންތަކަށް އަހަރުމެންވެސް ގަދަރު ކުރަންޖެހޭނެ، އެދެކުދިންގެ ދިރިއުޅުން ބައްޓަން ކުރާނެ ގޮތް އެނގޭނީ ހަމައެދެކުދިންނަށް، ގޯސްމަގަކުން ދަނީނަމަ އަހަރުމެން އެކަމަށް އެއްޗެއް ބުނާނީ، އަހަރެން ހަނދާން އެބަހުރި، ކޮންމެ ދަރިއަކު ރާއްޖޭން ބޭރަށް ކިޔަވަން ދިއުމުން ވަސީ ވަރަށް ދެރަވެގެން އުޅެމެންނު، އެކަމަކު އެދުވަސްވެސް އެދިޔައީނު، މިހާރު އަހަރުމެންގެ ހުރިހާ ކުދިން ބޮޑެތިވެއްޖެ........އަހަރެން ވަސީދެކެ ވަރަށް ލޯބިވޭ، އިނގޭތަ، އެފަދަ ކިޔަމަންތެރި މޮޅު، މުޖުތަމަޢަށް ފައިދާކުރުވަނިވި ދަރިންތަކެއް ބޮޑުކުރުމުގައި އަހަރެންދެކެނީ އެއީ ވަސީގެ މިންނަތް މަސައްކަތްކަމުގައި، އެކުދިންގެ ގާތުގައި އަހަރެން ބޭނުންވާވަރަށް ވަގުތު ހޭދަނުކުރެވުނު ކަމުގައިވިޔަސް އެކުދިން އަހަރެންނަށް ކުރާ ގަދަރު ކުޑަކޮށްވެސް އުނިވިޔަނުދޭ، އެއީ ހަމަ ވަސީގެ ތަރުބިއްޔަތު........." ސަޢީދު ބަލަމުންދިޔަ ލިޔުންތައް އެނދުކައިރީ ހުރި ކުޑަ ކަބަޑުގެ މަތީ ބަހައްޓާލަމުން ވަސީމާގެ ގާތުގައި އޮށޯވެ އޭނަގެ އަތުގެތެރެއަށް ވަސީމާ ލަމުން ވާހަކަދެއްކިއެވެ.\nމަންހާ ނިދަން އޮށޯތީ ހެނދުނުން އޮފީހަށް ދިއުމަށް ލާނެ ހެދުމާއި ބޭނުންކުރާނެ ގަހާނާއަކަށްދަންދެން ތައްޔާރުކޮއްފައެވެ. ވިޝާލް ގުޅާނަމޭ ބުނެފައިވިއެއްކަމަކު އޭނަ އެކަމެއް ހަނދާނެއްނެތެވެ. އެނދުގައި އޮށޯވެ ނިދީގެ އަރާމުކަން ލިބިގަތުމަށް ތައްޔާރުވިއެވެ. ބަރުކަން އިހުސާސްކުރެވިފައިވާ އެސްފިޔަތަކާއިއެކު މަންހާގެ ދެލޯ މަޑުމަޑުން މެރެމުންދިޔައެވެ. އެއާއިކު އެފުރިހަމަ ޒުވާނާގެ ތަސްވީރު ކުލަފޮޓައެއްހެން ލޯކުރިމަތީ ކުރެހެންފެށިއެވެ. މަންހާގެ ތުންފަތަށް ވަރުބަލިކަން އެކުލެވިފައިވި ލުއި ހިނިތުންވުމެއްވެސް ވެރިކުރުވަމުންދިޔައެވެ. އިޙްތިޔާރަކާއި ނުލާ އެދިމާލަށް އަތްދިއްކޮއްލެވުނީ އެޒުވާނާގެ ގާތުގައި އެއަތުގައި ހިފާދޭށޭ ބުނާފަދަ ގޮތަކަށެވެ. ލޮލުގެ ކުރިމަތީގައި ވީކަމުގައިވިޔަސް ތިބާވަނީ މިހިތުގެތެރޭ ފޮރުވާފައޭ ބުނަން މަންހާ އަނގަހުޅުވާލިއެވެ. އެކަމަކު ދުލެއް ހަރަކާތެއް ނުކުރިއެވެ. އެއަށްވުރެ ނިދިވަނީ އޭނަގެ ހަށިގަނޑަށް ވެރިވެގަނެފައެވެ. ބާލީސް ކައިރީގައި އޮތް ފޯނު އޭރު ރިންގުވަމުންދިޔައެވެ.\n"ހެލޯ، ނުނިދިގެންދޯ ތިއުޅެނީ، އަހަރެން މަތިން ހަނދާންވާތިތަ؟" ޖެނީ އޭނަގެ ފޯނު ނުނަގަން ހުރެފަވެސް ނަގާ ހެލޯއޭ ބުނެލުމާއިއެކު އަނެއްކޮޅުން ވާހަކަދެއްކި ޒުވާނާ ބުނެލިއެވެ.\n"ކާކު" ޖެނީއަށް އަހާލެވުނެވެ.\n"އަހަރެން، ދެން އެހެން ކާކު، އަހަރެން ނޫނީ ޖެނީ އާއިމެދު ވިސްނާ އެހެން ފަރާތެއްނެތެއްނު، ނުބުންޏަސް އަހަންނަށް އެނގޭ ޖެނީ އަހަރެންގެ މަތިން ހަނދާންވެ ނުނިދިފަކަން ތިއޮތީ؟" ޝަރަފް ބުނެލިއެވެ.\n"އޯ.....ޝަރަފް..........ކިހިނެތް ނަންބަރު ލިބުނީ؟ މިގަޑީގަ ކިހިނެތްވީ ތިގުޅީ" ޖެނީއަށް ޝަރަފްކަން އެނގުމުން އުފާވިއެވެ. އެކަމަކު އެކަން ފާޅުނުކުރުމަށް ޝަރަފްއާއި ސުވާލުކޮއްލިއެވެ. ހަގީގަތުގައި ޝަރަފް އެބުނީ ތެދެކެވެ. އޭނަ ނުނިދިފައި އޮތީ ހަމް ޝަރަފްގެ މަތިން ހަނދާންވާތިއެވެ.\n"މަންކޮ ފޯނުން" ޝަރަފް ލާނެތްގޮތަކަށް ހީލަމުން ބުނެލިއެވެ.\n"ޝަރަފް އަހަރެންމަތިން ހަނދާންވާތިތަ ތިގުޅީ" ޖެނީ އަހާލިއެވެ.\n"އާ.......ޔަގީން ނުވަނީތަ، އަހަރެންނަށް ހީވަނީ..............ނޫން، ނޫން، ހީވަނީއޭ ބުނުމުން އޭރުން ގޯސްކޮށް ކަންނޭގެ މިބުނެވެނީ، އަހަންނަށް ޔަގީން އަހަންނަށް ޖެނީދެކެ ލޯބިވެވިއްޖެކަން............އެހެންނޫންނަމަ ޖެނީ މަތިން މިވަރަށް އަހަރެން ހަނދާނެއްނުވާނެ، އައި އެމް މިސިންގ ޔޫ އަލޮޓް.........ހިތަށް ވިސްނާދޭނެ ގޮތެއް ނޭގުނު، މިދެމެދުގައިވާ ދުރުމިން ކައިރި ކުރުމަށްޓަކައި ފޯނުގެ އެހީ އަހަރެންނަށް ހިޔާރުކުރަން ޖެހުނީ، މިހާރު އަހަންނަށް ޖެނީގެ އަޑުއަހާލެވޭނެއެއްނު، މިވަގުތަށް އެވަރުން ފުދޭ......." ޝަރަފްބުނެލިއެވެ. ގިނަ ވާހަކަދެއްކީ ޝަރަފްއެވެ. ދޭތެރެއަކުން އެއްޗެއް ޖެނީ ބުނެލިއެއްކަމަކު ގިނަފަހަރަށް ޝަރަފް އެއްޗެއް ބުނެލުމާއިއެކު ހީލާއަޑުއިވޭނެއެވެ.\nއާދުވަހަކަށް އިރުގެ ދޯދިތައް ދުނިޔެމައްޗަށް ފެތުރެމުންދިޔައިރު މަންހާ މަގެއް ހިފައިގެން ބެލްކަނީގައި މަޑުކޮއްލައިގެން ހުއްޓެވެ. ދުނިޔެމައްޗަށް ވެރިފެވައިވާ ފިނިކަމުގައި ކުޑަހޫނުކަމެއް ހަރުލަމުންދިޔައިރު އެގުދުރަތީ ހިތްގައިމުކަމުން މަންހާ އުފާލިބިގަންނަމުންދިޔައެވެ. މަޑު މަޑުން ބޮލުގައި ޖަހާފައިވާ ދަތިނައްޓާލުމާއިއެކު ލައިގެން ހުރި ޓީޝާރޓުކޮޅުގެ ތިރީ ކައިރީގައި ހަރުކޮއްލިއެވެ. މަންހާގެ ދިގުއިސްތަށިގަނޑު އޭނަގެ އަތުން ކުޑަކުޑަކޮށް ނިއުޅާލިއެވެ. ފެންވަރައިގެން ނުކުމެ އިސްތަށިގަނޑު ތެތްކޮށްހުއްޓައި ހުޅިއެއް ގޮތަށް އޮޅާލާފައި ދަތިޖެހުމުގެ ސަބަބުން އިސްތަށިގަނޑު އަދިވެސް އޮތީ ތެތްކޮށެވެ. އަތުން ވިހުރުވާލާ އިސްތަށިތައް ވަކިވަކި ކޮއްލަން މަންހާ މަސައްކަތް ކުރަމުން ދިޔައީ އޮފީހަށް ދިއުމުގެ ކުރިން އިސްތަށިގަނޑު ގުދުރަތީ ވައިގެ ތެރޭ ހިތްކާލުމުގެ ބޭނުމުގައެވެ.\nއެހެން ދުވަސް ދުވަހާއި ހިލާފަށް މަންހާ ކުރިން އޮފީހަށް ދިޔައެވެ. އެހެނީ ދާއިން އޮފީހަށް ވަނުމުގެ ކުރިން ކުރަންޖެހޭ ބައެއްކަންތައްތައް ހުރުމުންނެވެ. އޭނަގެ އަތުގައި އޮފީހުގެ ތަޅުދަނޑިނެތުމުން އެންމެފަހުން ޖެހުނީ ކާއިލްއަށް ގުޅަންށެވެ. ވިޝާލްގެ ކާރު އިރުކޮޅަކު މަޑުކޮއްލައިގެން ތިބީ ކާއިލް އަންނާނެ އިރެއްގެ އިންތިޒާރުގައެވެ. އެހެން ތިބިއިރު ވިޝާލް ކާއިލްއާއި ބެހޭގޮތުން އޮޅުންފިލުވިއެވެ. ކުރިން މަންހާ ކާއިލްގެ ވާހަކައެއް ނުދައްކައެވެ. އެހެންނޫނަސް އޮފީހުގައި ވާކަންތައްތަކުގެ ވާހަކަ މަންހާ ދައްކައެއްނޫޅެއެވެ. ވިޝާލް އަހާލުމުން ނޫނީ އޮފީހުގެ ވާހަކައެއް ނުބުނާނެއެވެ.\nޕާކިން ޒޯންގައި ކާރު ޕާކުކޮއްލާފައި އޮފީހާއި ދިމާލަށް ހިނގައިގަތް ކާއިލް ގިނައިރުތަކެއްނުވެ މަންހާމެންނަށް އޭނަ ފެނުނެވެ. އޭނަ ފެނުމާއިއެކު މަންހާ ކާރުން ފޭބިއެވެ. ކާއިލްއަށް މަންހާ ފެނުމާއިއެކު ހިނިއައިސްފައި އަތުން ހަނާއަޅާލިއެވެ. އަދި ހިނގުން އަވަސްކޮއްލިހެން ހީވިއެވެ. ކާރުގައި ވިޝާލް އިންއިރު އޭނައިނީ ކާއިލްގެ ހަރަކާތްތަކަށް ވަރަށް ފަރުވާވެ ބަލަންށެވެ.\nސިލުއެޓް ކަޅުއައިނެއް އަޅާލާފައިވާއިރު އޭނަގެ ފަންއިސްތަށިގަނޑުވަނީ ތަތްކޮއްލާފައެވެ. ހުދުގަމީހަކާއި ކަޅުފަޓުލޫނަށް އިތުރު ފުރިހަމަކަމެއް ކަރުގައި އަޅާފައިވާ ޑިޒައިން ޓައީ ގެނެސްދެއެވެ. ވިޝާލްގެ ހިތަށް ކާއިލްގެ ޒުވާންކަމާއި ޖޯޝު އުނދަގޫކުރިއެވެ. މަންހާ އާއި ގާތްވުމާއިއެކު އޭނަ މަންހާގެ އަތުގައި އޮތް ފޮށިގަނޑު އުފުލާދިނުމުގައި އެހީތެރިވެދިނެވެ. އަދި މަންހާއަށް ބަލާލާގޮތާއި އޭނަގެ އަތުގައި ހިފާލާގޮތުން ވިޝާލްގެ ހިތްއަވަސްވާގޮތްވިއެވެ. ކާއިލް އާއިމެދު އެއްވެސް ކަމަކާއިނުލާ ހިތްހަމަ ނުޖެހެވުނެވެ. މަންހާ އާއި އެހާގާތްގޮތެއް އެހެން ފިރިހެނަކު ބެހެއްޓުމުން އެކަން ތަޙައްމަލު ކުރަން ވިޝާލްއަށް އުނދަގޫވަނީއެވެ. އޭނަ ކާރު ދުއްވާލީ މަންހާ އޮފީސް ހިންގާ އިމާރާތުގެ ތެރެއަށް ވަނުމުންނެވެ.\n"ތޭންކްސް ކާއިލް" މަންހާ އަވަސް އަވަހަށް ޝުކުރުއަދާކުރިއެވެ.\n"ބާބީ ވިއްޔަ، އަހަރެން އަންނާނެ އެއްނު، މީދެން އެވަރު ކަމެއްނޫނެއްނު" ކާއިލް އޭނަގެ ކޮނޑުން މަންހާގެ ކޮނޑުގައި ޖައްސާލަމުން ބުނެލިއެވެ.\n"ދިސް މީންސް އަލޮޓް ޓުމީ، އެހެން ނޫނަސް ކިތަންމެ ކުޑަކަމެއްވިޔަސް ޝުކުރުއަދާކުރަންޖެހޭނެ، އިޓްސް މައިވޭ......." މަންހާވެސް ކާއިލް ހަދާލިގޮތަށް ކޮނޑުޖައްސާލަމުން ބުނެލިއެވެ.\n"ބުނާނެ ބޮއީ ފުރެންޑެއް ނުހުރެއޭ، ދެން އެއީ ކާކު، ހާދަ ސްމާޓޭ...........އަނެއްކާ ބޭބެތަ؟" ކާއިލް މަންހާ އާއިއެކު ލިފްޓަށް އަރަމުން ބުނެލިއެވެ.\n"އަހަރެން ދޮގެއް ނުހަދަމޭ، އެއީ އަހަރެންގެ ބޯއީ ފުރެންޑެއް ނޫނޭ، ހީސް ޖަސްޓް އަ ފުރެންޑު........ލައިކް ފެމިލީ" މަންހާ ހިނިތުންވެލަމުން ވާހަކަދެއްކިއެވެ.\n"ބޮސް ކައިރީ ބުނަންވީ ދޯ ބާބީއަށް ތަޅުދަނޑިއެއް ދޭށޭ........އާފްޓަރ އޯލް ތީ ބޮސްގެ ޕީއޭ ވިއްޔަ، މީދެން ކޮންހާ އެއްޗިއްސެއްތަ........މިއޮށް ހެނދުނާ ތީ ކޮން މާބޮނޑިއެއް" ކާއިލް މަންހާ ގެނައި އެއްޗިއްސާއިމެދު ސުވާލުކޮއްލިއެވެ.\n"ކުޑަ ޗޭންޖެއް ބޮސްގެ އޮފީހަށް ގެންނަންވެގެން، މިހާރު އެތަނެކޭ ޑެޑް ޕްލޭސް އެކޭ އެއްގޮތް......ކޮންމެވެސް ލައިވްނެސްއެއް ހުންނަންވާނެއެއްނު، އެއީ ދާންގެ ކެބިންހެން ހީވޭތަ........" މަންހާ ބުނެލިއެވެ.\n"އޯ.........މިހާރު ބޮސް ދާންއަށްވެސް ބަދަލުވީތަ، އަދި ދުވަހަކުވެސް ބޮސްގެ ވައިފް ނޫން މީހަކު އެނަމުން މުޙާތަބު ކުރާއަޑެއް ނާހަން، ހައު ވެލް ޔޫ ނޯހިމް" ކާއިލްއަށް އަހާލެވުނެވެ.\n"އައި.........އައި ޑޯންޓް ނޯ ހިމް...........ދާން.........އަހަރެންގެ ފުރެންޑެއްވެސް ހުންނާނެ ދާއިން ކިޔާ، އޭނައަށް ކިޔަނީ ދާން ކުރުކޮއްލާފަ، އެހެންވެ އެހެން ކިޔުނީ، ބޮސް އާއި ބެހޭގޮތުން އެއްވެސް އެއްޗެއް އެނގިގެނެއްނޫން........" މަންހާ ހާސްވިއެވެ. އޭނަގެ ހިތުގައި ވާއެއްޗެއް ދުލުން ބޭރުވުމީ އޭނަ ބޭނުންވާގޮތެއް ނޫނެވެ. ހުދު ދާއިންއަށްވެސް އޭނަގެ ހިތުގައިވާއެއްޗެއް ހާމަކޮށް އެދުލުން ބުނާކަށް ބޭނުމެއްނޫނެވެ. އެކަމަކު އެލޯތްބަށް އެދެވެއެވެ. ދާއިންއަށް އެދެވެއެވެ.\n"އެހެންތަ..........އަހަރެން މަންހާއަށް އެހީތެރިވެދޭނަން، އެންމެ ރަނގަޅުތަ؟" ކާއިލްއަށް މަންހާގެ ޖަވާބު އަޑުއިވިފައި އެކަމާ މާބޮޑު ސަމާލުކަމެއްނުދިނެވެ. އޭނައަށް ހީވި ހީވުން ގޯސްވެއްޖެކަން އެނގުމުންނެވެ.\nއޮފީހުގެ ފުރަތަމަ ލައިޓު ޖައްސާލުމާއިއެކު އޭސީތައްވެސް މަންހާ ޖައްސާލިއެވެ. އަދި ދާއިންގެ ކެބިންނާއި ދިމާލަށް ހިނގައިގަތުމުން އޭނަގެ ފަހަތުން ހުރެ ކާއިލްވެސް ހިނގައިގަތެވެ. މަންހާ ކެބިންގެ ތެރެވެސް އަލިކޮއްލިއެވެ. އެއާއިއެކު ކާއިލް ހިފަހައްޓައިގެން ހުރި ފޮށިބަހައްޓާނެ ދިމާލެއް ދައްކާލިއެވެ. ދެން އޭނަ ހިނގައިގަތީ އެކެބިންގެ ތެރޭގައި ބްލައިންޑްސްއިން ނިވާ ކުރެވިފައިވާ ކުޑަދޮރާއިދިމާލަށެވެ. މަންހާ އެއްފަރާތުގައި އެލިފައި އޮތް ވާފަށަށް ދަމަމުން ދިޔަވަރަކަށް ބިއްލޫރީގެ ބޮޑު ދޮރެއް ހާމަވަމުންދިޔައެވެ. އަދި ދުނިޔެމައްޗަށް ވެރިވެފައިވާ އަލިކަން ދޮރުގައިވާ ސާފުހުދު ބިއްލޫރުގަނޑުން ކެބިންގެ ތެރެއަށް އެޅި އަލިކުރަމުންދިޔައެވެ. އެއަލިކަމުންވެސް ހިތަށް ހަމަޖެހުން އިޙްސާސްކުރުވިއެވެ.\n"ވާވު.....ބާބީ ބުނީ ހަމަ ތެދެއް، މިހާރުވެސް މިކެބިންގަ ދިރުމެއްވާކަމުގެ އިޙުސާސް ކުރެވެން ފަށައިފި، ބާބީ ކަހަލަ ޕީއޭ އެއް ބޮސްއަށް އަސްލު ބޭނުންވަނީ، ދުވަސް ކޮޅަކުން ބޮސް ހެއްވާލާނެ ކަންނޭގެ.........." ކާއިލް ސަމާސާ ރާގަކަށް ބުނެލިއެވެ.\n"ބޮސް މިހާރުވެސް ހީލައޭ، މީހަކު ހެއްވާލާކަށް ނުޖެހޭނެއެއްނު، ދެން އެއްޗެކޭ ކިޔަން ދޯ ތިއުޅެނީ" މަންހާ އޭނަގެ އަތުގައި އޮތްދަބަސް އެއްފަރާތުގައި ހުރި ކަބަޑެއްގެ މަތީ ބަހައްޓަމުން ބުނެލިއެވެ.\n"ނޫނޭ، މަންހާ އަދި އާވީމަ ނުފެންނަނީ ކަންނޭގެ، ދާއިންއަކީ މިހާރު ކުރީގެ ދާއިންއެއްނޫން، މިހާރު ވަރަށް ތަފާތު، ކުރީގަހެން ހީސަމާސާ ކޮށެއް ނޫޅޭ، އަބަދުވެސް މޫނުމަތިން ފެންނާނީ މާޔޫސްކަން، މިއޮފީހުގަ އުޅޭ ގިނަ މުވައްޒަފުންނަށް އެކަން އެނގޭނެ" ކާއިލް މަންހާ ގެނައި ކަރުދާސް ފޮށީގެ މަތިގަނޑުނަގާ ދުރުގައި ބާއްވާލަމުން ބުނެލިއެވެ.\n"ކާއިލް ތިހާ ކޮންސާންވަނީ ކީއްވެތަ؟ އަޑުއިވިފަ އޮތްގޮތުގަ ތީބޮސްގެ ރައިޓްހޭންޑް" މަންހާ ކާއިލްގެ ވާހަކައިގެ ތެރެއަށް ނުވަދެވޭތޯ މަސައްކަތްކުރިއެވެ. އަދި ނޫސްކަރުދާސް އޮޅާލެވިފައިވާ މާތަށް އެއްއަތުން ހިފަހައްޓާލަމުން ފޮށިގަނޑު ތެރޭގައި އޮތް ހަތަރެސްކަން ދިގު ބިއްލޫރި ވާސްނެގިއެވެ.\n"ބާބީ ކައިރީ ސިއްރެއް ބުނަންތަ؟" ކާއިލް މަންހާގެ ހަރަކާތްތަކަށް ބަލަމުން ވާހަކަދެއްކިއެވެ.\n"ހާމަކުރުމުން އެކަކަށްވެސް ގެއްލުމެއް ނުލިބޭވަރުގެ ސިއްރެއް ވިއްޔާ ކިޔާދިނަސް އެންމެ ރަނގަޅު" މަންހާ ބިއްލޫރި ވާސްގެ ތެރެއަށް ހުދުކުލައިގެ ޑޭޒީ އާއި ރަތްފިނިފެންމާތަށް ރީތިގޮތަކަށް އަތުރަން ހުރެ ބުނެލިއެވެ.\n"ހެ ހެ ހެ..........އައި ލައިކް ޔޫ ބާބީ.........." ކާއިލް ފިރިހެންވަންތަ ކަމުން ފުރިގެންވާ ހުނުމަކާއިއެކު ބުނެލިއެވެ.\n"އެއީތަ ސިއްރަކީ........." މަންހާވެސް ލޯބިގޮތަކަށް ހަމައެކަނި ބޯއެއްފަރަތާކަށް އަރިކޮއްލަމުން ބަލާލިއެވެ.\n"ގޯޑް........ޔޫ އަރ ސޯ ބިއުޓިފުލް، އެކަމަކު އެއެއްވެސް ނޫން ބުނަން މިއުޅޭ ވާހަކައަކީ، އަސްލު ދާއިން އަކީ އަހަރެންގެ އަންކަލްއެއް، ތިމާގެ މީހެއް، މިއޮފީހުގަ އުޅޭ ބައެއްމީހުން އެހެންވެ ކަންނޭގެ އަހަރެންދެކެ އެހާ ހިތްހަމަ ނުޖެހިގެން އުޅެނީ ދާއިން އަހަރެން އެހާ ގާތްކޮއްގެން އުޅޭތީ، އޮފީސްތެރޭ ބޮސްކިޔަނީވެސް އެހެންވެ، އަހަރެންމީ ދާއިންގެ ތިމާގެ ކުއްޖެކޭ ކިޔާފަ ވަކި ސްޕެޝަލްއެއް ނުވާނެދޯ، އައި ލައިކް ޓުބީ މީ.......ބާބީކައިރީ މިވާހަކަ މިބުނީ އެހެންމީހެއްގެ ފަރާތުން މިކަން އެނގެން ބޭނުންނުވާތީ" ކާއިލްގެ ވާހަކައިގައި ތަފާތު އިޙްސާސްތަކެއް އެކުލެވިފައިވާހެން މަންހާއަށް ހީވިއެވެ.\n"ބޮސް އާއި ކާއިލްއަކީ އަހަންނަށް ތަފާތު ދެމީހުން، ބޮސްގެ ސިފަތަކާއި ކާއިލްގެ ސިފަތަކާއި އުޅުންވެސް މުޅިން ތަފާތު، އެމީހުން ކިޔާހާ އެއްޗަކަށް ވިސްނާނެކަމެއްނެތް، ބީ ޔޯރ ސެލްފް، އައި ލައިކް އިޓް........." މަންހާ އޭނަ ކުރަން ހުރި ކަންތައްތައް ނިމުމާއިއެކު އެހެންކަމަކަށް މަސްޢޫލުވިއެވެ.\nދާއިން އޮފީހުގެ ތެރެއަށް ވަދެގެން އައިއިރު ހުރިހާ މުވައްޒަފުން އޮފީހުގައި ހަމަވެއްޖެއެވެ. އޭނަގެ ކެބިންނާއި ދިމާލަށް ދިއުމާއިއެކު ކާއިލް މަންހާއަށް ފޯނުން ގުޅާލަމުން އަންގާލިއެވެ. މަންހާ އަވަސް އަވަހަށް ލައިގެން ހުރި ޓޮޕްކޮޅަށް ދަމާލަމުން އިސްތަށިގަނޑު ރީތިކޮއްލަމުން ވަތްގަނޑުގައި ބާއްވާފައި އޮންނަ ލޯގަނޑުކޮޅު ނަގާ މޫނު ބަލާލިއެވެ. ދާއިން އަރާ ހަމަވުމާއިއެމު ހެނދުނުގެ ސަލާމުން މުހާތަބުކޮއްލިއެވެ. އަދި ދާއިން ބުނުމުގެ ކުރިން މިއަދު މަންހާ އޭނަގެ ފަހަތުން ކެބިންއަށް ވަނުމަށް ހިނގައިގަތެވެ.\nދާއިންއަށް ކެބިންގެ ދޮރު ހުޅުވާލާފައި މަޑުޖެހެވުނެވެ. އޭނަގެ ފަހަތުގައި ހުރި މަންހާއަށްވެސް ހުއްޓުންއެރިއެވެ. ދާއިން ބުނާނެ އެއްޗެކަށް މަންހާ އިންތިޒާރު ކުރަމުންދިޔައެވެ. އެހެންނަމަވެސް ވަކިއެއްޗެއް ނުބުނެ އިރުކޮޅަކު މަޑުކޮއްލުމަށްފަހު ދާއިން އޮފީހުގެ ތެރެއަށްވަދެ އޭނަގެ މޭޒުދޮށުގައި އިށީނެވެ.\n"ކާކު މިހުރިހާކަމެއް ކުރީ" ދާއިން ގޮނޑީގައި ހަމަޖެހިލެވުމާއިއެކު ސުވާލުކުރިއެވެ. އޭނަ ސުވާލު ކުރިގޮތުން މަންހާއަށް ހީވީ އޭނައިނީ ހިތްހަމަނުޖެހިފަހެންނެވެ.\n"ސަރ، އަޅުގަނޑު........" މަންހާ ފިނިވެފައިހުރެ ބުނެލިއެވެ.\nދާއިން އޭނަގެ އޮފީހަށް އައިސްފައިވާ ބަދަލާއި ގުޅިގެން އިތުރު އެއްވެސް ސުވާލެއް ނުކުރިއެވެ. އަދި ދުވަސް ރޭވިފައިވާ ގޮތާއިމެދު ވާހަކަދެއްކިއެވެ. މަންހާ ދަތުރު ކިހިނެތްތޯ އަހާލަމުން ދާއިންގެ ތާވަލުކިޔާލަދިނެވެ. އަދި މިއަދަށް ޚާއްސަކުރެވިފައިވާ މުހިއްމު ލިޔުންތައް ދާއިންގެ މޭޒުމަތީގައި ހުރި އިންޓްރޭގެ ތެރެއިން ދައްކާލިއެވެ. ދާއިން ދިއުމުގެ ހުއްދަ ދިނުމާއިއެކު މަންހާ އެކެބިންއިން ނުކުތެވެ. އޭރު ކާއިލް އޭނަގެ މޭޒުކައިރީ މަޑުކޮއްލައިގެން އިނެވެ.\n"ސޯ.........." މަންހާ ނިކުތްތަން ފެނުމާއިއެކު ކާއިލް އަހާލިއެވެ.\n"ފެއިލް.........." މަންހާ އަތުގެ ބޮޑުވައި އިނގިލިން ތިރިއަށް އިޝާރާތްކޮއްލަމުން ބުނެލިއެވެ.\n"ވަޓް، ހީ ޝުޑް އެޕްރިޝިއޭޓް........" ކާއިލް މޫނު ހަދާލަމުން ބުނެލިއެވެ.\nމަންހާ ދާއިންގެ ކެބިންއިން ނުކުތުމާއިއެކު އޭނަގެ އަތުގައި ހުރި ގަނޑުތަކަށް ދެވިފައިވާ ސަމާލުކަން އެކެބިންގެ ތެރެއަށް ދެވުނެވެ. އޭނައަށްވެސް މަންހާގެ ހުނަރުހުރިކަން ފާހަކަކުރެވުނެވެ. ދާއިން މަޑުމަޑުން ގޮނޑިން ތެދުވެގެންގޮސް ދެޖީބަށް އަތްޖަހާލަމުން ހާމަކޮއްލެވިފައިވާ ބިއްލޫރި ދޮރުގެ ކުރިމަތީ މަޑުކޮއްލިއެވެ. ހަގީގަތުގައި އޭނަގެ ހިތް މިފަދަ ހިތްހަމަޖެހުމަކަށް ބޭނުންވެއެވެ. އެކަމަކު އެހިތްހަމަޖެހުމުގައި އުފަލެއްކޮބާހެއްޔެވެ. ދާއިން އޭނަގެ ދެލޯމަރާލިއެވެ. އޭނަ މަންހާގެ މަސައްކަތަށް ޝުކުރުއަދާކުރަންޖެހޭނެއެވެ. އެކަމަކު ހިތްއެކަމާއި އެއްބަހެއްނުވިއެވެ. އޭނަގެ ކުރީގެ ކެބިން އޭނަގެ ދިރުއުޅުމާއި މާގުޅެއެވެ. މިފަދަ އުޖާލާކަމާއި އަލިކަމުން ފުރިގެންވި މާހައުލަކުން އޭނަގެ ހިތަށް އިތުރު ހިތްދަތިކަމެއް ނޫނީ ނުގެނެސްދެއެވެ. ކުރީގަ އޭނަގެ ހަޔާތުގައިވެސް އަލިކަން ނޫނީ ނުވެއެވެ. އެކަމަކު މިއަދު އެހުރިހާ އަލިކަމެއް ފަނޑުވެގެންގޮސްފިއެވެ. ދާއިން ލޯހުޅުވާލުމަށްފަހު އެއްފަރާތެއްގައި ބަހައްޓާފައި ހުރި ބިއްލޫރިވާސްގެ ކައިރިއަށް ދިޔައެވެ. އަދި އޭގައިވާ މާތަކުގައި މަޑުމަޑުން އަތްޖައްސާލިއެވެ. އަދިވެސް ވަރަށް ތާޒާއެވެ.\n"ހާއި........" މަންހާ މަސައްކަތުގައި މަސްޢޫލުވެ އުޅެނިކޮށް މޭޒުގެ ކައިރިއަށް މީހަކު އައިސް ހުއްޓުމުން ބަލާލިއެވެ.\n"ދާއިން އާއި ބައްދަލުކޮއްލަން މިއައީ" މަންހާގެ ކުރިމަތީ ހުރި މީހާބުނެލިއެވެ. މަންހާއަށް އޭނަ އެއްފަހަރު ފެނިފައި ހުރިވައްތަރު ޖެހިއެވެ. އެއީ ނޫރާ އާއިއެކު ޓްރޭނިންގައި އުޅުނު ފުރަތަމަ ހަފްތާގެ ތެރޭގައެވެ. އެކަމަކު އެއްގޮތަކަށްވެސް ކިޔާނަމެއް މަންހާ ހަނދާނެއްނެތެވެ. މަންހާ އޭނަގެ ކުރިމަތީ ހުރި ގޮނޑި ދައްކާލަމުން މަޑުކޮއްލުމަށްއެދުނެވެ.


Ingireysivilaathuge style icon akee princess Kate Middleton | Mihaaru\nކޭޓް މިޑްލްޓަންގެ އެކި ސްޓައިލްތައް\nއިނގިރޭސިވިލާތުގެ ސްޓައިލް އައިކޮން އަކީ ކޭޓް މިޑްލްޓަން\n16 ސެޕްޓެމްބަރ 2016 - 08:00\nއިނގިރޭސިވިލާތުގެ ޑަޗެސް އޮފް ކޭމްބްރިޖް، ޕްރިންސް ވިލިއަމްގެ އަނބިކަނބަލުން ކޭޓް މިޑްލްޓަން އަކީ ފެޝަން ބްރޭންޑުތަކަށް މޮޑެލް ކޮށް، ފެޝަން ވީކްގެ ފުރަތަމަ ސަފުގައި އާއްމުކޮށް ފެންނަ މޫނެއް ނޫނެވެ. އެކަމަކު އާންމުންގެ ގިނަ ބަޔަކު ދެކެނީ އިނގިރޭސި ވިލާތުގެ ސްޓައިލް އައިކޮން އަކީ ކޭޓް ކަމަށެވެ.\nކޭޓް އެއް ހެދުމެއް ނުވަތަ ކޯޓެއް ދެތިން ފަހަރު އެކި ހަފުލާތަކުގައި ބޭނުންކޮށްފައި އެބަހުއްޓެވެ. އޭނާ އަކީ އިނގިރޭސިވިލާތުގެ އެހެން ސެލެބްރިޓީއިންނާ އަޅާ ކިޔާއިރު ކޭޓް ހެދުން ތުރުކުރައްވަނީ އާދައިގެ ގޮތަކަށެވެ.\nބައިނަލްއަގްވާމީ ކުންފުންޏެއްކަމަށްވާ ރަކުޓެން މާކެޓިންގެ ދިރާސާއެއްގައި ބުނަނީ ކޭޓްގެ ހެދުން އެޅުމުގެ ސްޓައިލް 29 ޕަސެންޓް މީހުންނަށް ކަމުދާ ކަމަށާއި އެގޮތަށް ހެދުން އަޅަން ބޭނުންވާ ކަމަށެވެ.\nކޭޓް ކޮންމެ ދުވަހަކު، ބޮޑެތި ޑިޒައިނާ ބްރޭންޑުގެ ގޮތްބޮޑު ހެދުންތައް ތުރުކުރައްވައެއް ނޫޅުއްވަ އެވެ. އާދައިގެ ގޮތަކަށް، ޕޭސްޓަލް ހެދުމެއް ނުވަތަ ހުދު ގަމީހަކާ ނޫ ޖިންސެއް ވަރަށް އާދައިގެ ގޮތަކަށް ސްޓައިލް ކޮށްފައި ހުރުމުން އާއްމުންނަށް މިގޮތް ކަމުދަނީ ކަމަށް ވެދާނެ އެވެ.\nކޭޓް އަށް ފަހު ލިސްޓުގައި ހިމެނޭ ބައެއް ތަރިންގެ ތެރޭގައި ލަވަކިޔުންތެރިޔާ ރިޓާ އޯރާ، އެކްޓާ އެމާ ވޮޓްސަން، އެލީ ގޯލްޑިން އަދި ޔޫޓިއުބް ބްލޮގާ ޒޮއެލާ ހިމެނެ އެވެ.\nދުނިޔޭގެ އެކި ކަންކޮޅުތަކުގައި މަސައްކަތް ކުރަމުންދާ ރަކުޓެން ކުންފުނިން މިކަމާ ގުޅިގެން އިތުރު ދިރާސާތަކެއް ކުރި އެވެ. އެއިން ހާމަވިގޮތުގައި ސޯޝަލް މީޑިއާ ސައިޓުތައް މީހުންގެ ސްޓައިލަށް ނުފޫޒު ފޯރުވަ އެވެ. އެގޮތުން 26 ޕަސެންޓް އަންހެނުން ބުނިގޮތުގައި ފޭސްބުކް އަދި ޓްވިޓާ ފަދަ ސައިޓަކުން ސްޓައިލެއް ފެނިއްޖެ ނަމަ އެ ސްޓައިލެއް ހޯދައިގެން ގަންނާނެ އެވެ. އަދި ރަހުމަތްތެރިއެއް ނުވަތަ ސެލެބްރިޓީއެއް ލައިގެން ހުންނަ ސްޓައިލެއް ގަތުމުގެ ފުރުސަތު ބޮޑެވެ.\nކޭޓްގެ އިތުރުން ސޯޝަލް މިޑިއާ ބްލޮގަރުންގެ ސްޓައިލް ވެސް ފެޝަން ދާއިރާއަށް ބޮޑު ނުފޫޒެއް ފޯރުވަ އެވެ.\nފެޝަން ބްރޭންޑުތަކުން މިކަމަށް ސަމާލުވުމުން މުހިންމު ކަމަށް ރަކުޓެން މާކެޓިންގެ ނިކް ފްލެޗާ ބުނެފައިވެ އެވެ.\nއިތުރު ލިޔުންތައް ބިއުޓީ ފެޝަން ކޭޓް މިޑްލްޓަން ޕްރިންސް ވިލިއަމް


ރަށުތެރެ އަށް ގިނަވެގެން އުޅޭ ކުދިންގެ ވާހަކަ – Issey for Mayor\nވިސްނުން އަދި ސިޔާސަތު\nރަށުތެރެ އަށް ގިނަވެގެން އުޅޭ ކުދިންގެ ވާހަކަ\nމުޖްތަމައު / ރަށުތެރެ އަށް ގިނަވެގެން އުޅޭ ކުދިންގެ ވާހަކަ\n(1) ފުވައްމުލަކުގައި ހަށި ގަނެ ވިއްކުމުގެ ވިޔަފާރި ނެޓުވޯކެއް ފަޅާއަރުވާލި ވާހަކައާއި ގުޅިގެން މިމަހު 11 ވަނަ ދުވަހު “ހަވީރު” ގެ އާޓިކަލްއެއްގައި ރަށު މީހަކާ ހަވާލާދީ ބުނެފައިވަނީ “އެ ދެ އަންހެން ކުދިންނަކީ ރަށުތެރެ އަށް ގިނަވެގެން އުޅޭ ދެ ކުދިން” ކަމަށެވެ.\n(2) “ރަށުތެރެއަށް ގިނަވެގެން އުޅޭ” ކުދިންނޭ ބުނި މީހާ ކައިރީ އަހަރެން އަހަން ބޭނުންވާ ސުވާލަކީ ރަށުތެރެއަށް އެމީހުން ގިނަވާންވީ ކޮން ސަބަބަކާ ހުރެ ހެއްޔެވެ؟ އެހިސާބަށް އެކަން ދިޔައިރު މުޅި މުޖުތަމައު އޮތީ ނިދާފަ ހެއްޔެވެ؟ ކަމާބެހޭ ދައުލަތުގެ މުއައްސަސާތައް ވީ މަހަށް ގޮސް ހެއްޔެވެ؟\n(3) އަހަރެމެންގެ މުޖަތަމައުގެ ހާލަތު އޮތީ ކިހާ ހިސާބެއްގައި ހެއްޔެވެ؟ ނަމުން ސައްތައިން ސައްތަ މުސްލިމު ގައުމެއްގައި ކަން ހުރީ ކިހިނެއް ހެއްޔެވެ؟\n(4) ކުޑަކުދިންނާ ބެހުން ރާއްޖޭގައި އޮތީ ހައްދު ފަހަނަޅާފައެވެ. އަވައްޓެރިންނަށާއި އާއިލާމީހުނަށް އެނގޭއިރުވެސް ކިތައްމީހުން އެކަންތައްތައް ނޭގޭކަމަަށް ހަދައިގެން ސިއްރުކޮށްގެން ތިބޭ ހެއްޔެވެ؟ ޕޮލިހުންނާ ހަމައިން ކިތައް މައްސަލަ އޮއްބާލާ ހެއްޔެވެ؟ ޕީޖީގައި ކިތައް މައްސަލަ ޕާކު ކޮށްފައި ވޭ ހެއްޔެވެ؟ ކިތައްމައްސަލަ މާފު ކޮށްދެއްވާފައި ވޭ ހެއްޔެވެ؟\n(5) އަހަރެމެންގެ މުޖުތަމައު ތެރޭގައި ނަހަލާލު ކިތައްކުދިން ވިހާ ހެއްޔެވެ؟ ކިތައްކުދިން އެކުދިން އެކުދީންގެ ބައްޕަކަމަށް ބަލާ މީހުން އެއީ އަސްލު ބައްޕަ ނޫން ކަމުގައި ވޭހެއްޔެވެ؟ ތަންގަނޑު މީހުނަށްވެސް އެނގެއެވެ. އެވާހަކަ ދައްކާނީ މަޖަލަކަށެވެ. ޖެއްސުމަކަށެވެ. މާބޮޑު ހަރާން ކަމަކަށް ނުވަތަ ކުށަކަށް މުޖުތަމައު އެކަން ގަބޫލު ކުރާފާޑު ނުޖަހައެވެ.\n(6) ސްކޫލްތަކުގައި ކުދިންނާ ބެހޭ ޓީޗަރުންނާއި ހެޑުމާސްޓަރުއްނާ މުއައްޒަފުން ނޫޅޭ ހެއްޔެވެ؟ އެކަން އެންމެން ދައްނަ ސިއްރަކަށް ވާއިރުވެސް އެޓީޗަރުން ވަޒީފާ މަތިވެ ބޮޑެތިމަގާމުތައް ލިބެމުން ދަނީ އެއްމެން ކުރިމަތީގައެވެ. މުޖުތަަމައު އަދި މުއައްސަސާތައް ތިބެނީ ހަނުހުރުމުގެ ފަސޭހަ ބޭނުން ކޮށްގެއްނެވެ.\n(7) ރާއްޖޭގެ ރަށްތަކުގައި މަސާޖުޕާލާތަކާ ސްޕާތައް ދަނީ އިތުރުވަމުއްނެވެ. ނަމެއްގައި ޕާލާތަކާއި ސްޕާތަކެވެ. ހިނގަނީ އެހެން ކަމެކެވެ. މުޖަތަމައު އޮތީ ހިމޭނުއްނެވެ.\n(8) އެފްބީ ކިޔާއެއްޗެއް ފެނިއްޖެއެވެ. ކުޑަކުދިންވެސް އެއަށްވަދެ ގޮތްގޮތަށް ފޮޓޯނަގާފައި ޖަހަނީއެވެ. ލިބޭ ލައިކުސް އިއްނާ ކޮމެންޓްތަކުން ހިތްހަމަ ޖައްސާލަމުންނެވެ. ސަތޭކައިން ފުރެންޑް ލިސްޓް ފުރާލުމަކީ ޖެހޭ މެޑަލެކެވެ. ނޭގޭ މީހުނާ ވާހަކަ ދައްކަމުން ހިތްހަމަ ޖެހިގެން ތިބެއެވެ. އަކަމަކު މިކަމުގައި ކުޑަކުދިންނަށް ހުރި ނުރައްކާތަށް މުޖުތަމައަށް ނޭގެނީ ހެއްޔެވެ؟ ކަމާބެހޭ މުއައްސަސާތަކަށް މިކަން އޯކޭ ވަނީ ހެއްޔެވެ. ބެލެނިވެރިއްނާއި ކުދިންނަށް މިކަންކަން ސީރިއަސް ކަމެއްގެ ގޮތުގައި ވިސްނާދޭން އެބަޖެހޭ ނޫންތޯއެވެ.\n(9) މަސްތުވާތަކެތިވަނީ ހުރިހާ އެންމެންގެ އަތްފޯރާފަށަށް އައިސްފައެވެ. ކުޑަކުއްޖެއް އަންހެނެއް ފިރިހެނެއް މުސްކުޅިއެއް ތަފާތެއް ނެތް ގޮތުގައެވެ. ތަރައްގީގެ ރަހަ ނުފޯރިއަސް މަސްތުވާތަކެތިވަނީ ހުރިހާ އާއިލާއަކަށްވެސް ފޯރާފައެވެ. އެހެން ހުރިހާ ކުށަކަށް ކުރެވޭ ރިލޯޑެއް ގޮތުގައިވެސް މެއެވެ. އެކަށީގެންވާ ހައްލެއް މިކަމަށް ހޯދައި ނުދެވުނުތާ، މިކަން ދަނީ އިތުރަށް ފުޅާވަމުންނެވެ.\n(10) އަހަރެންގެ ޕޮއިންޓަކީ މިއެވެ. އަހަރެމެންގެ ދަރިން އުޅެ ބޮޑުވަން އަހަރެމެން އެމީހުންނަށް ހޯދައިދީފައި މިވަނީ ކޮން ކަހަލަ މުޖުތަމައެއް ހެއްޔެވެ؟ އެކުދިއްނަށް ބޭނުންވާ އިޖްތިމާއީ ރައްކާތެރިކަން އެކުދިންނަށް ލިބޭ މުޖުތަމައެއް ހެއްޔެވެ؟ އަހަރެމެއްނަކީ “ހެޔޮކަމުގެ މަގަށް ގޮވާ، އަދި ހެޔޮކަންތަކަށްއަމުރުކުރާ، އަދި ނުބައިކަންތައް ނަހީކުރާ” މުޖުތަމައެއް ހެއްޔެވެ؟ ނުވަތަ ކޮންމެކަމެއް ވަރިހަމަ މުޖުތަމައުއެއް ހެއްޔެވެ؟\n(11) އެހެންވީމާ ” ރަށުތެރެ އަށް ގިނަވެގެން އުޅޭ ދެ ކުދިން” ނޭ ބުނުމުގެކުރިން ވިސްނާލާށެވެ. އެއީ އަހަރެމެންގެ މުޖްތަމައު ފޭލްވެފައިވާ ފޭލިވުމުގެ ނަތީޖާއެވެ. އަދިވެސް ސައްތައިންސައްތަ މުސްލިމުންނޭކިޔާފަ ހެވިދިއްލިފަ ތިބެންވީހެއްޔެވެ؟ ނުވަތަ އެއްމެންވެސް މިކަންކަން ރަނގަޅުކުރުމަށް މޫނަކަށް ކަނދުރާއަކަށް ބެލުމެއްނެތި ނުކުންނަންވީ ހެއްޔެވެ؟\nފުވައްމުލަކު ގިރާ ސަރަހައްދު ހިމާޔަތް ކުރަން ކުރެވޭ މަސައްކަތް\nކެޑެމޫލެފަރޮ ހިމާޔަތް ކުރަންޖެހޭ\nދިރިއުޅުމުގެ އާދަކާދައާއި ވައްޓަފާޅި ބަޖެޓަށް ތަކުލީފަކަށް ވެގެން ނުވާނެ\nރިސޯޓް މުވައްޒަފުންގެ ހައްގުތައް ނުލިބި ލަސްވުމަކީ ސީރިއަސް މައްސަލައެއް\nފުވައްމުލަކު ގިރާ ސަރަހައްދު ހިމާޔަތް ކުރަން ކުރެވޭ މަސައްކަތް (2418)\nއެކްސްޕޯޓް އިމްޕޯޓް ގާނޫނު އިސްލާހު ކުރާއިރު ކުރެވިދާނެ ބައެއް މުހިންމު ކަންތައްތައް (583)\nދިރިއުޅުމުގެ އާދަކާދައާއި ވައްޓަފާޅި ބަޖެޓަށް ތަކުލީފަކަށް ވެގެން ނުވާނެ (562)\nރާއްޖޭގެ ރަށްތަކުގެ ފެނުގެ ހާލަތު – ބައިލޮޖިކަލް ބޮމެއް (550)\nރިސޯޓް މުވައްޒަފުންގެ ހައްގުތައް ނުލިބި ލަސްވުމަކީ ސީރިއަސް މައްސަލައެއް (549)\nCopyright © 2020 Ismail Rafeeq


SunOnline: Living Broke In Male: Kudhi jaagaigai kudakudhinge annaunu tharutheebukurun\nލިވިން ބްރޯކް އިން މާލެ: ކުދި ޖާގައިގައި ކުޑަކުދިންގެ އަންނައުނު ތަރުތީބުކުރުން\nމިޙްނާ ނާސިހު 15 Nov 2019, 10:19\nކުޑަކުދިންގެ ހެދުން ތަރުތީބުކުރުން -- ސަން ފައިލް ފޮޓޯ\nއާންމު ދިރިއުޅުމުގެ އެކި ކަންކަމުގައި ފަސޭހަ، ޖީބަށް ލުއި އަދި "ސަޅި" ގޮތްގޮތަށް ކަންކަން ކުރެވޭނެ ޓިޕްސްތަކެއް "ލިވިންގް ބްރޯކް" ސީރީޒްގައި ގެނެވިއްޖެ އެވެ.\nމި ހަފްތާގެ "ލިވިންގް ބްރޯކް"ގެ އެޕިސޯޑު ހާއްސަކުރަނީ ކުދި ޖާގަތަކުގައި ކުޑަކުދިންގެ އަންނައުނާއި އެހެނިހެން ތަކެތި ތަރުތީބުކުރާނެ ގޮތެވެ.\nކޮޓަރީގައި އެންމެ އަލަމާރިއަކާއި އެނދަކާއި ކުޑަވަރެއްގެ ޑްރެސިން ޓޭބަލްއެއް ބެހެއްޓުމުން ނަމާދުކޮށްލާނެ ޖާގަ އާންމުކޮށް ގިނަ ގޭގޭގައި ލިބޭނީ ކިރިޔާ އެވެ. ކުޑަ ދަރިފުޅެއް ނިދާނެ އެނދެއް "ފިޓު"ކޮށްލެވޭނީ ވެސް ވަރަށް ހާލުންނެވެ. ދެން ދަރިފުޅުގެ އަންނައުނު ބެހެއްޓުމަށް ކޮޓަރީގައި އިތުރު އަލަމާރިއެއް ކޮޓަރީގައި ބަހައްޓާނީ ކިހިނެއް ހެއްޔެވޭ؟\nހެދިދާނެ ގޮތެއް އެބަ އޮތެވެ--ކޮޓަރީގައި މިހާރު ހުރި އަލަމާރިއާއި ކަބަޑުތަކުގައި ދަރިފުޅުގެ ތަކެތި ލާނެ ޖާގަ ހޯދިދާނެ އެވެ. ދަރިފުޅުގެ ކުދިކުދި ހެދުންތަކާއި ރުމާތަކާއި އަތާއި ފަޔަށް ލައްވާ އަންގިތައް މުޅި ކަބަޑުގެ ތެރެއަށް ގެއްލިގެން އުޅެންޖެހުމުގެ ބަދަލުގައި، ތަރުތީބުކޮށްގެން ގެންގުޅޭވޭނެ ގޮތްތަކެއް އެބަ ހުއްޓެވެ.\nކޮންމެ މީހަކާއި އެމީހަކު ދިރިއުޅޭ ގެއާއި އެ ގޭގެ ޖާގައާއި ތަރުތީބުތައް ތަފާތު ވާނެއެވެ--މި ލިޔުމުގެ ޒަރިއްޔާއިން މި ދެނީ ޚިޔާލުތަކެކެވެ.\nއަންނައުނު ތަރުތީބުކުރުމަށްފަހު ވަށިގަނޑުގައި --- ސަން ފޮޓޯ\nސައިޒާއި ބާވަތް ވަކިވަކިން\nއަލަތު ދަރިފުޅަށް މަރުހަބާ ކިޔުމަށް މި ސީރީޒްގެ ޕާޓްނަރު، ލައިފްސްޓއިލް ބްލޮގާ "ބްރޯކްއޭސްއެމްވީ" ހުރީ ކެތްމަދުވެފަ އެވެ. އޭނާގެ ދަރިފުޅަށް ޓަކައި ވާންޖެހޭ އެންމެ ތައްޔާރީތައް ވަމުން ދާ އިރު، އޭނާގެ ކުޑަކުޑަ އެޕާޓްމަންޓުގައި ދަރިފުޅަށް ހާއްސަ އަލަމާރިއެއް ބަހައްޓާނެ ޖާގައެއް ނެތެވެ. ދެން ޖެހެނީ އެންމެ "މިނިމަލް" ގޮތެއްގައި ދަރިފުޅަށް ހޯދާފައި ތަކެތި ތަރުތީބުކޮށްލާށެވެ.\nކުރެވިދާނެ އެއް ކަމަކީ ވަތްގަނޑު ލީ ކުޑަ ކަބަޑެއް ހޯދުމެވެ--ދަރިފުޅަށް ގިނަ، ކުދިކުދި ތަކެތި ހޯދަމުން ދާ އިރު އެންމެ "ޕްރެކްޓިކަލް" ކަމަކީ ހެދުންތަކުގެ ބާވަތާއި ސައިޒަށް ބަލާފައި ވަކިވަކިން ތަރުތީބުކުރުމެވެ. ފުރަތަމަ ދެ ތިން ހަފްތާގައި ބޭނުންކުރާ ލިބާސްކޮޅުތަކާއި، ދެން ބޭނުންކުރާ "ރޮމްޕާސް"އާއި ނިދާ ހެދުމާއި ކުދި ސޯޓާއި ހަރުވާޅު ހޯދާފައި، ސައިޒަށް ބަލައިގެން ފަތްޖެހުމުން ފަސޭހަވާނެއެވެ. އަދި ފަތްޖަހާ ތަކެތި ކުދިކުދި ވަށިގަނޑުގައި ތަރުތީބުން އަޅާފައި ބެހެއްޓުމުން ހޯދުމަށާއި ނެގުމަށް ވެސް ފަސޭހަވާނެ އެވެ.\nކުޑަކުދިންގެ އަންނައުނުގެ ބާވަތެއް ފަތްޖަހަނީ -- ސަން ފޮޓޯ\nފަށްޖަހާނީ ހެދުންތައް ކޮޅަށް ހުންނަހެން\nކުދި ވަށިގަނޑުތަކުގައި ކޮންމެ ބާވަތެއްގެ ހެދުމެއްވެސް އަޅާފައި ބެހެއްޓި ނަމަވެސް އެ އެއްޗެއް ފަތްޖަހާ ގޮތް ވަރަށް މުހިންމެވެ. ވަށިގަނޑުގައި ގިނަ އިރު ރީއްޗަށް ހެދުންތައް ހުންނާނީ މަތިން ތިރިއަށް ނުވަތަ "ވާޓިކަލް"ކޮށް ތަރުތީބުކޮށްފައި އެޅުމުންނެވެ. އަދި އެއް ވައްތަރުގެ ގިނަ ހެދުން ހުންނަ އިރު، ކުލައާއި ޑިޒައިންވެސް ރަނގަޅަށް ފެންނަން ހުންނާނެއެވެ.\nކޮސްމެޓިކްސް، ނެޕީ އެކްސެސަރީޒް އަތްފޯރާ ހިސާބެއްގައި\nވިހައިގެން އުޅޭ ފުރަތަމަ ދުވަސްކޮޅު ގުދުވެ، ތަކެތި އުފުލުމަކީ ތަކުލީފަކަށް ވެދާނެ އެވެ. އހެެންކަމުން ފަސޭހައިން އެއްޗެހި އަތުޖެހޭނެ ހިސާބުގައި ބެހެއްޓުން މުހިންމެވެ. ދަރިފުޅުގެ ނެޕީއާއި ރީތިވާ ސާމާނާއި މަންމައަށް ބޭނުންވާ ތަކެތި އެއް ވަތްގަނޑެއްގައި، އެކުގައި ބެހެއްޓިދާނެއެވެ. ދަންވަރުވެސް ނެޕީ ބަދަލުކުރަން ޖެހިއްޖެ ނަމަ، ނަގަން ދިއުމަކީ މާ ބޮޑު މަސައްކަތަކަށް ނުވާނެހެން ބޭނުންޖެހޭ ތަކެތި ނިދާ އެނދާ ގާތުގައި ބެހެއްޓިދާނެއެވެ.\nކުޑަކުދިންގެ އަންނައުނުގެ ބާވަތްތަކެއް ފަތްޖަހާފައި -- ސަން ފޮޓޯ\nއަލަމާރިއާއި ކަބަޑު ހޯދުމުގައި އަގު ބޮޑެތި، އާ ތަކެތި ހޯދުމުގެ ބަދަލުގައި ސެކަންޑް-ހޭންޑް ސާމާނު ހޯދިދާނެ އެވެ. އަދި ތިމާ ދިރިއުޅޭ ޖާގައާ އެކަށޭނަ ފަރުނީޗަރާއި އެނޫން ވެސް ތަކެތި ހިޔާރުކުރުން މުހިންމެވެ. އެއްފަހަރާ މާ ބައިވަރު ހެދުން އެއް ސައިޒުން ގަތުމުގެ ބަދަލުގައި ދަރިފުޅު ހެދި ބޮޑުވާ ވަރަށް އެކަށޭނަކޮށް ހެދުން ގަތުމުން ރަނގަޅުވާނެ އެވެ--އަގު ހެޔޮވެފައި ފަހަށް ރައްކާވެސް ކުރެވޭނެ އެވެ.


Newport hingi Strada ah naajaizu manfaa hoadhai dhin: ACC | Mihaaru\nލޮނުޒިޔާރަތްކޮޅުގައި ސްޓްރާޑާ އިން ހެދި ނިއުޕޯޓް ވިއު ރެސްޓޯރަންޓް. އެ ތަން ހުސް ކުރުމަށް މި ސަރުކާރުން އެއް މަހުގެ ނޯޓިހެއް ދިން. --- ފޮޓޯ: މިހާރު\nނިއުޕޯޓު ހިންގި ސްޓްރާޑާ އަށް ނާޖާއިޒު މަންފާ ހޯދައި ދިން: އޭސީސީ\n19 މެއި 2019 - 16:29 27 comments\nސިނަމާލެ ބްރިޖުގެ މަސައްކަތް ކުރިއަށް ދިޔަ ގޮތް ބެލުމަށް ޕްލެޓްފޯމަކާއި ފުޑް އައުޓްލެޓަކާ އެކު ތަރައްގީ ކުރުމުގެ މަސައްކަތް، ސްޑްރާޑާ ޕްރައިވެޓް ލިމިޓެޑާ ހަވާލު ކުރީ ކުރީގެ ރައީސް އަބްދުﷲ ޔާމީންގެ ސަރުކާރުގައި ސެޕްޓެމްބަރު 22، 2016 ގަ އެވެ. ހައުސިން މިނިސްޓްރީ އާއި ސްޓްރާޑާއާ ދެމެދު އެއްބަސްވުން ގާއިމްކޮށްފައި ވަނީ ތިން އަހަރު ދުވަހުގެ މުއްދަތަކަށެވެ.\nނަމަވެސް ފަހުން އެ މުއްދަތު އަށް އަހަރަށް އިތުރުކޮށްފައި ވަނިކޮށް، ރައީސް އިބްރާހިމް މުހައްމަދު ސޯލިހްގެ ސަރުކާރުން ވަނީ ސްޓްރާޑާއާ އެކު ވި އެއްބަސްވުން ބާތިލްކޮށްފަ އެވެ.\nއޭސީސީން ނެރުނު ތަހުގީގު ރިޕޯޓުގައި ބުނީ ސްޓްރާޑާ އިން ހުށަހެޅި ޕްރޮޕޯސަލްގައި ހިމެނޭ ބައެއް ކަންކަން ފުރިހަމަކޮށްފައި ނުވާ ކަމަށެވެ. އަދި އެއްބަސްވުމުގެ ދަށުން ކުލީގެ ގޮތުގައި ދައްކަން ޖެހޭ ފައިސާ ދައްކަމުން ނުދާ ނަމަ އެއްބަސްވުން ބާތިލްކުރުމުގެ އިހްތިޔާރު އޮއްވައި އެކަމާ ގުޅޭ ގޮތުން އެއްވެސް ފިޔަވަޅެއް އަޅާފައި ނުވާ ކަމަށް ވެސް ރިޕޯޓުގައި ވަނީ ބުނެފަ އެވެ.\nސްޓްރާޑާ އިން އެންމެ ފުރަތަމަ ހުށަހެޅި ޕްރޮޕޯސަލްގައިވާ ގޮތުން ބްރިޖު ބަލަން ޕްލެޓްފޯމަކާ އެކު ފުޑްއައުޓްލެޓްތައް ތަރައްގީ ކުރުމާއި ޕާކިން ޒޯނެއް ހެދުމަށް ހިމެނެ އެވެ. އަދި އިސްތިހާރު ކުރުމަށް ލެޑްވޯލްތަކެއް ހަރުކުރުން ސްޓްރާޑާގެ ޕްރޮޕޯސަލްގައި ހިމެނި އެވެ.\nސިނަމާލެ ބްރިޖު ބަލަން ހެދި ޕްލެޓްފޯމް. ސިނަމާލެ ބްރިޖު އެޅި ފަހުން ވެސް މީހުން އެ ތަން ބޭނުން ކުރޭ. --- ފޮޓޯ: މިހާރު\nމި ޕްރޮޕޯސަލްގައި "ޗާޓައިމް" ގެ ގޮތުގައި ތަނެއް އިމާރާތް ކުރަން ޕްރޮޕޯސަލްގައި ނެތެވެ. އެކަމަކު، ސްޓްރާޑާ އިން ހައުސިން މިނިސްޓްރީ އަށް ސިޓީ ފޮނުވައިގެން ބިމުގެ އެންމެ އުތުރު ފަރާތުގައިވާ ޕާކިން ޒޯނު ހުޅަނގަށް ޖައްސައި އެ ސަރަޙައްދު ފިނިބުއިން ވިއްކާ ތަނެއްގެ ގޮތުގައި ބޭނުންކުރުމުގެ ހުއްދަ ދީފައިވާ ކަމަށް ވެސް އޭސީސީގެ ރިޕޯޓުގައި ވަނީ ބުނެފަ އެވެ.\nސްޓްރާޑާ އަށް ދިން ގާތްގަނޑަކަށް 10،000 އަކަފޫޓުގެ ބިން ތަރައްގީ ކުރަން އިތުރު ކަންތައްތަކެއް އެ ކުންފުނިން ހުށަހެޅި ކަމަށް އޭސީސީން ބުންޏެވެ. އެގޮތުން ޒަމާނީ ފުޓްބޯޅަ ދަނޑެއް އެޅުމާއި ފެންވަރު ރަނގަޅު ސިނަމާއެއް ހެދުމާއި ގަސް އިންދުމާއި ކުޑަކުދިން ކުޅޭ އިންޑޯ ޕްލޭ އޭރިއާއެއް ތަރައްގީ ކުރުމަށް އެ ކުންފުނިން ހުށަހެޅި ކަމަށް އޭސީސީގެ ރިޕޯޓުގައިވެ އެވެ. އަދި ސަރުކާރުން ބޭނުންވާ ހިދުމަތެއް ދިނުމަށް ސީއެސްއާރުގެ ގޮތުގައި ދެ މިލިއަން ރުފިޔާ ދިނުމަށް ސްޓްރާޑާ އިން ހުށަހެޅި ކަމަށް ރިޕޯޓުގައިވެ އެވެ.\nއޭސީސީން ބުނި ގޮތުގައި އެ ސަރަހައްދު ތަރައްގީ ކުރުމަކީ ވަގުތީ ގޮތުން ކުރާ ކަމެއް ކަން ލިޔުންތަކުން އެނގޭ އިރު، އެއްބަސްވުމަށް ގެނައި ބަދަލުތަކުގެ ސަބަބުން އެއްބަސްވުމުގެ މައިގަނޑު މަގްސަދު ވަނީ ގެއްލިފަ އެވެ. އަދި އެއްބަސްވުމަށް ގެނައި ބަދަލުތަކުގައި ސޮއި ކުރި އިރު، ބައެއް ކަންތައްތައް ފުރިހަމަކޮށްފައި ނުވާ ކަމަށް ވެސް އޭސީސީގެ ބަޔާނުގައިވެ އެވެ.\nއޭސީސީން ބުނީ އެއްބަސްވުމުގައި ސޮއި ކުރި ފަހުން ސްޓްރާޑާ އިން ބިމު ކުލި ދައްކާފައި ވަނީ އޮކްޓޯބަރު 2017 އާ ހަމައަށެވެ. އަދި މިދިޔަ އަހަރުގެ އޮކްޓޯބަރު މަހުގެ ނިޔަލަށް ކުއްޔާއި ޖޫރިމަނާގެ ގޮތުގައި 1.4 މިލިއަން ރުފިޔާ ނުދައްކާ އޮތް އިރު، ސީއެސްއާރުގެ ގޮތުގައި ނެގި ދެ މިލިއަން ރުފިޔާ ވެސް ސްޓްރާޑާ އިން ދައްކާފައި ނުވާ ކަމަށް އޭސީސީގެ ރިޕޯޓުގައި ބުނެފައިވެ އެވެ.\nރިޕޯޓުގައި ވަނީ ޗާޓައިމް އިމާރާތް ނަގަން ޖެހުމާ ގުޅިގެން ސްޓްރާޑާ އަށް އެކަމުގެ ދޭންޖެހޭ ބަދަލު ހޯދަން ޝަރުއީ ކޯޓެއް މެދުވެރިވެގެން ނޫން ގޮތަކަށް ކުރިއަށް ގެންދިއުމަކީ އެންމެ އިންސާފުވެރި ގޮތް ކަމަށް ނުބެލެވޭ ކަމަށެވެ. އަދި ޗާޓައިމް އިމާރާތުގެ ބަދަލުގެ ގޮތުގައި ދޭން ނިންމާފައިވާ 14.5 މިލިއަން ރުފިޔާއަކީ ބަދަލުގެ ގޮތުގައި ދޭންޖެހޭނެ ފައިސާއެއް ނޫން ކަމަށް އޭސީސީން ބުންޏެވެ.\nސްޓްރާޑާ ކުންފުނިން ހިންގާ ނިއު ޕޯޓް ވިއު ރެސްޓޯރެންޓް ހުސްކުރުމަށާއި އެ ބިމުގެ ކުލީގެ ގޮތުގައި އެ ކުންފުނިން ދައުލަތަށް ދައްކަން ޖެހޭ މިލިއަނަކަށް ވުރެ ގިނަ ރުފިޔާ ހޯދަން މި ސަރުކާރުން ވަނީ ސިވިލް ކޯޓަށް މައްސަލަ ހުށަހަޅައިފަ އެވެ.\nއޭރު ސްޓްރާޑާގެ މެނޭޖިން ޑިރެކްޓަރަކީ ވެރިކަން ކުރި ޕީޕީއެމްގެ ކައުންސިލް މެމްބަރު އަދި ފަހުން ޕީއެންސީގެ ވެސް ކައުންސިލްގައި ހިމެނުނު ޒާހިދު ރަމީޒެވެ. ނަަމަވެސް ސަރުކާރު ބަދަލުވުމާ އެކު ކުންފުނީގެ މެނޭޖިން ޑިރެކްޓަރުކަން ދޫކުރައްވައި، އެ ކަން ހަވާލުކުރެއްވީ އަނބިކަނބަލުންނަށް ކަމަށް އެނގިފައިވެ އެވެ. މިހަރު ސްޓްރާޑާގެ ހިއްސާދާރުންގެ ގޮތުގައި ތިއްބެވީ ޒާހިދާއި އޭނާގެ އަނބިކަނބަލުންނެވެ.\nއިތުރު ލިޔުންތައް މާލެ އެންޓި ކޮރަޕްޝަން ކޮމިޝަން ކޮރަޕްޝަން ހައުސިން މިނިސްޓްރީ ރާއްޖެ ކޮރަޕްޝަން ނިއު ޕޯޓް ރެސްޓޯރަންޓް\nނިއު ޕޯޓަށް 15 މިލިއަން ނުދީ މަޑުކުރަން އަންގައިފި


ފުނާޑު، މިސްކިތްމަގު ދާއިރާއަށް އިނާ ފޯމް ހުށަހަޅައިފިMikal News\nފުނާޑު، މިސްކިތްމަގު ދާއިރާއަށް އިނާ ފޯމް ހުށަހަޅައިފި\n10 ޖެނުއަރީ 2020, 9:18 |\nމިއަހަރު ބާއްވާ ލޯކަލް ކައުންސިލް އިންތިޚާބުގެ ފުނާޑު އަދި މިސްކިތްމަގުގެ ބައެއް ހިމެނޭ ދާއިރާ ފުވައްމުލަކު ހުޅަނގު ދެކުނު ދާއިރާގެ އެމްޑީޕީ ޕްރައިމަރީގައި ވާދަކުރުމަށް އާމިނަތު އިނާޔާ (އިނާ) ފުނާޑު ރަތަމަލާނާ ފޯމް ހުށަހަޅައިފިއެވެ.\nއެމްޑީޕީގެ އޮފީހަށް އިނާ ފޯމް ހުށަހަޅާފައިވަނީ ގިނަ އަދަދެއްގެ ސަޕޯޓަރުންނާއި އެކުއެވެ. އެމްޑީޕީ އިން ފުވައްމުލަކުގައި ހިންގާ ކެމްޕެއިން ހަރަކާތްތަކުގައި އަބަދުވެސް ހަރަކާތްތެރިވަމުން އަންނަ އިނާ ފާހަގަ ކުރެވިފައިވަނީ ގިނަ ބައެއް ރަހްމަތްތެރިއެއްގެ ގޮތުގައެވެ. އިނާ ވަނީ އޭވިއޭޝަން ދާއިރާގެ އިތުރުން ތައުލީމީ ދާއިރާގައިވެސް ހާއްސަކޮށް ފުވައްމުލަކަށް ޚިދުމަތްތަކެއް ކޮށްފައެވެ. އަދި އެދާއިރާތަކުން ތައުލީމް ހާސިލްކޮށްފައިވެސްވެއެވެ. މީގެ އިތުރުން އިނާ ފާހަގަ ކުރެވިފައިވަނީ އިޖުތިމާއީ އަދި ކުޅިވަރު ހަރަކާތް ތައް ރޭވުމުގައި ހަރަކާތްތެރިވެ، އިޖުތިމާއީ މަސައްކަތްތަކެއް ކުރައްވަމުން ގެންދާކަން ފާހަގަ ކުރެވެއެވެ. އެގޮތުން ބައެއް ޖަމްމިއްޔާ ޖަމާއަތްތަކުގެ އެކްސްކޯ މެމްބަރެއްގެ ގޮތުގައި ފުވައްމުލަކަށް ޚިދުމަތްތަކެއް ކޮށްދީފައިވެއެވެ.\nއިނާގެ އިތުރުން އަންހެނުންނަށް ހާއްސަކޮށްފައިވާ މިދާއިރާ އަށް ދެން ކުރިމަތިލާފައިވަނީ އާމިނަތު ޝަބީނާ ޝާކިރު، ގަދަގެ ފުނާޑު އެވެ. އެމްޑީޕީގެ ޕްރައިމަރީ ބޭއްވުމަށް ހަމަޖެހިފައިވަނީ މިމަހުގެ 31 ވަނަ ދުވަހުއެވެ.


SunOnline: Enmme rangalhu council thakah Award dheefi\nއެންމެ ރަނގަޅު ކައުންސިލްތަކަށް އެވޯޑް ދީފި\nއައިޝަތު ފަރީޙާ 31 Aug 2019, 10:51\nކަންގަތި އެވޯޑް ހަފްލާގެ ތެރެއިން -- ފޮޓޯ: ފިނޭންސް މިނިސްޓްރީ\nފާއިތުވި ދެ އަހަރު އެންމެ ރަނގަޅަށް މަސައްކަތްކުރި ކައުންސިލްތަކަށް އެވޯޑް ދީފި އެވެ.\nކައުންސިލްތަކަށް ދޭ އެވޯޑަކީ ކައުންސިލްތަކުން މަސައްކަތްކުރާގޮތަށް ބަލައި ލޯކްލަ ގަވަމެންޓް އޮތޯރިޓީ އިންދޭ އެވޯޑެކެވެ. "ކަންގަތި" ގެ ނަމުގައި މި އަހަރު އެވޯޑް ދީފައިވަނީ 2017 އަދި 2018 ވަނަ އަހަރު އެންމެ ރަނގަޅަށް މަސައްކަތްކޮށްފައިވާ ކައުންސިލްތަކަށެވެ.\nކައުންސިލްތަކަށް އެވޯޑް ދީފައިވަނީ އެލްޖީއޭ އިން ބަލާ ޕާފޯމަންސް އިންޑެކްސްތަކުގައި އެންމެ ރަނގަޅަށް މަސައްކަތްކޮށްފައިވާ ކައުންސިލްތަކަށެވެ. މި އެވޯޑް ދިނުމުގައި ކައުންސިލްތައް ރޭންކުކޮށްފައިވަނީ އެލްޖީއޭގެ ޤާނޫނާ އެއްގޮތަށް ލިޔެކިޔުންތައް އެ އޮތޯރިޓީއަށް ހުށަހަޅާފައިވާ ކައުންސިލްތަކުގެ ނަތީޖާއަށް ބެލުމަށްފަހު އެވެ.\nއެވޯޑް ދިނުމުގައި ބަލާ އިންޑެކްސްތަކަކީ:\nގާނޫނަށް އަމަލުކުރާ މިންވަރު\nމިރޭގެ ހަފްލާގައި 2017 ވަނަ އަހަރު އަދި 2018 ވަނަ އަހަރު ލޯކަލް ކައުންސިލް ޕާފޯމަންސް އިންޑެކްސް އިން އެންމެ ރަނގަޅު މާކްސް ހޯދި ތިން ރަށު ކައުންސިލް އަށާއި އަތޮޅު ކައުންސިލަށްވެސް ވަނީ ހަނދާނީ ފިލާ ދީފައެވެ.\n2016 ވަނަ އަހަރާ އަޅާބަލާއިރު 2017 ވަނަ އަހަރު އެންމެ މަތިން މާކްސް ހޯދި އަތޮޅު ކައުންސިލްތައް:\n1. ތ. އަތޮޅު ކައުންސިލް\n2. ށ. އަތޮޅު ކައުންސިލް\n3. ޅ. އަތޮޅު ކައުންސިލް\n2016 ވަނަ އަހަރާ އަޅާބަލާއިރު 2017 ވަނަ އަހަރު އެންމެ މަތިން މާކްސް ހޯދި ރަށު ކައުންސިލްތައް:\n1. އއ. މަތިވެރި ކައުންސިލް\n2. ކ. ހުރާ ކައުންސިލް\n3. އއ އުކުޅަސް ކައުންސިލް\n2017 ވަނަ އަހަރާ އަޅާބަލާއިރު 2018 ވަނަ އަހަރު އެންމެ މަތިން މާކްސް ހޯދި އަތޮޅު ކައުންސިލްތައް:\n1. ޅ. އަތޮޅު ކައުންސިލް\n3. ތ. އަތޮޅު ކައުންސިލް\n2017 ވަނަ އަހަރާ އަޅާ ބަލާއިރު 2018 ވަނަ އަހަރު އެންމެ މަތިން މާކްސް ހޯދި ރަށު ކައުންސިލްތައް:\n2. ފ. ނިލަންދޫ ކައުންސިލް\n3. ށ. ފުނަދޫ ކައުންސިލް\nއެގޮތުން މިދިޔަ އަހަރު އެންމެ މަތިން މާކްސް ހޯދި އެއްވަނަ ރަށު ކައުންސިލަށް މިރޭ އެވޯޑް ދީފައެއް ނުވެ އެވެ\nއުތީމު ކައުންސިލްގެ ރައީސް ސަސްޕެންޑުކޮށްފި


Rangalhah hidhumai dheyn 800 fuluhun ithurah beynunvey: Imran\nރަނގަޅަށް ހިދުމަތް ދޭން 800 ފުލުހުން އިތުރަށް ބޭނުންވޭ: އިމްރާން\nމުޒާހަރާއެއް ކޮންޓްރޯލް ކުރުމަށް ފުލުހުން ހަރަކާތްތެރިވަނީ -- ފޮޓޯ: އަވަސް\nއެެދެވޭ ގޮތެއްގައި ފުލުުހުންގެ ހިދުމަތް ދިނުމަށް އަދިވެސް 800 އެއްހާ ފުލުހުން ބޭނުންވާ ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެ އެވެ.\nމިނިސްޓަރު މިހެން ވިދާޅުވީ މިއަދު ރައްޔިތުންގެ މަޖިލީހުގެ ޖަލްސާގައި އިތުރު ސުވާލުކުރުމުގެ ވަގުތުގައި ވެލިދޫ ދާއިރާގެ މެމްބަރު މުހައްމަދު އަބްދުﷲ ޝަފީގު ކުރެއްވި ސުވާލަކަށް ޖަވާބު ދެއްވަމުންނެެވެ.\nމެންބަރު މުހައްމަދު، އިމްރާނާ ސުވާލުކުރެއްވީ ރަށްތަކުގައި ހަދާ ޕޮލިސް ސްޓޭޝަންތަކުގެ ތެރެއިން ނ. ހޮޅުދޫ ޕޮލިސް ސްޓޭޝަންގެ މަސައްކަތްތަކާ ގުޅޭ ގޮތުންނެވެ.\nއެ ސުވާލަށް ޖަވާބު ދެއްވަމުން އިމްރާން ވިދާޅުވީ 2023 ގައި ރާއްޖޭގެ ހުރިހާ ރަށެއްގައި ފުލުހުންގެ މަރުކަޒުތައް ގާއިމުކުރަން ނިންމާފައިވާ ކަމަށާއި އަދި މިއަހަރު 14 ރަށެއްގައި އަދި އަންނަ އަހަރު 25 ރަށެއްގައި ފުލުހުންގެ ހިދުމަތް ފެށޭނެ ކަަމަށެވެ. ބާކީ ހުރި ރަށްތަކަށް 2023 ގައި ހިދުމަތް ފެށޭނެ ކަމަަށެވެ.\nފުލުހުންގެ ހިދުމަތް ރަށްތަކަށް ދިނުމުގައި ވަކި ގޮތަކަށް ތަރުތީބުކުރަން ޖެހޭ ކަންވެސް އިމްރާން ފާހަަގަކުރެއްވި އެވެ. އެގޮތުން ރަށްރަށުގެ އާބާދީއާއި ކުށްތައް ރިޕޯޓްކުރެވޭ މިންވަރަާއި އަދި އެންމެ ކައިރީގައި ޕޮލިސް ސްޓޭޝަން ހުރި ރަށްތަކާއި ހިދުމަތް ދިނުމުގައި ފަސޭހައާއި ދަތިތައް ހުންނަ މިންވަރަށް ބަލަން ޖެހޭ ކަމަށެވެ. އަދި އެ ކަންކަމަށް ބެލުމަށްފަހު ހިދުމަތް ނުދެވި ހުރި ހުރިހާ ރަށެއް އެއް ލިސްޓަކަށް ތަރުތީބުކޮށްފައިވާ ކަމަށް ވިދާޅުވި އެވެ.\n".... އެހެންވީމާ އެ ތަރުތީބުން އިރާދަކުރެއްވިއްޔާ ހިދުމަތް ރާއްޖޭގެ ހުރިހާ ރަށަކަށް ހިދުމަތް ފޯރުކޮށްދޭނަން. އަދިވެސް ހުރިހާ ރަށެއްގައި މި ކަނޑައަޅާ މިންވަރަށް ހިދުމަތް ދިނުމަށް ދިނުމަށްޓަކައި 800 އެއްހާ ފުލުހުން ރެކްރޫޓްކުރަން ޖެހޭ. މިއީ ދައުލަތަށް ބުރަ ބޮޑުކަމެއް. މިއީ ފަސޭހަކަމެއް ނޫން. ދައުލަތުގެ ކެރި ފޯރުންތެރިކަން ހުރި މިންވަރުން ކުރިއަށް ގެންދެވޭނީ. އެހެން ނަމަވެސް މިއަންނަ އަހަރު އަޅުގަނޑުމެން އުއްމީދުކުރަން ގާތްގަނޑަކަށް 130އަކަށް ފުލުހުން ރެކްރޫޓްކުރެވޭނެ ކަމަށް. " މިނިސްޓަރު ވިދާޅުވި އެވެ.\nއަންނަ އަހަރު ރެކްރޫޓްކުރާ ފުލުހުންނާއެކު މިހާރު ފުލުުހުންގެ ހިދުމަތްތައް ދިނުމުގައި ދަތިވާ ރަށްތަކަށް ކޮންމެވެސް ވަރެއްގެ ހައްލެއް ލިބިގެންދާނެ ކަަމަށް އުއްމީދުކުރައްވާ ކަމަށް މިނިސްޓަރު ވިދާޅުވި އެވެ.\nމިއަހަރު މިހާތަނަށް އެއްވެސް ފުލުހަކު ރެކްރޫޓްކޮށްފައެއް ނުވެއެވެ.\nރައްޔިތުންގެ މަޖިލިސް މޯލްޑިވްސް ޕޮލިސް ސާވިސް އިމްރާން އަބްދުﷲ + މިނިސްޓްރީ އޮފް ހޯމް އެފެއާޒް\nއަލުން ވަޒީފާއަށް ނުކުތުމުގެ ހިތްވަރު އެބަހުރި


vnews - PG isthiufaa nudhevvaifinama magaamun vakikuranee\nޕީޖީ އިސްތިއުފާ ނުދެއްވައިފިނަމަ މަގާމުން ވަކިކުރަނީ\nޕްރޮސެކިއުޓަރ ޖެނެރަލް އައިޝަތު ބިސާމް -- ފޮޓޯ: ރައީސް އޮފީސް\nޕްރޮސެކިއުޓަރ ޖެނެރަލް އިސްތިއުފާ ނުދެއްވައިފިނަމަ މަގާމުން ވަކިކުރާނެ ކަމަށް ރައްޔިތުންގެ މަޖިލީހުގެ ތިނަދޫ ދެކުނު ދާއިރާގެ މެމްބަރު އަބްދުﷲ އަހުމަދު ވިދާޅުވެއްޖެއެވެ.\nއަބްދުﷲ ކުރެއްވި ޓުވީޓެއްގައި ވިދާޅުވީ ޕީޖީ އައިޝަތު ބިސާމް މަގާމުން އިސްތިއުފާ ދެއްވަންޖެހޭ ކަމަށެވެ. އަދި އިސްތިއުފާ ނުދެއްވައިފިނަމަ އެކަމަނާގެ މައްޗަށް އިތުބާރުނެތްކަމުގެ ވޯޓު ނެގުމަށް ރައްޔިތުންގެ މަޖިލީހަށް ހުށަހަޅުއްވާނެ ކަމަށް މެމްބަރު އަބްދުﷲ ވިދާޅުވިއެވެ.\nގާނޫނުއަސާސީ ބުނާގޮތުން ޕްރޮސެކިއުޓަރ ޖެނެރަލްގެ މަގާމަކީ މުސްތަގިއްލު މަގާމެކެވެ. ޕީޖީގެ މަގާމަށް ބޭފުޅުން އައްޔަންކުރުމަށް ރުހުންދިނުމަށާއި މަގާމުން ވަކިކުރުމުގެ ބާރު ދީފައި އޮންނަނީ ރައްޔިތުންގެ މަޖިލީހަށެވެ.\nގާނޫނުއަސާސީގެ 225 ވަނަ މާއްދާގައި ވަނީ ޕްރޮސެކިއުޓަރ ޖެނެރަލް އައްޔަންކުރާނީ ފަސް އަހަރުގެ އެއް ދައުރަށް ކަމަށެވެ. އަދި ރައްޔިތުންގެ މަޖިލީހުން ފާސްކޮށްގެން ފަސް އަހަރަށްވުރެ ދިގުނޫން މުއްދަތަކަށް އޭނަގެ މަގާމުގެ މުއްދަތު އިތުރުކުރެވިދާނެ ކަމަށް ވެސް ވެއެވެ.\nބަންޑާރަ ނާއިބުގެ މަގާމުވެސް ފުރުއްވާފައިވާ އައިޝަތު ބިސާމް ޕީޖީގެ މަގާމަށް އައްޔަންކުރީ 2015 ވަނަ އަހަރުގެ ނޮވެމްބަރު މަހުގެ 24 ވަނަ ދުވަހުއެވެ. އެކަމަނާ ޕީޖީ ކަމަށް އައްޔަންކުރީ އޭރު އެމަގާމުގައި ހުންނެވި މުހުތާޒު މުހުސިންގެ އިތުބާރު ނެތް ކަމަށް ނިންމައި މަގާމުން ވަކިކުރުމުންނެވެ. މުހުތާޒުގެ މައްޗަށް ފަހުން ވަނީ 17 އަހަރުގެ ޖަލުހުކުމެއް އިއްވާފައެވެ.\nޕީޖީ ބިސާމް މަގާމުން އިސްތިއުފާ ނުދެއްވައިފިނަމަ އިތުބާރު ނެތްކަމަށް ހުށަހަޅުއްވާނެ ކަމަށް ސަރުކާރަށް ނިސްބަތްވާ މަޖިލީސް މެމްބަރަކު ވިދާޅުވެފައިވާއިރު މަޖިލީހުގައި މިހާރު އޮތީ ސަރުކާރު ކޯލިޝަނުގެ އަޣުލަބިއްޔަތެެވެ. ނަމަވެސް ޕީޖީގެ އިތުބާރު ނެތްކަމަށް ފާސްކުރިޔަސް، މަގާމުން ދުރުކުރުމާމެދު ފަހުބަސް ބުނާނީ ސުޕްރީމް ކޯޓުން ކަމަށް މިދިޔަ އަހަރު އެކޯޓުން ވަނީ ނިންމާފައެވެ.\nޕީޖީ ބިސާމަކީ މިނިވަން މުއައްސަސާތަކުގައި ތިއްބެވި ބޭފުޅުންނާއި މުސްތަގިއްލު މަގާމުތަކުގެ ތެރެއިން މިހާރުގެ ސަރުކާރުގައި ތިއްބެވި ބޭފުޅުން އިދިކޮޅުގައި ތިއްބެވިއިރުވެސް އެންމެ ބޮޑަށް ފާޑުކިޔުން އަމާޒުވި އެއް ބޭފުޅެކެވެ. އެކަމަނާއަށް އެންމެ ބޮޑަށް ފާޑުކިޔުން އަމާޒުވީ އިދިކޮޅު ލީޑަރުން ހައްޔަރުކޮށް ޖަލަށްލުމުގައި ރައީސް ޔާމީންގެ ސަރުކާރަށް ވާގިވެރިވެދެއްވުމުންނެވެ. އަދި ރައްޔިތުންގެ މަޖިލީހުގެ މެމްބަރުން ހައްޔަރުކުރުމުގައާއި ދައުވާކުރެއްވުމުގައި ވެސް އެކަމަނާ ވަނީ ގާނޫނުން ބޭރުން އަމަލުކުރައްވާފައި ކަމަށް އޭރު އިދިކޮޅު ފަރާތްތަކުން ވަނީ ބުނެފައެވެ. އެކަމަނާގެ މައްޗަށް އިތުބާރު ނެތްކަމަށް ހުށަހަޅަނީ މިސަބަބުތަކާހެދި ކަމަށް ވެއެވެ.\nޕްރޮސެކިއުޓަރ ޖެނެރަލްގެ މަގާމުގައި ހުންނަވައިގެން އައިޝަތު ބިސާމް ވަނީ ކުށެއްނެތް އެތައް ބަޔެއްގެ މައްޗަށް ނުހައްގުން ދައުވާކޮށްކޮށް އަދަބުތަކެއް ދީފައި ކަމަށް ވިދާޅުވެ މަގާމުން އިސްތިއުފާދެއްވުމަށް ދީނީ ބައެއް އިލްމުވެރިން ވެސް ވަނީ ގޮވާލައްވާފައެވެ.


vnews - Veligaain Metabo power tools Raajjeyge baazaarah nerefi\nވެލިގާއިން މެޓާބޯ ޕަވާ ޓޫލްސް ރާއްޖޭގެ ބާޒާރަށް ނެރެފި\nވެލިގާ ހާޑްވެއާ އިން ޖަރުމަނުގެ ބްރޭންޑެއް ކަމަށްވާ މެޓާބޯ ޕަވާ ޓޫލްސް ރާއްޖޭގެ ބާޒާރަށް ނެރެފި އެވެ.\nމެޓާބޯގެ އުފެއްދުންތައް ރާއްޖޭގެ ބާޒާރަށް ނެރެން ބޭއްވި ރަސްމިއްޔާތުގައި ވެލިގާ ހާޑްވެއާގެ ޑިރެކްޓަރު ޒައިދު މުހައްމަދު ވިދާޅުވީ އެ ކުންފުނީގެ އެންމެ ބޮޑު އެއް މަގުސަދަކީ ފެންވަރު ރަނގަޅު އެއްޗިހި ރާއްޖެ ގެނެސް، މަތީ ފެންވަރުގެ ހިދުމަތް ދިނުމަށް ކަމަށެވެ.\nއޭނާ ވިދާޅުވީ މެޓާބޯގެ އޮތޮރައިޒް ކުންފުނީގެ ގޮތުގައި މި އުފެއްދުންތައް ރާއްޖެއަށް ގެނެސް ދިނުމާއެކު، އަންނަ އަހަރުވެސް އާ އުފެއްދުންތަކެއް ފެނިގެންދާނެ ކަމަށެވެ.\nމެޓާބޯއަކީ 1924 އަހަރުން ފެށިގެން އަބަދުވެސް ޒަމާނި އައު ގޮތްތައް ހޯދާ އީޖާދު ކުރަމުން އެކިކަންކަމަށް ބޭނުންކުރާ ކޮލިޓީ، ތަފާތު އެކި ފާޑުފާޑުގެ ސާމާނު އުފައްދަމުން އަންނަ ކުންފުންޔެއް ކަމަށެވެ. އެ ގޮތުން ބަލާއިރު މެޓާބޯގެ އެމް ޕްލަސް ސިސްޓަމް، އަލްޓްރާ.އެމް ބެޓެރި ޓެކްނޮލޮޖީ، މެޓާބޯ މެރަތަން މޯޓަރު ފަދަ އީޖާދުތަކަކީ މި އުފެއްދުންތަށް ހާއްސަ ވާ ސަބަބުތަށް ކަމުގައިވެސް އޭނާ ވިދާޅުވި އެވެ.\nމެޓާބޯގެ ހުރިހާއުފެއްދުންތަކުގައި ވެސް ބޭނުންކޮށްފައިވާ މެޓާބޯގެ އަލްޓްރާ އެމް ބެޓެރި ޓެކްނޮލޮޖީގެ ސަބަބުން އާންމުކޮށް ބޭނުން ކުރާބެޓެރި އާލާތްތަކުގެ ބެޓެރިތަކާ އަޅާބަލާ އިރު މެޓާބޯގެ ބެޓެރިތަކަކީ ބާރުގަދަ، ގިނަ ވަގުތު ގެންގުޅެވޭ އަދި އުމުރު ދިގު ބެޓެރިތަކެއްކަމަށް ވެލިގާ ހާޑްވެއާއިން ބުނެ އެވެ.\nވެލިގާ އިން ވަނީ މެޓާބޯ ރާއްޖެއަށް ތައާރަފު ކުރުމާއެކު، މި އުފެއްދުންތަކަށް އެއް އަހަރުގެ ވޮރަންޓީ އަދި ބެޓެރިއަށް ތިން އަހަރުގެ ވޮރަންޓީ ދޭނެ ކަމަށް ބުނެފަ އެވެ.


vnews - Zahir Naseer Memroial Cup fashaifi\nއަލްމަރްޙޫމް ޒާހިރު ނަސީރު މެމޯރިއަލް ކަޕް ފަށައިފި\nއަލްމަރްޙޫމް ޒާހިރު ނަސީރު މެމޯރިއަލް ކަޕްގެ ތެރެއިން ---\nކުރީގެ ވޮލީބޯޅަ ކުޅުންތެރިންނަށް ހުޅުވާލައިގެން ބާއްވާ "އަލްމަރްޙޫމް ޒާހިރު ނަސީރު މެމޯރިއަލް ކަޕް 2019" ގެ ކުޅުން މިއަދު ހަވީރު ފަށައިފި އެވެ.\nމި މުބާރާތުގައި ފިރިހެން ޑިވިޝަނުގެ އިތުރުން، އަންހެން ޑިވިޝަނުގެ ކުޅުންވެސް ކުރިއަށްދާނެ އެވެ. މުބާރާތުގެ ކުޅުން މިއަދު ހަވީރު ފެށިއިރު، މިއަދު ފަށާފައިވަނީ ފިރިހެން ބައިގެ ކުޅުމެވެ. އަދި މާދަމާ އަންހެން ބައިގެ ކުޅުން ފެށުމަށް ވަނީ ހަމަޖެހިފައެވެ.\nމުބާރާތް ފެށުމަށް މިއަދު ހަވީރު އާޓިފިޝަލް ބީޗް ވޮލީކޯޓުގައި ބޭއްވި ހާއްސަ ރަސްމިއްޔާތު ޝަރަފުވެރިކޮށްދެއްވީ ސްޕޯޓްސް ކައުންސިލްގެ ރައީސް އިބްރާހިމް އިސްމާޢީލް އެވެ. މި ރަސްމިއްޔާތުގައި ވަނީ އަލްމަރްޙޫމް ޒާހިރު ނަސީރުގެ ހަނދާނުގައި ސުކޫތެއް ގެނެސްފައެވެ. މި ރަސްމިއްޔާތުގައި ވޮލީބޯލް އެސޯސިއޭޝަން އޮފް މޯލްޑިވްސްގެ ރައީސް މުހައްމަދު ލަތީފްގެ އިތުރުން ދިވެހި ވޮލީބޯލް ވެޓެރަންސް އެސޯސިއޭޝަނުގެ ރައީސް އިބްރާހީމް ރަޝީދުވެސް ވަނީ ބައިވެރިވެވަޑައިގެންފައެވެ.\nމުބާރާތުގެ ފިރިހެން ބައިގައި6ޓީމެއް ވާދަކުރެއެވެ. އެއީ ޓީމު ސްޓޭޑިއަމް، ސްކައި، ބީޗް ކިންގް، ހަވަރު ސްޕޯޓްސް، ވެމްކޯ އަދި ބްރައިޑް މޯލްޑިވްސް އެވެ.\nފިރިހެން ބައިގެ ކުޅުން މިއަދު ފެށިއިރު، މިއަދު ހަވީރު ވަނީ ތިން މެޗެއް ކުޅެފައެވެ. ފުރަތަމަ މެޗުން ސްކައި އާ ވާދަކޮށް ސީދާ ދެ ސެޓުން ޓީމު ސްޓޭޑިއަމް މޮޅުވިއިރު، ދެވަނަ މެޗުން ބީޗް ކިންގް ވަނީ ބްރައިޑް މޯލްޑިވްސް އަތުން ސީދާ ދެ ސެޓުން މޮޅުވެފައެވެ. އަދި ވެމްކޯއާ ވާދަކޮށް ހަވަރު ސްޕޯޓްސް މޮޅުވީ ސީދާ ދެ ސެޓުންނެވެ.\nމުބާރާތުގެ ފައިނަލް މެޗު ކުޅުމަށް ހަމަޖެހިފައިވަނީ މި މަހުގެ 24 ވަނަ ދުވަހު އެވެ.